MALTA DEBATES TAL-KAMRA TAD-DEPUTATI (Rapport Ufficjali u Rivedut) IT-TMIEN PARLAMENT Seduta Nru. 49 It-Tnejn, 21 ta' April, 1997 Stampat fl-Ufficcju ta' l-Iskrivan Kamra tad-Deputati MALTA Prezz Lm1 IT-TMIEN PARLAMENT Seduta Nru. 49

It-Tnejn, 21 ta' April, 1997

Il-Kamra tad-Deputati ltaqghet fil-Kamra tal-Parlament, il-Palazz, il-Belt Valletta, fis-6.12 p.m.

Talba

SEDUTA NRU.

It-Tnejn, 21 ta' April, 1997

WERREJ MINUTI 515

KUNSENS GĦAL ATTI 515

INFORMAZZJONI TA' MADAM SPEAKER: 515

MISTOQSIJIET-TWEĠIBIET ORALI 515

TQEGĦID TA' KARTI FUQ IL-MEJDA 522

MOZZJONIJIET

ABBOZZ TA' LIĠI BIEX JEMENDA L-ORDINANZA DWAR IL-PROTEZZJONI

TAL-PROPRJETA' INDUSTRIJALI (L-EWWEL QARI) 525

MOZZJONI TA' PROĊEDURA 525

MOZZJONI GĦAT-TENUR TAS-SUBARTIKOLU (1) TA' L-ARTIKOLU 2

TA' L-ATT DWAR SELF GĦALL-IŻVILUPP 530

ORDNIJIET TAL-ĠURNATA 530

ABBOZZ TA' LIĠI DWAR SELF LOKALI U SELF IEĦOR

LOCAL AND OTHER LOANS BILL (IT-TIENI QARI) 530

AĠĠORNAMENT 551

MISTOQSIJIET GĦAL TWEĠIBIET ORALI MWIEĠBA BIL-MIKTUB 556

MISTOQSIJIET GĦAL TWEĠIBIET BIL-MIKTUB 588

MINUTI

Il-Minuti tas-Seduta Nru. 48 li saret fis-26 ta' Marzu, 1997 ġew konfermati.

KUNSENS GĦAL ATTI

MADAM SPEAKER (Onor. Myriam Spiteri Debono): Nixtieq ninforma lill-Kamra li l-President ta' Malta għoġbu jagħti l-kunsens tiegħu għal:

Att biex jemenda l-Att ta' l-1994 dwar Taxxa tar-Reġistrazzjoni ta' Vetturi bil-Mutur.

INFORMAZZJONI TA' MADAM SPEAKER:

Qed inpoġġi wkoll fuq il-Mejda tal-Kamra:

Rapport dwar il-Konferenza ta' Speakers of Mediterranean Parliaments li saret f'Ateni fis-6 u s-7 ta' April 1997; u

Rapport dwar is-97 Konferenza ta' l-Unjoni Inter Parlamentari li saret f'Seoul bejn l-10 u l-15 ta' April 1997.

MISTOQSIJIET-TWEĠIBIET ORALI

FONDAZZJONI GĦALL-ISTUDJI INTERNAZZJONALI - KONFERENZI

L-ONOR.

CARMELO ABELA (f'isem l-Onor.

Chris Cardona) staqsa lill- Ministru ta' l-Edukazzjoni u Kultura Nazzjonali: Jista' l-Ministru jgħid liema kienu l-konferenzi li organizzat jew ospitat il-Fondazzjoni għall- Istudji Internazzjonali mit-twaqqif tagħha sa l-aħħar ta' Diċembru ta' l- 1996 u jgħid xi swiet kull konferenza f'kull każ kif ukoll jagħti breakdown dettaljat tal-ħlasijiet li saru u lil min?

Jista' l-Ministru jgħid ukoll x'fondi setgħet irċeviet il-fondazzjoni għal kull konferenza?

ONOR.

EVARIST BARTOLO (Ministru ta' l-Edukazzjoni u Kultura Nazzjonali): Qed inpoġġi fuq il-Mejda tal-Kamra lista tal-konferenzi organizzati jew ospitati mill-Fondazzjoni għall-Istudji Internazzjonali bejn Jannar 1995 u Diċembru 1996.

Sfortunatament mhux possibbli li jingħataw l-istess dettalji dwar konferenzi li saru qabel l-1995 minħabba li l-ispejjeż u d- dħul tal-konferenzi bdew jiġu rrekordjati individwalment biss minn Jannar 1995.

Qabel dan iż-żmien dawn kienu jidħlu f'account wieħed u għalhekk wara dawn is-snin kollha m'huwiex possibbli tgħid liema spejjeż u dħul kienu jappartjenu għal liema konferenza.

MINISTERU GĦAX-XOGĦLIJIET PUBBLIĊI U KOSTRUZZJONI - LIAISON OFFICERS/KONSULENTI

L-ONOR.

GEORGE PULLICINO staqsa lill-Ministru għax-Xogħlijiet Pubbliċi u Kostruzzjoni: B'riferenza għar-risposta għall-mistoqsija parlamentari numru 2955, jista' l-Ministru jgħid meta l-Perit Martin Debono ngħata l-warrant ta' perit sabiex il-Ministru jirriferi għalih b'tali kwalifika professjonali, kif tistipula l-Liġi ta' l-1996 "The Architecture and Civil Engineering Professional (Periti) Act?

ONOR.

CHARLES BUHAGIAR (Ministru għax-Xogħlijiet Pubbliċi u Kostruzzjoni): Is-Sur Martin Debono ngħata l-warrant sabiex jipprattika ta' perit f'Malta uffiċjalment fil-11 ta' Marzu, 1997.

Irid jingħad li minkejja li s-Sur Debono kien ingħata l-warrant f'din id-data, hu effettivament kien ikkwalifika għall-warrant wara li segwa l-proċeduri stipulati fil-liġi li kienu saru bosta ġimgħat qabel.

MADAM SPEAKER: L-Onor.

Sandro Schembri Adami, mistoqsija supplimentari.

ONOR.

SANDRO SCHEMBRI ADAMI: Jirriżultalu lill-Ministru li għalkemm periti kkwalifikati li studjaw barra minn Malta applikaw biex jingħataw il- warrant ħalli jkunu jistgħu jaħdmu f'Malta, it-talba tagħhom għadha pendenti?

MADAM SPEAKER: Il-Ministru.

ONOR.

CHARLES BUHAGIAR: Madam Speaker, jista' jkun hemm persuni li peress li għandhom ċerti kwalifiki jaħsbu li jistgħu jikkwalifikaw għall- warrant ta' perit.

Bħalissa aħna qegħdin fl-aħħar fażi biex nimplimentaw il-liġi li tittratta dwar il-periti, liema liġi kienet għaddiet is-sena l- oħra.

Fil-fatt kemm il-Gvern kif ukoll il-Kamra tal-Periti diġa' nnominaw lir-rappreżentanti tagħhom għall-bord tal-warrants.

Kulma jonqos issa huwa li ssir elezzjoni biex jiġu nominati żewġ periti fuq dan il-bord u b'hekk ikunu jistgħu jikkonsidraw kwalunkwe proposta li jkollhom minn persuni oħrajn.

MADAM SPEAKER: L-Onor.

George Pullicino.

ONOR.

GEORGE PULLICINO: Jista' l-Ministru jispjega għalfejn ġie kkonsidrat biss il-warrant tas-Sur Martin Debono, ġaladarba hemm numru ta' persuni oħrajn li wkoll huma f'pożizzjoni li jitolbu l-warrant?

MADAM SPEAKER: Il-Ministru.

ONOR.

CHARLES BUHAGIAR: Is-Sur Martin Debono għamel talba sabiex jiġi kkonsidrat il-warrant tiegħu u għalhekk jekk persuni oħrajn għamlu l-istess talba għandi naħseb li dawn ġew ikkonsidrati wkoll.

EDUKAZZJONI - TRANSFERS

L-ONOR.

JOE CASSAR staqsa lill-Ministru ta' l-Edukazzjoni u Kultura Nazzjonali: B'riferenza għall-mistoqsija parlamentari numru 2870 u t- tweġiba mogħtija fis-Seduta tat-3 ta' Marzu, 1997 fejn issemmew 27 trasferiment fid-dipartimenti li jaqgħu taħt il-Ministeru ta' l-Edukazzjoni u Kultura Nazzjonali, jista' l-Ministru jgħid f'liema dipartimenti saru dawn it-trasferimenti u kemm minnhom intalbu min-nies ikkonċernati?

ONOR.

EVARIST BARTOLO: Ġejt informat li n-numru tat-trasferimenti li ssemmew fil-mistoqsija parlamentari numru 2870 kellu jaqra 26 u mhux 27.

Dawn ingħataw kif ġej:

fid-Dipartiment ta' l-Operations saru ħames trasferimenti, tnejn minnhom saru fuq talba tagħhom;

fid-Dipartiment għas-Servizzi ta' l-Istudenti u Relazzjonijiet Internazzjonali sar trasferiment wieħed;

fid-Dipartiment tal-Finanzi u Amministrazzjoni saru 18-il trasferiment, ħamsa minnhom saru fuq talba tagħhom;

fid-Dipartiment tas-Servizzi Korporattivi saru żewġ trasferimenti li wieħed minnhom kien mitlub.

EDUKAZZJONI - STAFF KLERIKALI

L-ONOR.

ĊENSU GALEA (f'isem l-Onor.

Louis Galea) staqsa lill- Ministru ta' l-Edukazzjoni u Kultura Nazzjonali: Jista' l-Ministru jgħid kemm hu bħalissa l-complement ta' l-istaff klerikali u amministrattiv fid- Diviżjoni ta' l-Edukazzjoni settur b'settur, jiġifieri fil-head office, fl- uffiċċji u taqsimiet barra l-head office u fl-iskejjel?

Kemm hemm f'kull grad, f'kull settur?

Kemm suppost ikun il-full complement f'kull settur?

ONOR.

EVARIST BARTOLO: L-informazzjoni mitluba hija estensiva u għalhekk qed titpoġġa fuq il-Mejda tal-Kamra.

EDUKAZZJONI - UFFIĊJALI

L-ONOR.

ĊENSU GALEA (f'isem l-Onor.

Louis Galea) staqsa lill- Ministru ta' l-Edukazzjoni u Kultura Nazzjonali: Jista' l-Ministru jgħid kemm hemm uffiċjali edukattivi; kapijiet ta' skola; assistenti kapijiet ta' skola; għalliema; instructors u ħaddiema oħra li mid-Diviżjoni ta' l- Edukazzjoni marru jaħdmu ma' xi ministri jew segretarji parlamentari?

Jista' l-Ministru jagħti lista dettaljata ta' dawn l-uffiċjali u jgħid ma' liema ministri jew segretarji parlamentari qegħdin?

Fil-każ ta' għalliema jew instructors min qed jagħti l-lezzjonijiet lill- istudenti li kellhom?

Kemm intilfu lezzjonijiet kull ġimgħa minħabba dawn it-trasferimenti?

Saru xi laqgħat mal-ġenituri ta' dawn it-tfal li ntlaqtu minn dan in- nuqqas ta' għalliema?

ONOR.

EVARIST BARTOLO: L-informazzjoni mitluba hija kif ġejja:

|Diparti|Nies li marru jahdmu ma' | |ment |Ministeri jew Segr.

Parl. | |Studji |Hadd | | | |Oghla u|mill-elezzjon| | | | |i 'l hawn | | | |Eduk. | | | | |Adulti | | | | |Stud. |1 Sports | | | |Serv. &|Officer II | | | |Int. | | | | |Rel. | | | | | |1 Executive | | | | |Officer | | | | |1 Time Keeper| | | | |Il-lista qed | | | | |titpoġġa fuq | | | | |il-Mejda | | | | |tal-Kamra | | | | |ghall-qari. | | | |Kurriku|1 Education |ma' | | |lu |Officer |MEKN | | | |(Dr Mangani) | | | |Operati|3 Kapijiet | | | |ons |ta' Skola | | | | |1 Assistent | | | | |Kap ta' Skola| | | | |4 Ghalliema | | | | |3 Instructors| | | | |Il-lista qed | | | | |titpogga fuq | | | | |il-Mejda | | | | |tal-Kamra | | | | |ghall-qari. | | | |Pjanar |Hadd | | | |u | | | | |Zvilupp| | | | |Finanzi|2 Sen. Princ.|Philip|ma' | |u | |Borg |MEKN | |Amminis| | | | |t-razzj| | | | |oni | | | | | | |Godwin|ma' | | | |Pulis |MEKN | | |1 Pincipals |John |ma' | | | |Sant |MEKN | | |1 Asst. |Charle|ma' | | |Princ. |s |Min. | | | |Agius |Xoghl| | | | |ijiet| | |2 Skrivani |Antoin|ma' | | | |e |MEKN | | | |Caruan| | | | |a | | | | |Margar|ma' | | | |et |MEKN | | | |Vella | | | |2 Messaggiera|Anthon|ma' | | | |y |MEKN | | | |Grima | | | | |Charle|ma' | | | |s Mamo|MEKN |

BUĠIBBA - XOGĦLIJIET

L-ONOR.

FRANCIS ZAMMIT DIMECH staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jinforma lill-Kamra kemm kienet l-aħħar stima li saret fuq ix-xogħlijiet li qed isiru fuq il- promenade ta' Buġibba?

Jista' jagħti breakdown ta' l-istess stima biex il- Kamra tiġi nformata dwar kemm hu mistenni jintnefaq fuq materjal, ħlas normali lill-ħaddiema tal-gvern, overtime lill-istess ħaddiema u ħlasijiet lil kuntratturi b'indikazzjoni ta' liema kuntratturi ngħataw liema xogħol?

ONOR.

CHARLES BUHAGIAR: L-istima tax-xogħol kollu hija ta' madwar Lm2 miljun.

Informazzjoni aktar preċiża u dettaljata tkun tista' tingħata meta titlesta l-ewwel fażi tal-proġett.

EDUKAZZJONI - TRASFERIMENTI

L-ONOR.

JOE CASSAR staqsa lill-Ministru ta' l-Edukazzjoni u Kultura Nazzjonali: Jista' l-Ministru jwieġeb għall-mistoqsija parlamentari numru 3769 billi jgħid f'liema dipartimenti saru s-27 trasferiment li semma' fis-Seduta tat-3 ta' Marzu u jindika kemm minn dawn it-trasferimenti ntalbu min-nies konċernati?

ONOR.

EVARIST BARTOLO: Nirriferi lill-Onor.

Interpellant għat-tweġiba mogħtija għal mistoqsija parlamentari numru 3769.

SKEJJEL - GĦAJNUNA MEDIKA

L-ONOR.

ĊENSU GALEA (f'isem l-Onor.

Jeffrey Pullicino Orlando) staqsa lill-Ministru ta' l-Edukazzjoni u Kultura Nazzjonali: Jista' l- Ministru jgħid kemm kien hemm każi minn Ottubru 1996 s'issa ta' inċidenti li fihom kellu jissejjaħ tabib jew ingħatat għajnuna medika f'xi sptar jew f'xi klinika f'kull wieħed mis-setturi kollha ta' skejjel tal-gvern, ibda mis-settur primarju sa l-ogħla settur?

ONOR.

EVARIST BARTOLO: In-numru ta' inċidenti fi skejjel primarji, sekondarji u tas-snajja' li fihom kellu jissejjaħ tabib jew tingħata għajnuna medika minn Ottubru 1996 s'issa huwa kif ġej:

skejjel primarji 86 skejjel sekondarji 88 skejjel tas-snajja 12

Fis-settur post-sekondarju kien hemm tlettax-il każ fejn ingħataw għajnuna medika, disgħa minnhom fl-Isptar San Luqa, l-erbgħa l-oħra fi klinika.

Fis-settur ta' l-iskejjel speċjali hija ħaġa relattivament rari li jissejjaħ tabib fi skola minħabba xi emerġenza.

Il-proċedura ġenerali hija li jissejħu l-ġenituri ta' l-istudent/a u mbagħad huma l-ġenituri li jaħsbu meta l-istudenti jkollhom bżonn għajnuna medika biex jieħdu l-passi meħtieġa.

Fil-biċċa l-kbira ta' dawn il-każi, il-kap ta' l-iskola ma jkunx mgħarraf x'deċiżjoni jkunu ħadu l-ġenituri f'dan ir-rigward.

Il-kapijiet ta' l-iskejjel jew ir-rappreżentanti tagħhom jieħdu l- inizjattiva għan-nom tal-ġenituri meta l-każ ikun urġenti wisq biex jistenna l-kuntatt ma' l-omm jew mal-missier jew il-wasla tagħhom fl- iskola.

F'dawn il-każi it-tfal jitwasslu fl-eqreb poliklinika jew fl- isptar.

F'dan is-settur ma tinżammx statistika ċentralizzata dwar dawn il- każijiet.

RESTAWR - CARAVAGGIO

L-ONOR.

ĊENSU GALEA (f'isem l-Onor.

Michael Bonnici) staqsa lill- Ministru ta' l-Edukazzjoni u Kultura Nazzjonali: B'riferenza għal dak li ġie rrapportat f'"The Sunday Times" tas-6 ta' Marzu, 1997 dwar l-istat tal- pittura maestuża ta' Qtugħ ir-Ras ta' San Ġwann tal-pittur ċelebri Caravaggio, jista' l-Ministru jgħid meta kienet id-data li l-Gvern irċieva r-rapport tar-restawraturi?

Min huma l-esperti Maltin li ħadu d-deċiżjoni dwar liema hija l-aħjar soluzzjoni dwar dan ir-restawr?

Meta hemm il-ħsieb li d-deċiżjoni tintbagħat u x'inhuma d-dettalji li se jintbagħtu?

ONOR.

EVARIST BARTOLO: Ir-rapport li probabbilment qiegħed jirriferi għalih l-Onor.

Interpellant intbagħat mid-Direttur ta' l-Opificio delle Pietre Dure ta' Firenze fit-30 ta' Diċembru, 1996.

Il-ministeru tiegħi appunta kummissjoni ad hoc biex tagħti parir lill- Gvern dwar l-azzjoni li kellha tittieħed biex tassigura l-aħjar restawr ta' Qtugħ ir-Ras ta' San Ġwann tal-Caravaggio.

Iċ-chairman ta' din il- kummissjoni kien is-Sur J. Curmi, Segretarju Permanenti ta' l-istess Ministeru, waqt li l-membri l-oħra kienu Dr Tancred Gouder, Direttur tal- Mużewijiet; is-Sur Dominic Cutajar, Kuratur ta' Mużew ta' l-Arti; Fr Marius Zerafa; Dr Mark Micallef; is-Sur Joseph Muscat Drago, Kuratur tal-Mużew ta' San Ġwann; Mons. C. Xuereb; Mons. C. Muscat u Mons. Bianco.

Din il-kummissjoni ltaqgħet fid-29 ta' Jannar, 1997 u rrakkmandat li l- Kuratur tal-Mużew ta' l-Arti flimkien ma' restawratur tal-Mużew iżuru l- Opificio delle Pietre Dure u jagħmlu rapport dwar l-analisi li kienu saru mill-esperti ta' l-Opificio bejn Settembru u Diċembru, 1996 u x'tip ta' restawr kien indikat.

Dan ir-rapport tlesta fl-10 ta' Marzu, 1997.

Kien għalhekk possibbli li l-Opificio ikun mgħarraf uffiċjalment dwar l- għażla ta' intervent li kellu jsir fuq il-pittura, permezz ta' fax mibgħut fis-17 ta' Marzu, 1997.

Kemm jien, kif ukoll il-kummissjoni msemmija, qbilna għal kollox ma' l-esperti ta' l-Opificio, li r-restawr ta' din l- opra t'arti jsir bl-aktar mod komplet biex jassigura l-futur tagħha.

B'mod ipotetiku l-Opificio jistima li dan l-intervent għandu jieħu madwar sentejn.

MOSTA - TRIQ ĠUŻEPPI HYZLER

L-ONOR.

EDWIN VASSALLO staqsa lill-Ministru għax-Xogħlijiet Pubbliċi u Kostruzzjoni: B'riferenza għall-mistoqsija parlamentari numru 702 dwar Triq Ġużeppi Hyzler, minkejja li t-triq hija magħmula minn blat tal-qawwi, jista' l-Ministru jieħu l-passi meħtieġa biex b'xi mod il- Korporazzjoni għas-Servizzi ta' l-Ilma tagħmel l-arranġamenti meħtieġa biex il-familji li għadhom bla ilma jkunu mogħtija s-servizz ta' l-ilma, wara li wħud minn dawn il-familji ilhom erba' snin li applikaw għall-ilma?

ONOR.

CHARLES BUHAGIAR: Il-Korporazzjoni għas-Servizzi ta' l-Ilma ma tistax tistalla servizzi ta' l-ilma fi Triq Ġużeppi Hyzler il-Mosta qabel ma min għamel l-iżvilupp f'din it-triq jiżgura li l-blat imsemmi mill-Onor.

Interpellant ikun tbaxxa għal-livell tal-formazzjoni tat-triq kif meħtieġ u kif stipulat fil-permess tal-bini.

SKEJJEL - FAĊILITAJIET BANKARJI

L-ONOR.

GEORGE PULLICINO staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid kemm hawn skejjel tal-gvern li taw konċessjonijiet u faċilitajiet bankarji lil xi banek f'banek f'Malta u Għawdex?

X'qed jiggwadanjaw l-iskejjel minn dawn il-konċessjonijiet?

Hemm xi policy jew guidelines kif jingħataw dwan il-konċessjonijiet?

Hemm xi konċessjonijiet oħra barra dawk mogħtija lil banek?

Min jiddeċiedi fuq l-għoti ta' dawn il-konċessjonijiet, il-kap ta' l- iskola jew inkella l-kunsill skolastiku?

ONOR.

EVARIST BARTOLO: Il-Kunsill Skolastiku tal-Liċeo Paolino Vassallo bi ftehim ma' l-iskejjel fil-Kumpless Edukattiv ta' Kordin Raħal Ġdid u bl- approvazzjoni tad-Diviżjoni ta' l-Edukazzjoni ta konċessjoni lill-Mid-Med Bank biex jipprovdi servizz bankarju lill-istudenti.

Ta' din il-kunċessjoni l-iskejjel fi ħdan il-kumpless jirċievu Lm2 fis- sena għal kull student.

Din ir-rata hija revedibbli kull ħames snin.

Din il-konċessjoni ġiet mogħtija b'kuntratt.

Il-kundizzjonijiet deskritti fil-kuntratt kienu l-frott ta' diskussjonijiet bejn il-bank, il- Kunsill Skolastiku u d-Diviżjoni.

Kopja tal-kuntratt li tiddeskrivi l-kunidizzjonijiet għal dan il-ftehim qed titpoġġa fuq il-mejda tal-Kamra għall-qari.

M'hemm l-ebda konċessjoni oħra fl-iskejjel post-sekondarji ħlief ta' tmexxija ta' tuck shops.

L-ebda bank ma għandu konċessjoni jew faċilita' biex juża l-iskejjel primarji, sekondarji jew tas-snajja'.

BUĠIBBA - XOGĦLIJIET

L-ONOR.

ĊENSU GALEA (f'isem l-Onor.

Michael Angelo Refalo) staqsa lill-Ministru għax-Xogħlijiet Pubbliċi u Kostruzzjoni: B'riferenza għall- Pjan ta' Azzjoni għal Buġibba li jissemma fir-risposta għall-mistoqsija parlamentari numru 3528, jista' l-Ministru jgħid li se jsir xogħol ta' resurfacing u xogħol fuq il-bankini tat-toroq imsemmija aktar 'l isfel, kif ukoll jagħti stima tan-nefqa f'kull waħda minn dawn it-toroq:- Għawdex, Tamar, Maskli, Arznell, Rizzi, Nelson, Mulett, Port Ruman, Fliegu, Quintinus, Caruana, Majjiera, Nizza, Konz, Imrejkba, Bekkun, Brankutli, Ruggero, l-Istamnar, Mountbatten, Delucca, Cuningham, Nawciera, Arondino, Kahli, San Luqa, Paderborn, Gifen, Imwieżeb, Ibħra, Mistrieħ, u Plajja?

F'kull każ, jista' l-Ministru jgħid l-ammont f'paġi u salarji, materjal, konsulenzi u xogħol minn kuntratturi privati?

ONOR.

CHARLES BUHAGIAR: Bħala parti mill-Pjan ta' Azzjoni għall-Buġibba se jsir xogħol fuq bankini u/jew resurfacing tat-toroq kif jidher hawn taħt:

TOROQ STIMA Triq Ghawdex Lm19,355 Triq Tamar Lm52,568 Triq il-Maskli Lm 6,693 Triq l-Arznell Lm10,217 Triq ir-Rizzi Lm 7,887 Triq il-Mulett Lm 3,900 Triq il-Fliegu Lm22,059 Triq Majjiera Lm 9,607 Triq in-Nizza Lm10,405 Triq il-Bekkun u Triq Brankutli Lm10,935 Triq Ruggero Loria Lm 5,714 Triq l-Istamnar Lm17,159 Triq De Lucca Lm 5,254 Triq Mountbatten u Triq Cunningham Lm17,077 Triq Nawciera Lm 3,698 Triq Kahli Lm28,858 Triq San Luqa Lm27,305 Triq Paderborn Lm 6,733 Triq il-Gifen Lm11,925 Triq l-Imwiezeb Lm26,554 Triq l-Ibhra Lm 4,473 Triq il-Mistrieh Lm 8,442 Triq Bugibba (Plajja) Lm14,590

Dan ix-xogħol ser isir minn diversi kuntratturi skond il-period contract eżistenti.

MĠARR - SERVIZZ TAD-DRENAĠĠ

L-ONOR.

EDWIN VASSALLO staqsa lill-Ministru għax-Xogħlijiet Pubbliċi u Kostruzzjoni: Jista' l-Ministru jgħidilna jekk hux se jinbeda x-xogħol fuq l-għoti tas-servizz ta' drenaġġ fi Triq San Pietru, l- Imġarr u jekk fl-affermattiv, meta se jinbeda u jekk fin-negattiv għaliex għadu ma jistax jiġi mogħti?

ONOR.

CHARLES BUHAGIAR: It-tender biex jinbeda dan ix-xogħol għandu jiġi ppublikat dalwaqt fil-gazzetta tal-Gvern.

Ix-xogħol jinbeda wara li jintgħażel il-kuntrattur.

SKEJJEL - SCHOOL EXEMPTION

L-ONOR.

ĊENSU GALEA (f'isem l-Onor.

Tony Abela) staqsa lill- Ministru ta' l-Edukazzjoni u Kultura Nazzjonali: Jista' l-Ministru jgħid kemm hemm tfajliet u ġuvintur illi m'għandhomx l-ischool exemption u ilhom ma jattendu l-iskola sekondarja għal sena jew aktar?

ONOR.

EVARIST BARTOLO: L-ewwel ħaġa nixtieq nieħu l-okkażjoni biex nirringrazzja lill-Onor.

Interpellant għax din il-mistoqsija tagħtini l- opportunita' biex nesprimi ruħi fuq fatt allarmanti ħafna u ċertament mhuwiex aċċettabbli li ma titteħidtx azzjoni dwar dan.

Madam Speaker, l-ammont ta' tfajliet u ġuvintur li ma għandhomx l-ischool exemption u li ilhom ma jattendu l-iskola għal sena jew iktar huwa ta' 729.

Din l-informazzjoni ngħatat lilna mill-iskejjel sekondarji ta' l-Istat biss, jiġifieri hawnhekk m'humiex inklużi l-iskejjel primarji ta' l-Istat u nissuspetta li f'dan il-każ il-figura tkun ikbar minn hekk.

Dan l-ammont huwa mqassam kif ġej:-

Subien Bniet Total Junior Lyceum 6 6 12 Sekondarji 67 218 285 Tas-Snajja 239 2 241 Ex-Opportunity 123 39 162 Oħrajn - - 29 435 265 729

F'dan it-total hemm tfal li huma covered kontinwament b'ċertifikat mediku.

Din il-figura għolja turi li m'aħniex nittrattaw il-problema ta' l-assenza fl-iskejjel tagħna bis-serjeta' meħtieġa u jien naħseb li din turi wkoll il- faċilita' li biha t-tobba jagħmlu ċertifikati mediċi biex it-tfal ma jattendux l-iskejjel.

MADAM SPEAKER: L-Onor.

Joe Cassar, mistoqsija supplimentari.

ONOR.

JOE CASSAR: Jista' l-Ministru jgħidilna x'passi qed jieħu għal dan?

Naturalment hawn jien m'iniex qed nirrife\ri għall-passi legali imma għall-guidance u għall-counselling.

Nemmen li f'dawn iċ-ċirkostanzi dawn l- affarijiet huma iktar importanti.

MADAM SPEAKER: Il-Ministru.

ONOR.

EVARIST BARTOLO: Is-sistema kif inhi llum ta' reporting ta' assenza ta' studenti fl-iskejjel tagħmilha possibbli li ma jkunx hemm follow-up għax preżentement l-informazzjoni li student ikun ilu ma jattendi l-iskola qed tasal fid-division xahar wara u naturalment m'hijiex serjeta' li tħalli xahar jgħaddi biex tirrapporta li student m'huwiex qed jattendi l- iskola.

Aħna qed nidentifikaw ukoll l-iskejjel li għandhom l-ikbar numru ta' problemi ta' dan it-tip u se niffaċċjaw din il-problema billi naraw li jkun hemm iktar guidance u counselling.

Hawn ta' min jgħid li l-indikazzjoni li għandna mir-riċerka li saret hija li l-assenza ta' l-istudenti fl-iskejjel hija kkaġunata l-iktar minn dawk li għandhom low self-esteem u under-achievement.

Fl-istess ħin irrid nagħmilha ċara wkoll li aħna ninsabu f'kuntatti ma' l- Assoċjazzjoni Medika Maltija biex ninformawha dwar min huma t-tobba li jistħoqqilhom Oscar għaċ-ċertifikati li jagħtu biex tfal ma jattendux skola.

Imisshom jistħu!

MADAM SPEAKER: Il-ħin tal-mistoqsijiet issa għadda.

Tqegħid ta' Karti.

Il-Prim Ministru.

TQEGĦID TA' KARTI FUQ IL-MEJDA

ONOR.

ALFRED SANT (Prim Ministru): Sinjura President, inqiegħed fuq il- Mejda tal-Kamra:

Dikjarazzjonijiet magħmula minn Ministri u Segretarji Parlamentari skond paragrafi 48 u 49 tal-Kodiċi ta' l-Etika għas-sena 1996;

Kopja tar-rapport ta' inkjesta skond il-Liġi dwar l-Inkjesti, Kap 273, dwar il-mewt ta' Carlos Chetcuti;

Kopja tar-rapport ta' inkjesta skond il-paragrafu 3(a) tal-Liġi dwar l- Inkjesti, Kap 273, dwar il-kondotta tas-Sur Marice Zarb Adami; u

Lista li turi n-numru ta' persuni li ngħataw probation bejn l-1990 u 1996, in-numru ta' Probation Officers fil-preżent u n-numru ta' social inquiry reports li saru lill-Qorti mis-sezzjoni tal-Probation Officers fid-Dipartiment tas-Servizzi Korrettivi, bi tweġiba għall-mistoqsija parlamentari numru 2996;

Tabella li turi n-numru ta' applikazzjonijiet li saru fl-Uffiċċju tal- Liċenzji tal-Pulizija għal ftuħ ta' ħwienet ġodda f'Malta u GĦawdex bejn l-1987 u l-1996, bi tweġiba għall-mistoqsija parlamentari numru 4205;

Lista li turi n-numru ta' suldati f'kull grad fil-Forzi Armati ta' Malta, bi tweġiba għall-mistoqsija parlamentari numru 4437;

Rapport annwali tal-Kummissjoni Permanenti kontra l-Korruzzjoni għas- sena 1996, bi tweġiba għall-mistoqsija parlamentari numru 4460; u

Tabella li turi n-numru ta' impjegati trasferiti minn Malta għal GĦawdex u viċi versa, bejn l-1987 u l-1997, bi tweġiba għall- mistoqsija parlamentari numru W47.

MADAM SPEAKER: Grazzi.

Il-Ministru Bartolo.

ONOR.

EVARIST BARTOLO: Madam Speaker, inqiegħed fuq il-Mejda tal-Kamra:

Complement ta' l-istaff klerikali u amministrattiv fid-Diviżjoni ta' l-Edukazzjoni, bi tweġiba għall-mistoqsija parlamentari numru 3871;

Uffiċjali u impjegati oħra fid-Diviżjoni ta' l-Edukazzjoni li marru jaħdmu f'ministeri u segretarjati parlamentari, bi tweġiba għall- mistoqsija parlamentari numru 3872;

Kopja ta' kuntratt bejn id-Diviżjoni ta' l-Edukazzjoni u l-Mid Med Bank dwar faċilitajiet bankarji, bi tweġiba għall-mistoqsija parlamentari numru 4315;

Informazzjoni dwar applikanti li ħadu tender għat-tmexxija ta' canteen f'kull skola Primarja u Sekonardja tal-Gvern bejn l-1987 u l-1997, bi tweġiba għall-mistoqsija parlamentari numru W 272;

Kopja ta' l-emblema rebbieħa għas-Segretarjat taż-Żgħażagħ, Sport, Kultura u Arti, bi tweġiba għall-mistoqsija parlamentari numru W 373;

Ittra mibgħuta fis-7 ta' Frar 1996 mill-Onor Richard Muscat, lill-Onor Francis Zammit Dimech dwar korrispondenza bejn l-Awtorita' ta' l- Ippjanar u l-Kunsill Nazzjonali taż-Żgħażagħ fuq miżuri ta' sigurta' meħuda mill-Awtorita' ta' l-Ippjanar, bi tweġiba għall-mistoqsija parlamentari numru W 375;

Kopja tas-sejħiet għall-applikazzjonijiet għall-postijiet ta' Kap u Assistent Kap tal-Life Skills School fil-Ministeru ta' l-Edukazzjoni u Riżorsi Umani ippubblikati fil-Gazzetti tal-Gvern fl-1993, fl-1994 u fl-1995, bi tweġiba għall-mistoqsija parlamentari numru W378;

Breakdown ta' l-ispiża fl-Iskola tal-Mużika Johann Strauss għas-snin bejn l-1992 u l-1996, bi tweġiba għall-mistoqsija parlamentari numru W383; u

Lista li turi l-ismijiet tal-benefiċċjarji tal-Youth Support Pogramme mill-1993 sal-1997, bi tweġiba għall-mistoqsija parlamentari numru W391.

MADAM SPEAKER: Grazzi.

Il-Ministru Brincat.

ONOR.

LEO BRINCAT (Ministru tal-Finanzi u l-Kummerċ): Madam Speaker, inqiegħed fuq il-Mejda tal-Kamra:

Avviż Legali Nru 44 ta' l-1997 - Regolamenti ta' l-1997 dwar Drittijiet li joħorġu mill-Att dwar il-Kumpanniji.

Exemption Order skond is-subartikolu (2) ta' l-artikolu 12 ta' l-Att dwar it-Taxxa fuq l-Income lil The Farsons Foundation;

Exemption Order skond is-subartikolu (2) ta' l-artikolu 12 ta' l-Att dwar it-Taxxa fuq l-Income lil The Obstetrics and Gynaecology Research Foundation;

Exemption Order skond is-subartikolu (2) ta' l-artikolu 12 ta' l-Att dwar it-Taxxa fuq l-Income lil Young Enterprise - Malta;

Exemption Order skond is-subartikolu (2) ta' l-artikolu 12 ta' l-Att dwar it-Taxxa fuq l-Income lil The Gaia Foundation;

Rapport Annwali tal-Bank Ċentrali għas-sena 1996;

Informazzjoni dwar konsulenti ma' kull dipartiment, kummissjoni, korporazzjoni jew kumpannija li l-Gvern għandu sehem fiha li jaqgħu taħt il-Ministeru tal-Finanzi u l-Kummerċ, bi tweġiba għall- mistoqsijiet parlamentari numri W301 u W302;

Informazzjoni u kopji ta' kuntratti ta' konsulenti/impjegati b'kuntratt indefinit/definit fid-dipartimenti li jaqgħu taħt il- Ministeru tal-Finanzi u l-Kummerċ, bi tweġiba għall-mistoqsijiet parlamentari numri W314 u W316; u

Lista ta' korporazzjonijiet, kummissjonijiet, kumitati, boards u enti pubbliċi oħra li huma mwaqqfa mill-Gvern jew li b'xi mod il-Gvern għandu sehem fin-nomina taghħom flimkien ma' informazzjoni dwar il- membri fihom, li jaqgħu taħt il-Ministeru tal-Finanzi u Kummerċ, bi tweġiba għall-mistoqsijiet parlamentari numri W 321 u W331.

MADAM SPEAKER: Grazzi.

Il-Ministru Mangion.

ONOR.

CHARLES MANGION (Ministru tal-Ġustizzja u Kunsilli Lokali): Madam Speaker, inqiegħed fuq il-Mejda tal-Kamra:

Kopja tal-Memo Nru 25 ta' l-1997 maħruġa fis-7 ta' Marzu 1997 dwar il- Clean Up Campaign b'konnessjoni mal-Konferenza Euro-Mediterranja, bi tweġiba għall-mistoqsija parlamentari numru 4204; u

f'isem il-Ministru ta' l-Affarijiet Ekonomiċi u ta' l-Industrija inqiegħed fuq il-Mejda tal-Kamra:-

Kopja tal-pjanta ta' Ħal Far li turi sit għall-industriji żgħar, bi tweġiba għall-mistoqsija parlamentari numru 4351.

MADAM SPEAKER: Grazzi.

Il-Ministru Buhagiar.

ONOR.

CHARLES BUHAGIAR: Madam Speaker, inqiegħed fuq il-Mejda tal-Kamra:

Lista li turi l-kuntratturi privati nvoluti f'xogħlijiet fuq il- proġett ta' Buġibba, bi tweġiba għall-mistoqsija parlamentari numru 4115; u

Lista ta' korporazzjonijiet, kummissjonijiet, kumitati, boards u enti pubbliċi oħra li huma mwaqqfa mill-Gvern jew li b'xi mod il-Gvern għandu sehem fin-nomina taghħom, flimkien ma' informazzjoni dwar membri fihom, li jaqgħu taħt il-Ministeru tax-Xogħlijiet Pubbliċi u Kostruzzjoni, bi tweġiba għall-mistoqsija parlamentari numru W328.

MADAM SPEAKER: Grazzi.

Il-Ministru Michael Farrugia.

ONOR.

MICHAEL FARRUGIA (Ministru tas-Saħħa, Kura ta' l-Anzjani u Affarijiet tal-Familja): Madam Speaker, inqiegħed fuq il-Mejda tal-Kamra:

Lista li turi n-numru ta' spezzjonijiet li saru mid-Dipartiment tas- Saħħa fuq stabbilimenti ta' l-ikel f'Malta u GĦawdex matul l-1995 u l- 1996, bi tweġiba għall-mistoqsija parlamentari numru 4410.

MADAM SPEAKER: Grazzi.

Il-Ministru Portelli.

ONOR.

ALFRED PORTELLI (Ministru tad-Djar): Madam Speaker, inqiegħed fuq il-Mejda tal-Kamra:

Avviż Legali Nru 45 ta' l-1997 - Ordni ta' l-1997 dwar l-Awtorita' tad-Djar (Traferiment ta' Proprjeta') (Nru 5).

MADAM SPEAKER: Grazzi.

Il-Ministru Noel Farrugia.

ONOR.

NOEL FARRUGIA (Ministru tal-Biedja u Sajd): Madam Speaker, inqiegħed fuq il-Mejda tal-Kamra:

Tabella li turi n-numru ta' majjali żgħar reġistrati permezz ta' tattoo bejn l-1992 u l-1997 u l-ammont (kg) ta' majjal tas-simna maqtul fl-istess perijodu, bi tweġiba għall-mistoqsija parlamentari numru 4638; u

Kopja ta' 12-il ritratt tal-winery meħuda fis-6 ta' Jannar 1997, bi tweġiba għall-mistoqsija parlamentari numru 4223.

MADAM SPEAKER: Grazzi.

Stqarrijiet Ministerjali?

Mozzjonijiet.

Il- Ministru tal-Finanzi u l-Kummerċ jekk jogħġbu jressaq il-Mozzjoni Nru. 51.

MOZZJONIJIET

ABBOZZ TA' LIĠI BIEX JEMENDA L-ORDINANZA DWAR IL-PROTEZZJONI TAL-PROPRJETA' INDUSTRIJALI

ONOR.

LEO BRINCAT: Madam Speaker, nipproponi l-Ewwel Qari ta' l-Abbozz ta' Liġi msejjaħ "Att biex jemenda l-Ordinanza dwar il-Protezzjoni tal- Proprjeta' Industrijali, Kap 29".

MADAM SPEAKER: Min jissekonda, jekk jogħġobkom?

ONOR.

ALFRED SANT: Nissekonda.

MADAM SPEAKER: Il-mistoqsija hi li l-Abbozz ta' Liġi msejjaħ "Att biex jemenda l-Ordinanza dwar il-Protezzjoni tal-Proprjeta' Industrijali, Kap 29" ikun moqri l-Ewwel Darba.

Dawk favur?

(Onor. Membri: Aye) Dawk kontra?

(Onor. Membri: No) Carried.

Il-mozzjoni għaddiet u l-Abbozz ta' Liġi ġie moqri l-Ewwel Darba.

MADAM SPEAKER: Nistieden lill-Prim Ministru sabiex iressaq il-Mozzjoni Nru. 52.

MOZZJONI TA' PROĊEDURA

ONOR.

ALFRED SANT: Sinjura President, nipproponi:

Illi minkejja kull provvediment ieħor fl-Ordnijiet Permanenti tal-Kamra dan li ġej għandu japplika għall-kumplament ta' din is- sessjoni tal-Parlament:

(a) Illi fl-istess ġurnata tista' tinżamm seduta fil-għodu u oħra fil- għaxija;

(b) Illi f'każ ta' seduta fil-għodu, din għandha tibda fid-9.00 a.m., u l- ħin tal-mistoqsijiet ikun sad-9.30 a.m. u l-ħin ta' l-interruzzjoni tax- xogħol ikun f'nofsinhar u l-aġġornament ma jeħux aktar minn nofs siegħa;

(c) Illi meta l-Kamra tiltaqa' nhar ta' Ħamis kemm fil-għodu kif ukoll fil-għaxija, is-seduta ta' fil-għodu tkun biex isir xogħol kif kontemplat fl-Ordni Permanenti 8 (2) jekk ikun hekk imiss; u illi meta l-Kamra tiltaqa' nhar ta' Ħamis fil-għaxija biss, isir xogħol kif kontemplat fl- Ordni Permanenti 8 (2), jekk ikun hekk imiss;

(d) Illi s-seduta tista' tissejjaħ nhar ta' Sibt, kemm fil-għodu, kemm fil- għaxija, taħt l-istess kundizzjonijiet li taħthom isiru s-seduti l-oħra fil- ġranet tal-ġimgħa, ħlief nhar ta' Ħamis;

(e) Illi l-votazzjonijiet kollha li jintalbu għat-tenur ta' l-Ordni Permanenti 83 għandhom jittieħdu meta jissejħu, billi l-votazzjoni tittieħed għoxrin minuta minn meta terġa' tintalab.

MADAM SPEAKER: Min jissekonda?

ONOR.

JOE DEBONO GRECH (Ministru tat-Trasport u Portijiet): Nissekonda.

MADAM SPEAKER: Hemm rimarki?

Il-Prim Ministru.

ONOR.

ALFRED SANT: Madam Speaker, nixtieq nagħmel ftit tal-kummenti biex nispjega l-ħsieb wara din il-mozzjoni ta' proċedura.

Din hija mozzjoni li s-soltu titressaq fil-bidu ta' kull sessjoni tal-Parlament imma din id- darba qed inressquha ftit tard.

Din tipprovdi l-possibbilta', b'mod flessibbli, li l-Parlament ikun jista' jiltaqa' fil-għodu u fil-għaxija u anke l-Ħamis, il-Ġimgħa u s-Sibt.

Hija mozzjoni li hija mfassla mija fil- mija fuq mudelli li diġa' jeżistu u kienu ġew mgħoddija preċedentement f'dan il-Parlament u tipprovdi ċ-ċans li jkun hemm iktar seduti, skond il- bżonn, peress li hemm ammont ta' xogħol li jrid jitressaq quddiem dan il- Parlament, f'dak li għandu x'jaqsam ma' mozzjonijiet u liġijiet li huma ta' natura soċjali, finanzjarja u anke infrastrutturali.

Allura ħassejna l- bżonn li nressqu din il-mozzjoni biex b'mod flessibbli, fil-ġimgħat li ġejjin, inkunu nistgħu nirregolaw aħjar ix-xogħol tal-Parlament, b'mod li ma jkollniex għalfejn nibqgħu naħdmu f'Awissu u f'Settembru.

MADAM SPEAKER: Aktar rimarki?

L-Onor.

Ċensu Galea.

ONOR.

ĊENSU GALEA: Madam Speaker, il-Prim Ministru donnu jrid jagħtina x'nifhmu li din hija xi mozzjoni bħal tas-soltu u li bħalha kien hawn drabi oħra fil-Parlament meta din in-naħa kienet fuq in-naħa l-oħra tal- Kamra.

Il-Prim Ministru qalilna wkoll li hemm ħtieġa għal mozzjoni bħal din.

Effettivament jekk wieħed jara mozzjonijiet simili għal din - mhux bħal din eżatt, għax f'din il-mozzjoni hawn differenzi pjuttost sostanzjali - li kienu tressqu f'xi stadju wara l-ftuħ tal-Parlament - fil-fatt kien hemm waħda f'Lulju 1987 u oħra f'Ġunju 1994 - isib li min ressaq dik il- mozzjoni dejjem ta raġunijiet speċifiċi għala kien hemm il-ħtieġa ta' mozzjoni bħal dik.

Wieħed irid jara wkoll x'tip ta' diskussjoni kien ikollna fil-passat meta tressqu mozzjonijiet bħal dawn u jara x'tip ta' reazzjoni kien hemm mill-kelliema ta' l-Oppożizzjoni ta' dak inhar.

Jekk wieħed, per eżempju, jara daqsxejn x'kien qal l-Onor.

George Vella fit-13 ta' Ġunju, 1994 isib dan id-diskors :

"Mr Speaker, jien nassigura lill-kollega tiegħi li fejn jidħol is-sens ta' dover żgur li se jsib lil din in-naħa tal-Kamra four-square man- naħa tal-Gvern għaliex id-dover tagħna f'dan il-Parlament żgur li m'aħniex se nibżgħu minnu u lanqas se nwarrbulu".

Min qed jismagħni u min sema' l-introduzzjoni li għadu kemm tana l-Prim Ministru forsi jaħseb li l-Oppożizzjoni ta' dakinhar kienet terfa' r- responsabbiltajiet tagħha kontinwament bl-aħjar mod li tista' fejn jidħol ix-xogħol tal-Kamra.

Hawn ta' min jgħid ukoll li fil-15 ta' Frar, 1989 bħala Kap ta' l- Oppożizzjoni ta' dakinhar, Dr Karmenu Mifsud Bonnici kien qal hekk:

"GĦal darb'oħra l-Oppożizzjoni jkollha tirrimarka li l-Gvern qed jagħti prova ta' nuqqas ta' programmar għax-xogħol tal-Parlament u ta' kemm il-Gvern jgħid ħaġa u fil-fatt jagħmel oħra.".

Ħalli nispjega ruħi aħjar b'dan li għadni kemm għidt.

Madam Speaker, wieħed irid iħares lejn il-mozzjoni li għandna quddiemna fid-dawl ta' dak li ġara fil-Parlament matul is-sitt xhur li għaddew biex jara jekk il-Parlament kienx għaddej b'xi programm ta' xogħol li verament jirrikjedi din it-tip ta' mozzjoni.

Hawn wieħed jista' jikkwota kelma b'kelma lill-Onor.

George Vella wkoll meta kien qal li:

"Dan il-Parlament qed jaħdem bis-sulluzzu għax filli qed ikollna aġenda twila u filli qed ikollna aġenda li ma fiha xejn."

Fil-fatt jekk wieħed jara x'inhi l-pożizzjoni ta' dan il-Parlament illum isib li minn mindu bdiet din il-leġislatura sa llum l-aġenda kienet kontinwament xotta ħlief meta konna qed niddiskutu l-budget, liema diskussjoni twalet ħafna iktar mis-soltu.

Hawn wieħed jista' jgħid ukoll xi ħaġa dwar kif waslet quddiemna l-mozzjoni li għandna llum u dwar ir- raġunijiet li qed jagħti l-Gvern meta qed jissuġġerixxi li aħna bħala deputati tal-poplu niltaqgħu iktar minn tliet darbiet f'ġimgħa.

Madam Speaker, l-ewwelnett hawn ta' min jgħid li sa ftit ġranet ilu l- Oppożizzjoni ma kienet taf xejn fuq din il-mozzjoni u fil-fatt din it-talba ġiet diskussa nhar il-Ġimgħa wara nofsinhar mill-Kumitat Permanenti dwar ix- Xogħol tal-Kamra.

Fil-fatt meta nhar il-Ġimgħa staqsejna xi bżonnijiet partikolari għandu l-Parlament biex jittratta mozzjoni bħal din f'dan il- waqt u mhux iktar 'il quddiem - tista' ma tersaq xejn ukoll - ma ngħatajna ebda indikazzjoni ta' xi programm ta' xogħol intensiv li jista' jiġġustifika l-fatt li aħna d-deputati tal-poplu jkollna bżonn niltaqgħu bil-mod li qed tipproponi n-naħa tal-Gvern.

Madam Speaker, quddiemna għandna wkoll mozzjoni li tmur oltre mozzjonijiet simili li tressqu fil-passat, mhux biss għaliex issa se jkun hemm il-possibbilta' li dan il-Parlament jiltaqa' mit-Tnejn sas-Sibt filgħodu u filgħaxija - dak huwa metodu differenti ta' kif isir ix-xogħol f'din il-Kamra - imma għax għadna ma nafux x'inhi l-ħtieġa li jkollna dawn il-laqgħat kollha.

Meta nhar il-Ġimgħa kien qed jiltaqa' l-Kumitat Permanenti dwar ix-Xogħol tal-Kamra, jiena u l-Onor. de Marco ripetutament għamilna d-domanda: X'inhi l-ħtieġa għal dawn il-laqgħat kollha?

X'inhi l- agenda?

Nhar il-Ġimgħa tkellimna fit-tul dwar il-bżonn li niddiskutu r- riżoluzzjoni mressqa mill-Ministru tal-Finanzi u l-Kummerċ dwar self barrani u li niddiskutu kemm jista' jkun malajr l-Abbozz ta' Liġi dwar Self Lokali u Self ieħor.

Intqal ukoll li se titkompla d-diskussjoni fuq l- Abbozz ta' Liġi dwar it-Tribunal għall-Investigazzjoni ta' Inġustizzji.

Issa apparti dawn l-abbozzi li għadni kif semmejt, ħlief għall-Mozzjoni dwar ir-Ratifika tal-Konvenzjoni dwar l-Armi Kimiċi - u tajjeb ngħid li waqt il-Kumitat Permanenti dwar ix-Xogħol tal-Kamra qbilna li jekk ikun hemm bżonn id-diskuzzjoni dwarha ssir f'seduta waħda u mgħadduda mill- istadji kollha - m'hemm l-ebda liġi li titlob li jsiru dawn is-seduti kollha kif qed jiġi propost mill-Gvern.

Fl-introduzzjoni tiegħu l-Prim Ministru qal li hemm il-ħtieġa li jsir aktar xogħol għax għad iridu jitressqu diversi mozzjonijiet, minbarra dawk li għandna quddiemna bħalissa, fosthom il-mozzjoni bl-għan speċifiku li nżidu l-possibbilta' ta' self barrani.

Il-Prim Ministru qal ukoll li hemm diversi liġijiet oħrajn x'jitressqu u hemm programm intensiv ta' xogħol li huwa meħtieġ li jsir fil-ġimgħat li ġejjin.

Da parti tagħna, aħna diġa' għidna li meta jkun hemm il-ħtieġa aħna lesti li niltaqgħu kemm ikun hemm bżonn.

Dan qed ngħidu fl-istess spirtu li kien tħadded l-Onor.

George Vella meta fl-1994 kien qal: "Aħna, min- naħa ta' l-Oppożizzjoni, qegħdin four-square biex naqdu d-doveri tagħna lejn pajjiżna l-ħin kollu u kontinwament."

Madankollu, jekk wieħed jifhem bis-serjeta' x'għandu quddiemu għad-diskussjoni dan il-Parlament malajr jinduna li minkejja li hemm ċertu xogħol li jrid isir fi żmien speċifiku, żgur li m'għandniex xogħol li jiġġustifika t-tip ta' laqgħat li ġew proposti llum.

Madam Speaker, ippermettili nerġa' nikkwota minn dak li qal l-Onor.

George Vella nhar il-Ġimgħa, 18 ta' April, 1997 waqt li kien qed jiltaqa' l- Kumitat dwar ix-Xogħol tal-Kamra.

Il-Viċi Prim Ministru qal li l-ewwel dover ta' kull deputat huwa lejn dan il-Parlament u lejn in-nies li jirrappreżenta - u ma' dan aħna naqblu - pero' ta' min iżomm quddiem għajnejh li tliet snin ilu, l-istess Onor. Membru kien qal hekk:

"Il-biċċa l-kbira ta' l-Onor.

Membri li qegħdin fuq in-naħa tal-Gvern illum huma ministri jew segretarji parlamentari - għax ftit fadal back- benchers - mentri fuq din in-naħa kulħadd għandu d-doveri tiegħu x'jagħmel matul il-ġurnata.

Allura jekk se ngħidu dan il-mistoqsija tiġi waħedha: GĦaliex f'daqqa waħda għandna lista daqshekk twila ta' liġijiet taħt l-Ordnijiet tal-Ġurnata, kollha jistennew fil-kju, meta kien hemm żmien meta lanqas biss kellna biex nagħmlu agenda?"

Imbagħad kompla jgħid hekk:

"Dan il-programming ma sar qatt, lanqas illum, għax sal-lum stess b'din il-mozzjoni lanqas għandna idea ta' x'qed isir."

Madam Speaker, hawnhekk għandna s-sitwazzjoni fejn wieħed jista' juża l- istess argumenti li kien uża l-Onor.

George Vella, il-proponent proprja ta' din il-mozzjoni.

Dak inhar l-Onor Vella qal ukoll:

"Bħalissa qed ikollna xita ta' abbozzi, wieħed wara l-ieħor, biex imbagħad naraw iż-żewġ naħat - jien ngħid f'diskussjoni kostruttiva - iqattgħu biċċiet din il-leġislazzjoni."

Pero' issa lanqas din il-possibilita' m'għandna, għax kif jafu r- rappreżentanti tal-poplu fuq iż-żewġ naħat tal-Kamra f'dan il-Parlament, apparti l-mozzjonijiet li semmejt, m'għandna l-ebda aġenda speċifika u ma narax li hemm xi raġuni għalfejn għandna niltaqgħu bil-mod li l-mozzjoni qed tipproponi li għandna niltaqgħu.

Punt ieħor li tqajjem fil-Kumitat tax-Xogħol tal-Kamra nhar il-Ġimgħa li għaddiet jirrigwarda l-fatt illi iktar kmieni fil-bidu ta' din il- leġislazzjoni kien hemm il-qbil - apparti dak tal-pairing u affarijiet oħra - li s-seduti tal-Parlament jinżammu fil-ġranet meqjusa normali, jiġifieri t-Tnejn, it-Tlieta u l-Erbgħa fil-għaxija.

Bil-mod ta' kif qed issir il-proposta mhux biss hemm il-possibilita' li niltaqgħu ħames darbiet jew sitt darbiet fil-ġimgħa, imma hemm il-possibilita' li l-Parlament jista' jiltaqa' sa 12-il darba fil-ġimgħa.

Fl-opinjoni tagħna, din il- possibilita' mhijiex ġustifikata abbażi tax-xogħol pendenti quddiem din il- Kamra.

Għalkemm kien hemm żmenijiet meta mozzjoni bħal din saret għas- sessjoni kollha tal-Parlament, mozzjoni li tirregola l-proċedura tax-xogħol tal-Kamra, kienet issir għal perjodu speċifiku, b'mod partikolari għal perjodu ta' qabel is-sajf.

Imma issa l-mozzjoni li għandna quddiemna llum, kuntrarju għal dan, qed torbot lil dan il-Parlament mil-lum sa l-elezzjoni li jmiss.

Dan huwa żmien meqjus bħala twil iż-żejjed fejn wieħed ma jistax jara l-bżonn għal dawn il-laqgħat kollha.

Fl-introduzzjoni tiegħu l-Prim Ministru qal li se jkollna nagħmlu dawn il- laqgħat kollha biex nevitaw li ntawlu x-xogħol tagħna għax-xhur ta' Awissu u Settembru.

Kif tafu matul ix-xahrejn li semma l-Prim Ministru inkunu bir- recess tas-sajf u normalment dan il-Parlament ma jiltaqax.

Nhar il-Ġimgħa meta ltaqa' l-Kumitat Permanenti dwar ix-Xogħol tal-Kamra tlabna spjegazzjoni dwar x'tip ta' programm leġislattiv għandna quddiemna mil-lum sar-recess tas-sajf.

Ir-riżultat min-naħa tal-Gvern kien li dwar dan jinformawna aktar 'il quddiem u li dak li għandna quddiemna huwa dak li tkellimna fuqu aktar kmieni.

U ngħid oltre minn hekk.

Meta staqsejt b'mod speċifiku jekk hux se jiġu ppubblikati l-liġijiet li diġa' għaddew mill- Ewwel Qari u jekk il-pjan tal-Gvern jinkludix li sakemm niġu biex nirtiraw għar-recess tas-sajf issir id-diskussjoni dwar dawn il-liġijiet, ir- risposta min-naħa tal-Gvern kienet li mhux bilfors se niddiskutu dawn il- liġijiet.

Hawn wieħed jagħraf li l-iskop tal-Gvern m'huwiex kif jidher imma hemm raġunijiet oħrajn għaliex min-naħa tiegħu qed tinħass il-ħtieġa li jkun hemm dawn il-laqgħat kollha.

Huwa mportanti ferm li l-Oppożizzjoni tingħata programm leġislattiv ta' dak kollu li se jiġi diskuss mil-lum sakemm niġu biex nirtiraw għar-recess tas-sajf.

Dan wieħed irid jagħrfu fid-dawl tax-xogħol tad- diversi kumitati li għandu dan il-Parlament, b'mod partikolari x-xogħol li għandu l-Kumitat Permanenti dwar ix-Xogħol tal- Kamra, li xogħlu hu li jara kif se jkun l-andament tax-xogħol f'dan il- Parlament.

Irrid ngħid ukoll li dan il-kumitat diġa' ġie aġġornat għal nhar it-Tnejn meta forsi f'daqqa' waħda jkollna xi lista ma tispiċċa qatt ta' abbozzi ta' liġi u ta' mozzjonijiet li wieħed għandu jiddiskuti fil-ġimgħat li ġejjin.

Madankollu sal-lum l-Oppożizzjoni tinsab f'għama totali għax m'għandhiex indikazzjoni ċara ta' x'inhuma l-liġijiet u l-mozzjonijiet li għamel riferenza għalihom il-Prim Ministru.

Aħna nħossu li m'hemmx ġustifikazzjoni għal dawn il-laqgħat li qed jiġu proposti min-naħa tal-Gvern u li din il-mozzjoni m'għandhiex tgħaddi minn dan il-Parlament għaliex fil-preżent m'hemmx bżonnha.

MADAM SPEAKER: Grazzi.

Iktar rimarki?

(Onor. Membri: No) Nistieden lilll-Prim Ministru biex jgħaddi għall-winding-up.

ONOR.

ALFRED SANT: Sinjura President, jiena smajt b'ċerta reqqa dak li kien qed jgħid il-kollega tiegħi u forsi l-argument huwa li, kif jgħidu l- Franċiżi, iktar ma jinbidlu l-affarijiet iktar jibqgħu l-istess.

L-Onor.

Membru donnu nesa li l-mudell li għandna quddiemna kien jimxi fuqu l-partit li kien fil-gvern fil-leġislatura preċedenti.

Fil-fatt aħna segwejna dan il-mudell apposta.

Il-kollega tiegħi donnu nesa wkoll li qed nippreżentaw possibbilta' ta' kif jitmexxa x-xogħol tal-Parlament u li kieku t-teżi tiegħu li ma hawnx daqstant xogħol f'dan il-Parlament hija korretta nassigurah li dan ma kienx jiltaqa' skond l-iskeda li qed insemmu.

Aħna qegħdin sempliċement indaħħlu quddiemna, bħala mozzjoni proċedurali, il- possibbilta' li jekk il-Parlament ikollu x-xogħol li naħsbu li se jkollu jkun jista' jiltaqa' iktar spiss mis-soltu, xejn iktar u xejn inqas.

Fil- fatt jien issorprendejt ruħi kif il-kollega tiegħi ħa daqstant żmien biex jindika li din il-possibbilta' m'hijiex aċċettabbli għalih u nittama li meta qed jgħid hekk mhux qed jipprova juri lill-poplu li l-Oppożizzjoni ma tħossx li hemm bżonn li l-Parlament jiltaqa' iktar spiss minn tliet darbiet fil-ġimgħa.

(Interruzzjonijiet) Iva, sar eżattament kollox skond il- ħtieġa, kif qed jgħid l-Onor.

Tonio Borg u kif qed ngħidu aħna.

Aħna qed nirregolaw b'mod li nistgħu nagħmlu l-affarijiet proċeduralment u r-rifjut tal-kollega tiegħi li jara din il-loġika tiskantani ftit.

Madam Speaker, hawn ta' min jgħid li ħarġu xi suġġerimenti interessanti min-naħa ta' l-Onor.

Ċensu Galea u fil-fatt se nsemmihom.

Per eżempju, jekk fhimtu tajjeb, l-Onor.

Membru ssuġġerixxa li f'ċerti każi nżidu il- laqgħat li nagħmlu fuq dak li qed nipproponu hawnhekk.

Għaliex le?

Jekk iqumu dawn l-okkażjonijiet fil-ġimgħat li ġejjin aħna se nkunu lesti li nressqu mozzjoni ta' proċedura oħra biex inżidu l-ħin u anke l-ġranet li matulhom jiltaqa' l-Parlament.

Jien ma naħsibx li l-kollega tiegħi kien qed jipproponi li niltaqgħu l-Ħadd ukoll, imma min-naħa tagħna hawn id- dispożizzjoni sħiħa tagħna li jekk ikun hemm bżonn niltaqgħu l-Ħadd ukoll.

Ovvjament il-mozzjoni ta' proċedura li għandna quddiemna bħalissa m'hijiex qed tissuġġerixxi din il-possibbilta' imma qed tipproponi biss li niltaqgħu t-Tnejn, it-Tlieta u l-Erbgħa filgħodu u filgħaxija, il-Ħamis filgħodu, il- Ġimgħa filgħodu u filgħaxija u s-Sibt filgħodu u filgħaxija skond il- ħtieġa.

Jien qed nibqa' mistagħġeb kif il-kollega tiegħi m'huwiex qed jara din il-proċedura bħala waħda raġonevoli, iktar u iktar meta l-partit tiegħu fil-gvern kien għamilha bħala proċedura u għalhekk inħoss li bl-iktar mod trasparenti u ċar il-kollega tiegħi u sħabu għandhom jirrevedu ftit id- deċiżjoni tagħhom u jgħidu li qed jaqblu mal-mozzjoni ta' proċedura li qed nipproponu.

MADAM SPEAKER: Il-mistoqsija hi l-mozzjoni kif imressqa u moqrija mill- Prim Ministru.

Dawk favur?

(Onor. Membri: Aye) Dawk kontra?

(Onor. Membri: No) Carried.

Il-mozzjoni għaddiet.

MOZZJONI GĦAT-TENUR TAS-SUBARTIKOLU (1) TA' L-ARTIKOLU 2 TA' L-ATT DWAR SELF GĦALL-IŻVILUPP

MADAM SPEAKER: Ngħaddu għall-item li jmiss.

L-Onor.

Mizzi.

ONOR.

JOE MIZZI: Madam Speaker, niġbed l-attenzjoni li fil-Kumitat Permanenti dwar ix-Xogħol tal-Kamra għidna li riedna nikkombinaw din il- mozzjoni ma' l-ewwel item ta' l-Ordnijiet tal-Ġurnata - jiġifieri l-Abbozz ta' Liġi dwar Self Lokali u Self Ieħor - u għidna wkoll li jekk ma jkunx hemm qbil bejn iż-żewġ naħat tal-Kamra li dawn jiġu diskussi flimkien il- mozzjoni taqa' u mmorru għall-item li jmiss.

Fil-fatt nista' nikkonferma li ma kienx hemm ftehim u għalhekk issa rridu mmorru għall-item li jmiss.

MADAM SPEAKER: L-Onor.

Ċensu Galea.

ONOR.

CENSU GALEA: Nikkonferma dak li għadu kif qal l-Onor.

Joe Mizzi.

MADAM SPEAKER: Mela la l-Kamra taqbel li dan l-item jiġi pospost nistgħu ngħaddu għall-Ordnijiet tal-Ġurnata.

ORDNIJIET TAL-ĠURNATA

ABBOZZ TA' LIĠI DWAR SELF LOKALI U SELF IEĦOR

LOCAL AND OTHER LOANS BILL

MADAM SPEAKER: Il-Ministru Leo Brincat.

ONOR.

LEO BRINCAT: Madam Speaker, għandi messaġġ mingħand il-President.

MADAM SPEAKER: Se naqra l-messaġġ tal-President.

UGO MIFSUD BONNICI PRESIDENT

Il-President wara li kien informat dwar is-suġġett ta' l-Abbozz ta' Liġi biex jawtorizza li jsir self ta' somma ta' Lm100,000 jirrakkomdandah għall-konsiderazzjoni tal-Kamra tad-Deputati.

10 ta' April, 1997

ONOR.

LEO BRINCAT: Nippropon it-Tieni Qari ta' l-Abbozz ta' Liġi msejjaħ "Att biex jawtorizza li jsir self ta' somma ta' mitt miljun lira Maltija".

MADAM SPEAKER: Min jissekonda?

ONOR.

JOE MIZZI (Ministru mingħajr Portafoll): Nissekonda.

MADAM SPEAKER: Rimarki?

Il-Ministru Brincat.

ONOR.

LEO BRINCAT: Madam Speaker, tajjeb illi bħala punt ta' tluq fuq din id-diskussjoni ngħidu illi oriġinarjament kien maħsub illi għas-sena li għaddiet pajjiżna kien se jkollu deficit ta' Lm32.8 miljun.

Għal dan il- għan, kmieni s-sena l-oħra, il-Gvern kien għadda l-liġi fl-1996 proprju biex, wara illi jagħmel tajjeb għad-deficit ta' l-1995, jipprovdi loan ta' Lm35.2 miljun biex dan min-naħa tiegħu jagħmel tajjeb għad-deficit tas-sena li kien fiha, jiġifieri s-sena 1996.

Iżda ġara li għar-raġunijiet li se nsemmi aktar tard id-deficit fil-fatt spiċċa biex kiber bi three and one- third, jiġifieri ħafna aktar milli oriġinarjament kien maħsub.

Fil-fatt il-figuri attwali jitkellmu waħedhom għaliex juru illi d-deficit ta' l-1996 effettivament qabeż is-somma ta' Lm108.8 miljun.

Meta tnaqqas il-Lm53.2 miljun li semmejt aktar kmieni wieħed isib illi b'hekk il-Gvern baqagħlu deficit li la kien ippjanat u anqas maħsub ta' Lm37.7 miljun u allura Gvern Laburista kellu bilfors jissellef biex jagħmel tajjeb għalih.

Madam Speaker, l-ewwel osservazzjoni li xtaqt nagħmel hija li s-sena l- oħra l-aktar li l-Gvern Nazzjonalista mar żmerċ kien fir-revenue ordinarju tiegħu għax ġabar 14% inqas milli kien maħsub u minflok Lm515 miljun spiċċa biex ġabar biss Lm446 miljun.

GĦalkemm mill-foreign financing il- Gvern Nazzjonalista ġabar Lm2.7 miljun aktar milli kien maħsub għaliex xi fondi in konnessjoni ma' proġetti kapitali ta' l-1995 effettivament daħlulu fl-1996, l-ispiża rikorrenti tal-Gvern kienet ta' 5% aktar minn dik ippjanata.

Biex inkun preċiż kienet ta' Lm475.4 miljun ipparagunata mal- figura proġettata ta' Lm452.3 miljun.

Jien naħseb li din il-Kamra għandha dritt tkun taf ukoll għaliex is-sena l-oħra l-Gvern mar żmerċ fid-dħul tiegħu, kif u fejn.

Ir-raġunijiet ewlenin huma dawn li se nsemmi: Primarjament kien hemm l-Enemalta li ma kenitx f'qagħda li tħallas id-dazju fuq is-sisa dovuta fuq petroleum products minħabba fil-problemi serji ta' cash flow li kellha u li ovvjament għad għandha.

Kien hemm tnaqqis fir- reġistrazzjoni ta' karozzi u fid-duty fuq id-dokumenti, filwaqt li f'dik li hija taxxa fuq id-dħul il-Gvern mar Lm7 miljun minn taħt minħabba aġġustamenti li kien hemm fl-income tax liability tat-taxpayers kif ukoll minħabba li diversi entitajiet, fosthom l-Air Malta, ma ħallsu ebda taxxa minħabba l-performance finanzjarja ħażina li kellhom.

Iżda bla dubju ta' xejn l-akbar toqba ġiet maħluqa mill-famuża VAT innifisha fejn il-Gvern, għaliex daħħal aktar milli stima s-sena ta' qabel, stima b'mod ottimista ż-żejjed għall-1996 u baqa' f'wiċċu, aktar u aktar meta r-refunds imħallsa fuq il- VAT kienu ferm ogħla milli kien antiċipat.

B'hekk rajna lill-Gvern mhux biss idaħħal inqas iżda joħroġ ferm aktar f'refunds milli qatt kien immaġina huwa nnifsu li kien se jagħmel.

Jekk fl- imgħoddi l-Gvern kien imdorri jdaħħal profitti minn korporazzjonijiet bħall- Enemalta, is-sena l-oħra ma daħħal xejn, filwaqt li ċertu dħul li kien antiċipat minn bejgħ ta' ċerti ishma - per eżempju, minn ex-proprjeta' tal- Knisja u anke mill-White Rocks Complex - baqgħu effettivamenjt ma mmaterjalizzax.

Ma' dawn wieħed irid iżid ukoll ċerti spejjeż li marru oltre dak li kien hemm maħsub.

Per eżempju, kien hemm l-elezzjonijiet ġenerali u kien hemm is-settlement ta' xi kontijiet pendenti fl-Uffiċċju tal-Prim Ministru mis- sena ta' qabel.

F'dik li hija sigurta' soċjali huwa evidenti li l-Gvern ta' qabel kien għamel budgeting ħażin ħafna meta rriżultalu li ċerti miżuri tal-budget ta' l-1996 kienu ġew jiswewlu aktar milli kien antiċipa huwa stess.

Fil-qasam edukattiv kien hemm żieda fl-iffinanzjar ta' l-iskejjel tal- Knisja, in-nefqa fuq studenti universitarji li għażlu li jagħmlu xogħol tas- sajf u ċerti arretrati ta' l-istaff akkademiku flimkien ma' staff ieħor.

Saru wkoll xi aġġustamenti u arretrati f'dawk li huma pensjonijiet taħt ir- riforma fis-servizz pubbliku u kien hemm ukoll żieda sostanzjali fis- subventions biex jiġu settled interessi bankarji fuq self tal-Water Services Corporation li kien ġie ggarantit mill-Gvern.

GĦal dak li huwa l- qasam tal-kummerċ kien hemm sussidju ta' Lm4.3 miljun aktar fuq importazzjoni tal-qmugħ biex jikkompensa għal żidiet li kien hemm fis-swieq internazzjonali.

Fir-rigward tal-public debt servicing il-Gvern kellu jħallas rati ogħla ta' interessi fuq xi short term borrowing minn tiegħu stess.

Dawn il- figuri juru li filwaqt li fid-dħul ordinarju l-Gvern daħħal kważi Lm70 miljun inqas f'dik li hija nefqa kapitali huwa nefaq ftit inqas minn Lm16 miljun minn dak oriġinarjament maħsub jew previst.

Hawn ta' min jgħid li tul l-1996 - hawnhekk irrid ngħid li qed nirriferi għal tul is-sena kollha ta' l-1996 biex ħadd ma jaħseb li qed nirriferi għall-aħħar xahrejn meta kien hemm bidla fl-amministrazzjoni - fl-Uffiċċju tal-Prim Ministru nbdew xogħlijiet li għad iridu jitlestew din is-sena u kien hemm slowdown fil- progress fuq sptarijiet pubbliċi u fuq l-Isptar San Raffaele.

Ta' min jgħid ukoll li s-sena l-oħra kien hemm tnaqqis fl-ispiża fuq il-lecture halls ta' l-Universita, fuq l-iskejjel pubbliċi kif ukoll fuq il-libreriji u l-arkivji.

Madam Speaker, jekk wieħed jieħu l-qasam tat-trasport isib li l-Gvern nefaq Lm2.4 miljun inqas minħabba li ma nbediex ix-xogħol fuq il-Bugibba bus terminus.

Fil-fatt lanqas fuq il-laboratorju nazzjonali ma nbeda x- xogħol meħtieġ u kien hemm shortfall fuq is-sussidju billi ma waslux il- karozzi tal-linja l-ġodda.

Il-Ministeru għall-Ambjent kien nefaq Lm2.4 miljun inqas f'dawk li huma drainage works u environment protection.

Kien hemm ukoll slowdown fix-xogħlijiet li kienu qed isiru fil-ħabs u fil-police lock-up u ntnefqu Lm800,000 inqas f'dak li għandu x'jaqsam mat-tourism operator scheme.

Madam Speaker, ma' dan irridu nżidu wkoll dak li qed jiġi provdut għall- Malta Drydocks innifisha.

Fil-fatt illum qed nitolbu lil din il-Kamra biex tawtorizza Lm20 miljun f'self lill-Malta Drydocks ħalli din tkun tista' tissetilja d-dejn li se nsemmi li huwa kollu dovut min-naħa tad-Drydocks lill-Gvern innifsu.

Jekk nagħmlu breakdown ta' dan id-dejn insibu li dan jikkonsisti f'Lm6 miljun kontribuzzjonijiet fuq is-sigurta' soċjali, f'Lm0.4 miljun penali lid-Dipartiment tas-Sigurta' Soċjali, f'Lm7.9 miljun PAYE, f'Lm4.8 miljun treasury clearance fund advances u f'Lm0.5 miljun kiri u settlements ta' inġustizzji.

Fl-aħħarnett qed nipprovdu lit-Tarzna wkoll Lm5 miljun f'self biex din tkun tista' tħallas id-debt interest fuq il- loans u faċilitajiet oħra ta' kredtu li hija kienet otteniet mill-banek lokali qabel il-ftehim ta' l-1989 bejn il-Gvern Malti u l-Malta Drydocks.

Hawn ta' min jgħid ukoll li l-qagħda ta' dejn pubbliku fl-aħħar tas-sena kienet ta' Lm517.95 miljun li minnhom Lm327.8 miljun kienu fuq self lokali, Lm28.234 miljun fuq bonds ta' ex-proprjeta' tal-Knisja, Lm108.9 miljun fuq treasury bills u Lm52.458 miljun fuq self barrani.

Madam Speaker, is-soltu ma nħobbx nikkwota ħafna figuri imma ħassejt li fil-kontest ta' dan id-dibattitu kien id-dmir tiegħi li nidħol f'dawn il- figuri ħalli b'hekk nuru x'inhuma l-fatti u nuru wkoll lil din il-Kamra żewġ affarijiet importanti.

Dan qed ngħidu l-iktar minħabba d-diskorsi ferm partiġjani li saru waqt konferenzi politiċi matul dawn l-aħħar ġimgħat - dawn jien ngħidilhom diskorsi ta' politika rħisa - għax huwa tajjeb u importanti li nuru li dak li qed nagħmlu llum qed nagħmluh b'sens qawwi ta' responsabbilta' sforz iċ-ċirkostanzi li ġew imposti fuqna minn ta' qabilna u mhux b'sens ta' kapriċċ.

Madam Speaker, dan l-aħħar il-kollega tiegħi l-Onor.

Josef Bonnici wera ċertu sens ta' umoriżmu meta fi press release ta lil x'wieħed jifhem li dan is-self kien ħasdu għax ippretenda - għallinqas jien hekk fhimtu - li f'dawn il-ftit xhur kellna nkunu kapaċi niġġeneraw dħul biżżejjed mit- tkattir ekonomiku biex innaqqsu dawn id-deficits għal kollox.

Hawn irrid nenfasizza li dawn id-deficits akkumulahom il-Gvern kapriċċjożament fiż- żewġ leġislaturi tiegħu, b'mod partikolari fl-aħħar snin.

Jien niċħad kategorikament dak li ntqal ripetutament li l-Gvern qiegħed f'paniku wara biss ħames xhur li ilu fit-tmexxija tal-pajjiż.

Fl-istess mod niċħad l- allegazzjoni li qed jagħmlu li aħna qed nibżgħu nippubblikaw xi figuri bħallikieku għandna xi faħam miblul u bħallikieku hemm xi direttiva jew mingħandi jew minn Kastilja biex dawn iċ-ċifri nħalluhom on the slow burner u kemm jista' jkun ma noħorġuhomx.

L-ewwelnett jien nixtieq nagħmilha ċara li la jien u lanqas il-predeċessur tiegħi ma tajna xi direttiva lid- dipartiment biex iċ-ċifri jinżammu lura u ma joħorġux fil-waqt.

Apparti minn hekk, meta vverifikajt ftit biex nara l-affarijiet kif inhuma u biex nara għaliex seta' kien hemm ċertu dewmien irriżulta mit-track record tas- snin ta' l-imgħoddi li l-figuri ta' l-ewwel tliet xhur tas-sena dejjem tradizzjonalment ħarġu wara li jkunu pubblikati l-figuri ta' Diċembru tas- sena ta' qabel.

Barra minn dan jidher li tradizzjonalment il-figuri ta' Diċembru dejjem idumu ftit biex joħorġu.

Dan iwassal għal delay konsegwenzjali fil-pubblikazzjoni tax-xhur ta' wara.

Tant dejjem sar hekk illi jekk l-Oppożizzjoni tindenja ruħha tfittex u tara x'sar is-sena l-oħra meta kienet għadha fil-gvern hi ssib li dawn il-figuri ġew ippubblikati fix- xahar ta' Mejju ta' l-1996.

Fuq dan il-punt ma nafx kif is-sena l-oħra l- Oppożizzjoni ma tkażatx meta mhux biss ħarġet il-figuri ta' Diċembru ħames xhur wara imma l-figuri ta' Lulju, Awissu u Settembru kellu joħroġhom Gvern Laburista f'Novembru għaliex minħabba l-elezzjoni l-Gvern Nazzjonalista lanqas laħaq ħariġhom.

Dan qed ngħidu for the record biex ħadd ma jieħu l- impressjoni li aħna qed nipprovaw inżommu lura xi pubblikazzjoni ta' statistika jew figuri, anzi l-informazzjoni li għandi hija li dawn għandhom joħorġu imminentement fil-jiem li ġejjin.

Osservazzjoni oħra li rrid nagħmel hija li jidher ċar illi kieku Malta baqgħet fit-triq li qabdet taħt il-Gvern ta' qabel kienet bla dubju tispiċċa fit-triq tar-rovina għaliex apparti milli kellha ekonomija li kienet qed tiġi fuelled min-nefqa pubblika kellha ekonomija which was overheating b'ritmu li ma kien bl-ebda mod sostenibbli.

Aħna qed nagħmlu dak li qed nagħmlu għaliex la rridu noħolqu xokkijiet fl-ekonomija tal- pajjiż, la rridu nilagħbu mal-livell ta' l-għajxien tal-poplu u fl-istess ħin irridu ngħinu biex pajjiżna effettivament ikollu qawmien ġenwin u ekonomiku.

Minflok il-Gvern Nazzjonalista joqgħod jikkritika b'mod propagandistiku ħafna, speċjalment f'dawn l-aħħar ġranet, imissu jkollu l- irġulija u jgħid li ħallielna pajjiż li kien qed jgħix, kif igħidu l- Ingliżi, on borrowed time.

Is-sitwazzjoni tant ma kenitx tagħmel sens li meta titkellem ma' nies serji u ta' l-affari tagħhom li m'humiex imċappsin mal-politika jgħidulek mingħajr tlaqliq li bir-rata u bid-direzzjoni li kienu mexjin bihom tal-Partit Nazzjonalista fil-gvern lanqas kienu jkunu kapaċi jwasslu għall-1997 u għall-1998.

Ara ma taħsbux li din kienet xi xejra li nibtet fl-aħħar jiem jew fl-aħħar erbat ijiem, sempliċement għax l- Onor. Fenech Adami kien għoġbu jagħżel li jsejjaħ elezzjoni bikrija.

Jekk inħarsu ftit lura nsibu li din kienet trend ta' mill-inqas l-aħħar erba' budgets tal-Partit Nazzjonalista fil-gvern, aktar u aktar meta bdew jibbażaw ċertu dħul fuq il-bejgħ tas-sehem tal-Gvern f'ċerti azjendi.

Din tajjeb li wieħed jenfasizzaha għaliex din hija sitwazzjoni li fil-fehma tiegħi ġabithom kif Margaret Thatcher kienet ġabet lill-Ingilterra f'sitwazzjoni fejn kienet qed tbigħ il-fidda tal-familja biex forsi tkampa.

Li kieku ma nbiegħux ċerti ishma fil-banek jien niggarantixxi li lanqas kien ikollhom ċertu revenue fil-Fond Konsolidat.

Alla biss jaf x'kien jiġri li kieku reġgħu telgħu n-Nazzjonalisti fil-gvern!

Mistoqsijiet li wieħed jagħmel mingħajr ma jrid huma: Kellna xi garanzija li ma kenux jintmissu l-ishma tal-Mid-Med Bank?

Kellna xi assigurazzjoni li l-Gvern ma kienx qed jilgħab bl-ishma tiegħu fl-Air Malta?

Apparti minn konsiderazzjonijiet ideoloġiċi ta' ċerti nies tal-lemin fi ħdan il-Partit Nazzjonalista, wieħed ma setax jeskludi dan, aktar u aktar ma bdew isibu ruħhom daharhom mal-ħajt għal raġunijiet purament finanzjarji.

Tajjeb li issa nirrimarka wkoll li meta nitkellmu dwar dejn pubbliku hemm it-tendenza li niffokaw fuq il-gvern bħala gvern u ninsew wieħed mis-sorsi ewlenin tal-problemi li ħoloq il-Gvern ta' qabel, cioe' id-diżastru finanzjarju fl-azjendi parastatali.

Inutli nitkellmu biss fuq it-Tarzna.

Ħafna azjendi bħall-Enemalta m'huma xejn ħlief tarznari parastatali oħrajn li ma jifilħux isostnu l-infiq tagħhom.

Tant ma kienx hemm kontroll fuq dawn l-azjendi li bil-mod il-mod daħlet il-mentalita' minn fuq għal isfel, għal fost il-ħaddiema nfushom, ta' "għamel li trid ħalli lili li qed immexxi tħallini nagħmel li rrid ukoll".

Din il-mentalita' sfortunatament ma ssibhiex biss fl-istrata ta' fuq nett iżda anke fost ċerti nies tal- management li ngħataw ir-riħ mill-amministrazzjoni l-oħra, nies li forsi anke llum għadhom lanqas biss intebħu li nbidel il-Gvern u li ħasbu li jistgħu jibqgħu jmexxu b'ċertu sens ta' prepotenza u ta' irresponsabbilta' li mexxew biha sa ftit xhur ilu.

Is-sitwazzjoni f'ħafna azjendi parastatali hija li kulħadd dara jitlaq jiġri għal rasu, iżda meta jiġi dahru mal-ħajt idur għal għand il-Gvern biex jagħmel tajjeb hu bħala forċina għad-diżastru finanzjarju li jkun jinsab fih.

Dan l-aħħar fil-gazzetta "IN-NAZZJON" kien hemm editorjal fejn irrimarkaw b'ton sarkastiku li issa għandna self li m'għadux piż.

Jien ma nafx jekk dan l-editorjal kitbux l-Onor.

Bonnici wkoll, iżda fih insibu eku tal-kritika tiegħu ta' ftit jiem qabel li l-Gvern missu kien kapaċi jiġġenera dħul biżżejjed biex ma jissellifx.

Bir-rispett kollu, dan huwa argument infantili li juri li għall-propaganda rħisa l-Partit Nazzjonalista lest li jwarrab żewġ konsiderazzjonijiet, cioe' is-sens komun ekonomiku, kif ukoll it-track record tiegħu nnifsu fil-gvern.

Għalkemm tal-Partit Nazzjonalista illum iridu jagħtu l-impressjoni li meta kienu jmexxu huma kollox kien ward u żahar, kulħadd jaf li kieku dan kien minnu l-poplu kien ċertament jerġa' jafdahom biex imexxu l-pajjiż f'Ottubru li għadda.

Madam Speaker, irridu niftakru li l-Gvern Nazzjonalista mhux talli kien għamel snin iberbaq flus il-poplu fil-vojt, talli kien hemm żmien fejn wieħed mill-ministri tiegħu tal-finanzi li kien jgħid li kien kapaċi jġib il-miljuni tal-partit f'ħakka ta' għajn bħalma jagħmlu l-magicians - kien l-istess wieħed li niżel fl-istorja tal-partit li qal li ma kien jimporta xejn li jgħabbi lil pajjiżna bid-djun għax il-piżijiet tagħhom kellhom iħallsuhom iż-żgħażagħ tagħna.

Fir-realta' ġara li min kien ta servizzi bażiċi lill-Gvern, bħall-kuntratturi, spiċċaw biex lanqas tħallsu u kellhom jistennew bidla fil-gvern biex forsi jkollhom it-tama li jsir dan.

Hawnhekk m'iniex qed nitkellem fuq kapriċċi imma fuq provvisti ta' servizzi bażiċi fuq proġetti infrastrutturali.

Meta tal-Partit Nazzjonalista jitkellmu kif qed jitkellmu dan l-aħħar il-ħabib tiegħi l-Onor.

Josef Bonnici u l-ġurnali tagħhom, donnhom ikunu qed jippruvaw inessu t- twissijiet li l-Ministeru tal-Finanzi ta' żmenijiethom kien ħareġ bihom is- sajf li għadda.

Illum kif tafu konna obbligati li npoġġu fuq il-Mejda tal-Kamra r-Rapport Annwali ta' l-1996 tal-Bank Ċentrali.

Jekk niflu ftit dan ir-rapport u nieħdu l-ewwel paragrafu ta' dak li qal il-Gvernatur insibu dan li ġej:

"The current account deficit was at a substantial 9% of GDP".

U fl-istess nifs, mingħajr tlaqliq, il-Gvernatur qal li:

"At the same time, Government's financial situation deteriorated rapidly".

Aktar tard ikkonkluda li ż-żieda fil-borrowing requirement:

"contributed to a situation of imbalance in the economy."

Dawn huma l-fatti li tal-Partit Nazzjonalista konvenjentement m'humiex jitkellmu dwarhom bħalissa minkejja li huma affarijiet dokumentati.

Min illum qed jitkaża bina li qed nissellfu ma kellux id-diċenza jgħid li l- borrowing requirement kien tellgħu minn 3.1% tal-GDP għal 9% f'sena waħda biss.

Min-naħa tagħna nista' ngħid li qed isir dak kollu meħtieġ biex nassiguraw li ċertu dħul li għandu jidħol, jidħol u jidħol b'mod effettiv.

Jekk, per eżempju, nieħdu l-income tax, filwaqt li qed isir targeting ta' l-arretrati, qed nidentifikaw dik it-taxxa not in dispute, li għad trid tinġabar, u fl-istess waqt qed nippruvaw nikkonsolidaw ir-revenue collection section tagħna billi jsir deployment aħjar tan-nies f'dan id- dipartiment.

Jekk min-naħa l-oħra hemm, per eżempju, taxpayers li għandhom taxxa not in dispute, dawn qed jingħataw scheduled time scale illi fiha għandu jsir dan il-ħlas lura dovut lill-gvern.

Nixtieq ngħid li l-Inland Revenue, bħall-VAT Office, se jkollu wkoll legal office ħalli nkunu nistgħu nagħmlu enforcement legali aktar effettiv permezz ta' avviżi ġudizzjarji aktar malajr u aktar f'waqthom.

Qed nagħmlu minn kollox biex niżguraw li ċertu finanzjament barrani li ninsabu ntitolati għalih ma jintilifx minħabba burokrazija u tkaxkir tas- saqajn amministrattivi.

Ikun ta' għajb jekk ċerti funds barranin ma jiġux mopped up qabel l-expiry date tagħhom.

Min-naħa l-oħra qed niżguraw li ebda spejjeż ma jsiru mid-dipartimenti konċernati taħt dawn il-protokolli qabel ma jiġu ffirmati l-ftehim rilevanti għaliex spejjeż bħal dawn m'humiex recoverable, anke jekk il-ftehim eventwalment jiġi ffirmat.

Nixtieq issa nirribatti kritika oħra li qed issir lill-gvern.

Din hija li wara l-ewwel xhur ta' awsterita' - dan ovvjament huwa kliem tagħhom - issa f'daqqa waħda l-Gvern poġġa lilu nnifsu fuq quddiem bħala l-mutur ta' l-ekonomija tal-pajjiż.

Editorjalment - hawn m'iniex qed nirriferi għall- ġurnal Nazzjonalista - kien hemm min saħansitra ħareġ jgħajjarna li kellna a throw-back to the command economy days.

U jien bir-raġun naħseb li għandna għalfejn nistaqsu għaliex qed jintqal dan kollu.

Dan għaliex raw lill-Gvern jagħti l-barka tiegħu fil-prinċipju lil diversi proġetti bħal ta' Buġibba, Tal-Qroqq, ta' Pembroke, u hemm under consideration anke l- proġett ta' Manoel Island.

Li ma qalux ċerti nies iżda huwa li dawn fil- biċċa l-kbira m'humiex proġetti tal-Gvern imma huma proġetti li se jsiru b'sehem u bi rwol importanti min-naħa tas-settur privat.

Naħseb li huwa importanti ħafna li nagħmlu din id-distinzjoni ħalli wieħed jinnota l-mod modern li bih il-Gvern qiegħed jippjana l-ġejjieni fuq dawn il-proġetti kbar.

Bħalissa, nerġa' ngħid, minflok nimxu fuq il-passi ta' l-imgħoddi, qed infittxu mudelli ġodda ta' sħubija biex kull fejn nitfgħu għajnejna jkun hemm lok u spazju għas-settur privat.

Anzi jiena nfakkar u nispjega li meta l-Prim Ministru kellem lill-korpi kostitwiti fis-summit dwar it- tneħħija tal-VAT, mar oltre dan għaliex kien stedinhom sabiex huma stess jibdew jidentifikaw il-proġetti li fil-fehma tagħhom jistgħu jkunu ta' l- aktar fejda li jista' jkun hemm għal pajjiżna.

Ovvjament, din l-istedina għadha miftuħa.

Għaldaqstant jiena niddeplora dan il-ħafna kliem li qed isir f'ċerti ġurnali tal-lemin li jgħidulek "government is big and getting bigger", jew li aħna mexjin lura lejn xi command economy li teżisti biss fl- immaġinazzjoni tal-kritiċi tagħna.

Madam Speaker, dan huwa kliem fil-vojt li juri biss preġudizzju politiku aktar milli xi teoriji ekonomiċi sani jew ħsieb modern.

Jiena ma xtaqtx intawwal ħafna f'din l-introduzzjoni.

Li xtaqt ngħid huwa li donnu - nittama li jiena forsi żbaljat - li l-Oppożizzjoni qed tiddejjaq għaliex qed tara li l-Gvern se jieħu miżuri biex jirranka l- ekonomija.

Sa nhar il-Ġimgħa stess tan-naħa l-oħra tant urew ruħhom maqtugħin mir-realta' li ġew biex jitkellmu fuq il-famużi ħofor, minflok ammettew il-fatti kif inhuma u qalu meta x'ħallew warajhom bħala legacy tagħhom lill-pajjiż, qalu editorjalment u nikkwota verbatim:

"Il-ħofor li kienu jsemmu l-Laburisti kienu mmaġinarji".

Nixtieq inkun naf jiena b'liema wiċċ ikun hemm editur ta' gazzetta li wara l-fatti u l-figuri kollha li ħarġu tul dawn l-aħħar ħames jew sitt xhur jiġi jgħid kliem bħal dan.

Illum nistgħu ngħidu b'wiċċna minn quddiem li mexjin b'politika serja, intiża biex tbiegħed l-inċertezza u twassal sabiex l-ekonomija tikber b'rata akbar.

Kif iddikjara diversi drabi l- Gvern u reġa' qalha l-Prim Ministru l-bieraħ stess, m'għandna l-ebda ħsieb li nagħmlu xi politika ta' issikkar taċ-ċintorin.

Li rridu nagħmlu biss huwa li jkun hemm rationalisation ta' ċerti finanzi u anke dwar in-nefqa pubblika nnifisha.

Aħna nemmnu li rridu npattu għas-slowdown li kien hemm fit-turiżmu u fis-settur produttiv f'dawn l-aħħar sentejn, liema slowdown jirrikonoxxuh il-korpi kostitwiti kollha ħlief il-Partit Nazzjonalista li kien responsabbli għalih meta ntroduċa l-VAT f'Jannar ta' l-1995, miżura li kellha effett negattiv dirett fuq l-ekonomija ta' pajjiżna.

Jiena nemmen li b'dak li għandna ppjanat u anke b'leġislazzjoni oħra maħsuba għall- industriji ż-żgħar u mezzana, il-partit tagħna fil-gvern se jkun f'pożizzjoni li ġenwinament jagħti verament nifs ġdid lill-ekonomija għall- ġid tal-Maltin kollha huwa x'inhuwa l-kulur politiku tagħhom.

Grazzi, Madam Speaker.

MADAM SPEAKER: Grazzi.

Aktar rimarki?

L-Onor.

Josef Bonnici.

ONOR.

JOSEF BONNICI: Madam Speaker, jiena smajt b'ċertu interess id- diskors ta' l-Onor.

Brincat fil-kariga l-ġdida tiegħu bħala ministru responsabbli mill-finanzi.

Hawnhekk ikolli ngħid li l-Ministru ma segwiex il-mistoqsijiet li saru qabel għaliex illum qed insibu ruħna niddibattu dan l-abbozz ta' liġi mingħajr ma spiċċajna d-dibattitu li kellna qabel, per eżempju, fuq l-Abbozz ta' Liġi li jemenda l-Att dwar id-Dazju tas-Sisa fejn kienu saru diversi mistoqsijiet fuq l-ekonomija tagħna u fuq id-dħul tal- gvern u li s'issa għadna mingħajr risposta għalihom.

Allura bilfors li wieħed ikollu jerġa' jqajjem dawn il-punti li se nitkellem dwarhom aktar tard.

Jiena nista' ngħid li l-ewwel ħaġa li laqtitni kienet li f'mument minnhom l-Onor.

Brincat qalilna li l-ekonomija kienet overheating - u jiena bħala ekonomista nifhem li meta jkun hemm overheating ta' l-ekonomija jfisser li din tkun għaddejja tiġri wisq, tkun qed tespandi wisq, tkun għaddejja b'rata ta' ikkrear ta' impjiegi pjuttost qawwija iktar milli tkun tiflaħ tiġġenera nies ifittxu għax-xogħol - imbagħad jiġi l-Prim Ministru u jgħidilna li "the economy had been slowing down for the past two years".

U din għadu kemm irripetiha l-Onor.

Brincat meta qalilna li l-ekonomija ilha sentejn slowing down, ilha sentejn għaddejja b'ritmu kajman u għajjien.

Jien ma nistax nara kif wieħed jista' jirrikonċilja stqarrija mill-Ministru l-ġdid responsabbli mill-finanzi li l-ewwel jgħidilna li l- ekonomija kienet overheating u żewġ minuti wara jgħidilna li kellna slowdown fl-ekonomija għal dawn l-aħħar sentejn!

Ċertament naħseb li l- Gvern qed jimxi b'policy ta' propaganda rħisa f'dawn l-affarijiet u mhux qed jimxi bis-sens ekonomiku li jistħoqqlu l-argument u s-suġġett li qed niddibattu llum.

Jiena ngħid li meta l-Gvern jgħid li l-ekonomija kienet ilha miexja bi slowdown għal dawn l-aħħar sentejn ikun hu stess qiegħed jiżra dubji serji fl-ekonomija.

Jekk il-Gvern ipoġġi din l-istampa dwar l- ekonomija quddiem il-poplu Malti bilfors li jkun qed inaqqas il-fiduċja għaliex jekk għal dawn l-aħħar sentejn l-ekonomija kienet għaddejja batuta, allura kif inhi għaddejja llum meta kulħadd jaf kemm qed tbati l-ekonomija?

Jiġifieri l-Gvern għandu bżonn jinsa l-polemika politika u l-vantaġġ politiku li jrid jieħu għaliex issa sab ruħu fil-gvern u jitkellem biċ- ċifri reali u mhux joqgħod jgħidilna li l-ekonomija ilha slowing down sentejn.

Jekk il-Gvern qiegħed jgħid li meta l-ekonomija kkreat eluf ta' mpjiegi ġodda kienet slowing down, allura llum li qiegħda tiflef mijiet ta' mpjiegi - ma nafux eżatt kemm għaliex dan il-Gvern trasparenti għadu ma jistax jiddeċiedi liema ministeru għandu jkun responsabbli li jippubblika ċ- ċifri tal-qgħad - għandna riċessjoni u allura qegħdin f'pożizzjoni ferm agħar milli ħsibna.

Madam Speaker, hawnhekk tajjeb li ngħid li meta jiena kont nokkupa l- kariga ta' ministru ftit tax-xhur ilu, iċ-ċifri tal-qgħad kien jippubblikahom il-Ministru responsabbli mill-ETC waqt li l-Ministru responsabbli mill-istatistika kien jippubblika wkoll iċ-ċifri ta' l- employment.

Jiġifieri jien naħseb li dawn iż-żewġ ministeri għandhom bżonn jikkomunikaw bejniethom u jiddeċiedu sabiex ma jagħtux sinjali ħżiena lill- ekonomija u sabiex ma jdaħħlux dubji lill-operaturi ekonomiċi.

Il-Gvern jgħidilna li ċ-ċifri qegħdin hemmhekk u allura jekk inhu hekk għandu jurihomlna u jgħidilna x'inhi s-sitwazzjoni ħalli ma jagħtix lok għal akkużi li hu qiegħed jaħbi għaliex bħalissa dak huwa l-messaġġ li qed jagħti.

Jekk il-Gvern ma jridx jaħbi allura jmissu jippubblikahom.

M'għandux ikun hemm dan il-logħob bid-diskors bejn ministeru u ieħor, donnu li bejn l-ETC u l-Ministeru tal-Finanzi hemm xi taħwida.

Dawn jistgħu jagħmlu bħalma kien isir meta kien responsabbli l-ex-Ministru Falzon fejn kien jippubblika ċ-ċifri tal-qgħad kull meta kien ikollu mistoqsija parlamentari u meta ma kienx ikollu mistoqsija parlamentari kien joħroġ press release li tgħid li ċ-ċifra tal-qgħad hija tali.

Jiġifieri jien ma narax għaliex għandu jkun hemm dan id-dewmien u għaliex għandu jkun hemm din id-diffikulta'.

Jien jiġu jkellmuni ħafna nies u jagħmluli anke domandi imma jien ma nkunx nista' nissostanzja ċerti affarijiet għaliex il- Gvern għadu ma ppubblikax iċ-ċifri.

U allura x'nagħmel?

Ma ngħid xejn?

Hija r-responsabbilta' tal-Gvern li jippubblika ċ-ċifri sabiex bihom juri li mhux veru li qed jintilfu l-impjiegi u juri wkoll kif inhi sejra l- ekonomija.

Hemm tħassib serju li l-ekonomija qiegħda tistaġna u dan huwa ħażin kemm għal pajjiżna kif ukoll għall-Gvern għaliex żgur li l-iskop tal- Gvern m'huwiex li tistaġna l-ekonomija.

Jien naħseb li l-ikbar mandat prinċipali li għandu l-Gvern fuq il-mandati l-oħra kollha - it-tneħħija tal- VAT u l-introduzzjoni ta' sistemi oħra - huwa li jibqa' jipprovdi atmosfera ekonomika li tibqa' tiġġenera l-impjiegi.

Illum ma nafux fejn qegħdin u allura bilfors li wieħed ikollu jgħid li l-Gvern mhux qiegħed ikun open u m'huwiex jindika l-affarijiet kif inhuma.

Dwar il-kliem li ntqal mill-Gvern li fl-aħħar sentejn l-ekonomija kienet għaddejja minn slowdown jiena nista' nikkwota minn pubblikazzjoni li ħarġet taħt dan il-Gvern stess li skond iċ-ċifri li hemm fiha fl-1994 l-ekonomija kibret b'xi 4%, madwar 1.5% iktar mill-Unjoni Ewropea u l-pajjiżi Ewropej.

Fl-1995 l-ekonomija kibret b'9% u nafu li parti minn dan it-tkattir kien dovut għall-introduzzjoni tal-VAT għaliex din it-taxxa ħarġet numru sostanzjali ta' operaturi ekonomiċi li kienu joperaw dik li jsejħula l- ekonomija moħbija, l-cash economy fejn ma jidher xejn uffiċjali lanqas l- impjiegi.

Per eżempju, dan l-aħħar skoprejna - qalha l-Minsitru tal- Ħarsien Soċjali stess - li kien hemm madwar 4,000 impjieg full time li kienu moħbija u li bl-introduzzjoni tal-VAT ħarġu fil-beraħ.

U dan naturalment jaffettwa l-ekonomija u t-tkattir li jiġi recorded.

Minn dawn id-9% aħna konna ngħidu li kien hemm madwar 2% jew 3% l-iktar li kienu ġejjin minn din il-hidden economy u allura jekk innaqqsu dan il-persentaġġ nistgħu ngħidu li l-ekonomija fl-1995 kienet qed tikber bejn 4% u 5%.

Imbagħad skond il-pubblikazzjoni li ħarġet mal-budget papers insibu li l- ekonomija fl-ewwel disa' xhur ta' l-1996 kienet qed tikber b'madwar 4%.

Allura meta wieħed jara dawn il-figuri, kif jista' jkun li jaċċetta li l- Prim Ministru u l-Ministru tal-Finanzi l-ġdid li jgħidulna li kellna slowdown fl-ekonomija f'dawn l-aħħar sentejn!

Ejja ngħixu daqsxejn fir- realta'.

Fl-aħħar sentejn kellna full employment, il-qgħad niżel għal taħt il-5,000 sewwa u r-rata ta' l-unemployment kienet ta' madwar 3.5%.

Mela allura għalfejn noqogħdu ngħidu dan id-diskors!

Jekk il-Gvern jgħid li kellna slowdown b'rata ta' qgħad ta' 3.5%, ikun qed jiżra aktar inċertezza għaliex illum li l-qgħad huwa iktar - l-indikazzjonijiet huma ta' madwar 4.4%, pero' ma nistax ngħid eżatt għaliex iċ-ċifri għadhom ma ġewx pubblikati - allura għandna diżastru.

Jiġifieri l-Gvern irid ikun konsistenti ma' l-argumenti tiegħu għaliex inkella jkun qed jiżra l- inċertezza hu stess.

U kultant il-Gvern, bil-wiċċ tost kollu, idur fuq l- Oppożizzjoni u jgħidilna li aħna qed nippontaw fuq id-diffikultajiet kollha li hawn fil-pajjiż bħalissa, fosthom l-istaġnar tal-kummerċ.

F'pajjiżna bħalissa hawn diffikultajiet kbar u jiena nixtieq ukoll nirriferi għal uħud minn dawn id-diffikultajiet u anke għal ċerti policies li l-Gvern qed jimxi bihom għaliex jista' jkun - u l-istorja ekonomika turina dan - li meta inti jkollok sitwazzjoni ta' slowdown qawwija fl-ekonomija - jekk mhux riċessjoni wkoll - u qiegħed tidħol f'diffikultajiet ekonomiċi fejn għandek il-katina tal-kummerċ li m'hijiex topera bil-mod kif suppost, ikollok bżonn ta' politika monetarja u fiskali li tkun addatata għal dan it- tip ta' ambjent.

Madam Speaker, hawnhekk nixtieq nirriferi għad-Diskors tal-Budget li jindika bl-iktar mod ċar li s-sena li għaddiet il-politika monetarja kienet miexja b'mod li pjuttost kienet a tight monetary policy; hekk qed jirriferi għaliha d-Diskors tal-Budget li kien ippreżenta l-Onor.

Lino Spiteri ftit tax-xhur ilu.

F'dan l-istess diskors hawn li fil-fatt kien hemm ukoll żieda fir-rati ta' l-imgħax u li matul l-1996 il-Bank Ċentrali diversi drabi daħal fi swieq tal-flus biex inaqqas il-likwidita' żejda.

Il- ħidma tal-Bank wasslet għal żidiet żgħar fl-imgħaxijiet, l-ewwel fis-suq tal-flus imbagħad fis-sistema bankarja.

Din hija politika li normalment tuża' meta jkollok espansjoni pjuttost qawwija - li allura tmur għal dak li qal l-Onor.

Brincat meta qal li kienet overheating - fejn il-Bank Ċentrali jipprova jnaqqas ir-ritmu ekonomiku.

Pero' imbagħad ma tistax tiġi żewġ minuti wara u tgħid li kellna slowdown fl-ekonomija għaliex allura tiġi inkonsistenza kbira.

Jien ngħid li llum hawn slowdown u fl-islowdown tal-lum il-politika li r- rati ta' l-imgħax ikunu iktar għoljin trid tiġi mibdula għaliex illum m'aħniex fl-istat li l-Bank Ċentrali jnaqqas il-likwidita'.

Jien ngħid li jekk il-Bank Ċentrali qed jimxi b'dan il-mod qed jadotta politika żbaljata.

Illum għandu jkun hemm sistema fejn meta jinħolqu diffikultajiet ta' pagamenti bejn in-negozjaturi, il-kummerċjanti u l-operaturi ekonomiċi ma tqumx il-kwestjoni li se tgħollilhom jew iżżommilhom rata ta' imgħax għolja.

Fil-fatt ir-rata ta' l-imgħax hija wżata fil-pajjiżi kollha bħala sinjal ċar ta' x'wieħed irid; jekk iridx jissikka iktar l-ekonomija jew inkella jekk iridx iżid ir-ritmu ta' l-ekonomija jekk din tkun għaddejja minn perijodu kajman jew ta' slowdown, kif jidher li għandna f'pajjiżna llum.

Għandu jkun hemm ċertu easing tar-rati ta' imgħax biex ittaffi d- diffikultajiet ekonomiċi li l-pajjiż ikun qed jiffaċċja f'dak il-perijodu.

Jien nistieden lill-Ministru responsabbli mill-finanzi sabiex jitkellem u jiddiskuti fuq dan is-suġġett mal-Bank Centrali - il-Bank Centrali wkoll għandu livell ta' awtonomija - ħalli f'dawn iċ-ċirkostanzi ma jkollniex diffikultajiet ikbar għan-negozjanti Maltin billi jew jiffaċċjaw likwidita' nieqsa fis-suq, fis-sens li l-banek ma jkollhomx flus biżżejjed biex isellfu għaliex il-Bank Centrali jkun qed jassorbi l-likwidita' żejda, jew inkella jiffaċċjaw id-diffikultajiet għax ikunu qed jiffaċċjaw rata ta' imgħax, kif jgħid il-budget hawnhekk, li hija pjuttost iktar għolja milli kien hemm qabel.

Dak li jkun hemm bżonn huwa proprju l-oppost, ikun hemm bżonn li jkollok ċertu easing tar-rati ta' l-imgħax biex b'hekk l-operaturi ekonomiċi fil-manifattura, il-kummerċjanti stess, dawk li llum m'għandhomx dak it-turnover li kellhom qabel ....

Per eżempju, lili jgħiduli li f'ċerti każi t-turnover naqas b'ferm aktar minn 10% u ma tridx tkun għaref biex tara dan, kulma trid tagħmel huwa li ddur dawra mal-ħwienet tal-Belt u tara x'jgħidulek is-sidien.

Dawn jgħidulek li allavolja għamlu s-sales f'Jannar xorta ma rnexxielhomx ibigħu daqs kemm bigħu f'ġimgħa waħda s-sena ta' qabel.

Allura dawn issa għandhom diffikultajiet ta' pagamenti li s-sistema bankarja tagħna u l-Bank Ċentrali jridu jkunu konxji minnhom u jien nispera li l-Ministru l-ġdid responsabbli mill-finanzi jkun jista' jiddiskuti dawn l-affarijiet mal-Gvernatur tal- Bank Centrali sabiex jaraw li s-sistema m'hijiex waħda li qed tissikka u tikkrea iktar diffikultajiet.

Jien lil pajjiżi rrid narah jimxi 'l quddiem, mingħajr ma jinħolqu diffikultajiet mhux neċessarji kif naħseb li huma d- diffikultajiet tal-lum.

Jien naħseb li ħafna mid-diffikultajiet li għandna llum ġejjin mill-fatt li nżergħat ċerta inċertezza, prinċiparjament minħabba s-sistema ta' tassazzjoni li hemm rimedju għaliha, liema rimedju huwa li s-sistema ta' tassazzjoni tiġi kjarifikata b'mod li jagħmel sens u mhux b'mod li ngħidu "ejjew ħalli mmexxu, basta nagħmlu xi ħaġa, għax ma nistgħux nibqgħu sejrin".

Tkun ġennata jekk aħna qed nittrattaw suġġett daqshekk importanti bħall-ekonomija tagħna b'dan il-mod.

Hawn min jgħid li l-Gvern qed jaġixxi hekk minħabba r-ras iebsa u hawn min jgħid li għaliex ma jistax joħroġ b'sistema li tkun aċċettabbli għal kulħadd.

Imma allura jekk ma tistax issib il-formola, taqbad u ddaħħal sistema li hemm dubji serji dwar kemm hija tajba anke f'livell internazzjonali!

Jien għalhekk nibqa' nistaqsi liema huwa dak il-pajjiż li għandu sistema finanzjarja bħal dik li qed jipproponi l-Gvern, ħalli b'hekk naraw xi żbalji kellhom u kif aħna nistgħu negħlbuhom jekk se nimxu fuq din is-sistema.

Jien naħseb li l- problema kbira hija li l-Partit Laburista qiegħed jinterpreta l-mandat li jgħid li għandu dwar il-VAT in a vacuum.

Il-mandat kien li l-ħajja torħos billi titneħħa l-VAT.

Jekk dan ma jkunx jista' jseħħ se jkollna żieda fil- prezzijiet.

Fil-fatt kulħadd qed igħid li bis-sistema ta' dazji, sisa, taxxa fuq servizzi selettivi u taxxa fuq it-turnover il-ħajja se togħla.

Għalhekk jien ngħid li l-Gvern irid joqgħod attent ħafna għaliex il-wegħda li titneħħa l-VAT tkun biss ġustifikata jekk inaqqas l-għoli tal-ħajja.

Inkella għalfejn se jneħħi l-VAT!

Biex jaġevola u jiftaħ bieb ieħor lil dawk li ddejqu biha għaliex ma baqgħux jevadu t-taxxa!

Ovvjament din mhijiex xi ħaġa li l-Gvern jista' jaċċettaha għaliex timmina r-revenue generating capability tiegħu u barra minn hekk tikkrea diffikultajiet kbar fl-ekonomija.

Imma issa ħalli mmur lura għad-diskors ta' l-Onor.

Leo Brincat meta fil-bidu ta' din id-diskussjoni qalilna dwar fejn kien ix- shortfall u l-infiq extra.

Madam Speaker kien hemm diversi punti li semma l-Onor.

Membru li jien kelli konnessjoni magħhom b'mod dirett bħal, per eżempju, sussidju fuq il- qmuħ u diversi spiżi oħra li ġew mingħajr ma wieħed kien qed jipprevedihom.

Jien nistaqsi: Fejn qiegħda l-ħela li kien isemmi l-Partit Laburista meta kien fl-Oppożizzjoni?

Aħna ma nistgħux ma nsemmux x'kien jgħid il-Partit Laburista meta kien fl-Oppożizzjoni u x'qed igħid issa li qiegħed fil- gvern.

Wieħed irid iqabbel dak li kien jgħid qabel il-Partit Laburista u l-pożizzjoni li qed jieħu issa.

Per eżempju, jien kont kritiku ħafna dwar it-taxxi tas-sisa li għadna ma spiċċajniex id-diskussjoni fuqhom f'dan il- Parlament.

Hawnhekk tajjeb li wieħed igħid li għalkemm għadna ma lestejniex id-diskussjoni fuq dawn it-taxxi tas-sisa illum għandna quddiemna money bill ieħor u għalhekk għadna ma ġejniex imwieġba għall- mistoqsijiet li tqajmu u li rrid niġi għalihom iktar 'il quddiem għax huma importanti ħafna.

Illum qegħdin nidħlu f'diskussjoni oħra li tittratta dwar self barrani u self ieħor.

Għalhekk bilfors nistaqsu: Imma l-kwadru fuq ir-revenue huwa l-kwadru kollu li qed naraw?

Hawnhekk nixtieq nirriferi għad-diskussjoni li kellna madwar ħames ġimgħat ilu u għad- diskussjoni tal-budget.

Is-sena li għaddiet id-deficit kif rapportat mill-Gvern kien ta' Lm112 miljun, jiġifieri deficit qawwi.

Dan huwa xi tliet darbiet iktar milli kien qed jiġi ppjanat pero' meta wieħed ifittex iċ-ċifri jsib xi ħaġa li jien ilni ħafna nitlob risposta għaliha u s'issa għad m'għandix, allavolja qed niddibattu f'dan il-Parlament biex nagħmlu tajjeb għal dan id-deficit li ġie pubblikat.

Jien ilni ngħid ħafna li għandi dubji serji dwar kemm kien id-deficit.

Il-Gvern ippubblika ċ-ċifri tad-dħul mill-VAT minn Jannar sa Novembru u jirriżulta li f'dan il-perijodu d-dħul kien ta' Lm12.4 miljun iktar mill-istess perijodu ta' l-1995.

Għalhekk skond iċ-ċifri li ġew pubblikati f'Jannar li għadda, li jindikaw id-dħul tal-Gvern, insibu li sa Novembru d-dħul mill-VAT kien ta' 16% iktar mill-1995.

Imbagħad skond l-Estimi tal-Budget li ġew pubblikati f'Jannar insibu li sa Diċembru d- dħul mill-VAT kien ta' Lm900,000 iktar fuq it-12-il xahar tas-sena ta' qabel.

Jien ngħid: Imma x'ġara hawn?

Kif jista' jkun li sa Novembru ċ- ċifra kienet ta' Lm12.4 miljun u f'Diċembru din niżlet għal Lm900,000?

Għal dan għandu jkollna spjegazzjoni.

Meta għamilt mistoqsija parlamentari qaluli li għandi nistenna sakemm jiġu pubblikati ċ-ċifri tal-Gvern.

L- Onor. Brincat qal li meta aħna konna fil-gvern iċ-ċifri kienu joħorġu f'Mejju.

Imma skużi, meta kienu jiġu quddiemna dawn it-tip ta' mistoqsijiet jien ma kontx inwieġeb b'dan il-mod.

Din mhix loġika.

Kif nistgħu niddiskutu abbozz ta' liġi li qed jiġbor il-flus għall-Gvern bħala self biex jagħmel tajjeb għad-deficit u mbagħad meta jien nistaqsi x'ġara mid-dħul tal-VAT fis-sena li għaddiet - għaliex iċ-ċifri li ġew ippubblikati fl-Estimi mhux qed jagħmlu sens maċ-ċifri ppubblikati mill- istess Gvern fil-Gazzetta tal-Gvern - ma jkollna ebda risposta, anzi jkollna silenzju sħiħ?

Din hija relevanti ħafna għax hawnhekk qed ngħidu li hawn shortfall ta' Lm11 miljun.

Għalhekk jekk wieħed jara x'kien id- dħul sa Novembru u Diċembru isib li hemm question mark kbira fuq Lm11 miljun li donnhom sparixxew.

Jien irrid inkun naf x'inhu d-dħul tal- Gvern biex hawn ġew niddibattu b'mod loġiku.

Aħna hawnhekk ma ġejniex niddibattu sempliċement biex il-Gvern ikun jista' jissellef iktar biex jagħmel tajjeb għad-deficit tas-sena li għaddiet.

Dan id-deficit kemm kien?

Għalkemm il-Budget domna niddiskutuh xahar sħiħ xorta għad għandna question mark.

Aħna nibqgħu ninsistu li għandna nkunu nafu kemm hu d-dħul tal-Gvern biex inkunu nafu s-sitwazzjoni x'inhi.

Bħalma huwa d-dover tagħna li aħna nistaqsu, huwa d-dover tal-Gvern li jagħtina tweġiba fuq is- sitwazzjoni finanzjarja.

Qed ngħid dan għax, kif qed ngħid, qed nibqgħu bla tweġiba.

Jekk wieħed iqabbel x'ġie pubblikat sa l-aħħar ta' Novembru jsib li kien hemm Lm12.4 miljun iktar mis-sena ta' qabel u meta jara x'ġie pubblikat sa l-aħħar ta' Diċembru jsib li hemm Lm900,000 biss aktar.

Il- mistoqsija tiegħi hija sempliċi: X'ġara minn dawn il-Lm11 miljun?

Għaliex id-dħul mill-VAT niżel b'ammont daqshekk drastiku f'Diċembru?

Jekk kellhom xi żball għandhom igħidulna għax kulħadd jista' jieħu żball.

Għalhekk dawn iridu jirrispondu u ma jistgħux iħallu d diskussjoni mdendla b'dan il-mod.

Meta wieħed iħares lejn id-dħul mill-income tax isib li għandna problema.

Sa Novembru kellna sitwazzjoni fejn id-dħul mill-income tax kien ta' madwar Lm21 miljun iktar mis-sena li għaddiet u dan niżel għal madwar Lm13 miljun fl-aħħar ta' Diċembru.

Dan huwa tnaqqis ta' Lm8 miljun.

Meta staqsejt x'kien ġara l-Ministru Spiteri kien irrispondieni u qalli li peress li s-sena li għaddiet il-Gvern Nazzjonalista kien naqqas ir-rati tat- taxxi allura daħħal inqas.

Jien ma nistax nifhem kif dan għandu jirrifletti ruħu fl-aħħar xahar tas-sena.

Il-profitti tal- korporazzjonijiet kienu inqas ukoll.

Illum l-Onor.

Brincat qal li d-dħul mill-capital gains kien inqas għax ma kienx hemm daqshekk bejgħ fil- proprjeta' daqskemm kien previst.

Meta tlabt biex dawn iċ-ċifri jiġu kkwantifikati - dawn bilfors iridu jiġu kkwantifikati għax kieku l-Ministru ma setax jagħtini din ir-risposta u ma setax jgħidli għaliex hawn dawn il- problemi f'dawn is-setturi - r-risposta kienet li din l-informazzjoni qatt ma ngħatat qabel u mhux se tingħata issa.

Imma skużi!

Jekk jien nikkritika d-dħul tal-Gvern u ngħid li m'huwiex ċar tiġix tgħidli li għandek l-informazzjoni u ma tridx tgħidhielna!

Din mhijiex xi informazzjoni konfidenzjali.

Kulma tlabt jien huwa l-breakdown tad-dħul tal-Gvern għall-kategoriji li semma, jiġifieri kemm kien hemm tnaqqis fit- taxxa minħabba li tnaqqset it-taxxa, minħabba l-profitti inqas tal- korporazzjonijiet u minħabba l-bejgħ inqas tal-proprjeta'.

Biex wasal għal dawn il-konklużjonijiet il-Gvern ħadimhom dawn l-affarijiet.

L-argument tiegħi huwa li f'dan il-qasam il-Gvern qed jimxi b'mod li xejn m'huwa trasparenti u allura jnissel ċerti diffikultajiet u ċerti mistoqsijiet.

Jien illum għadni m'iniex sodisfatt kemm kien eżatt id-deficit tas-sena li għaddiet u nixtieq li jweġbuni dwar dan.

Il-Ministru qalilna li l-ewwel iridu jiffinalizzaw il-figuri ta' Diċembru qabel ma jippubblikaw dawk ta' Jannar, Frar u Marzu.

Hawnhekk ta' min igħid li għalkemm il-figuri għadhom m'humiex lesti xorta waħda jistgħu jippubblikaw il-figuri ta' Marzu u jqabbilhom ma' l-istess xahar tas-sena ta' qabel.

Normalment jekk ċifra ta' xahar partikolari tkun qed tikkaġuna xi diffikulta' biex tiġi finalizzata - hemm dawn il- mistoqsijiet pendenti - xorta waħda nistgħu nkunu nafu x'daħħal il-Gvern mill-VAT f'Jannar, fi Frar u f'Marzu.

X'inhi d-diffikulta'?

Jien interessat ħafna dwar dan għaliex m'għandniex ċifri oħra li permezz tagħhom inkunu nistgħu naraw ir-ritmu ekonomiku kif inhu għaddej.

Dak hu l- interess tiegħi.

Jien mhux qiegħed hawnhekk biex nippixxikaldja lill-Gvern imma qiegħed hawnhekk biex niftaħlu għajnejh.

Hawnhekk jikkritikawna ħafna li aħna qed ngħidu li għandna slowdown meta m'għandniex ċifri x'nuru.

Hemm żewġ Ministri li ma jistgħux jiddeċiedu min minnhom se jippubblika ċ- ċifri tal-qgħad.

Dawn iċ-ċifri flimkien maċ-ċifri tad-dħul huma available u ma jridux juruhomlna, imbagħad jikkritikawna li aħna qed ngħidu li għandna slowdown!

Il-prova li jriduna nagħtuhom qiegħda għandhom u l- poplu Malti jrid jara x'qed jiġri, jrid jara fiex dieħel u jrid jara x'inhuma l-konsegwenzi li kien isemmi l-Partit Laburista fl-Oppożizzjoni dwar id-dħul tal-VAT.

Is-suspetti tiegħi huma li d-dħul tal-VAT ikkollassa u niżel sewwa.

Dan se jfisser iktar taxxi u iktar self li jista' jkun bla bżonn.

Għalhekk ma nistgħux niddibattu dan l-abbozz ta' liġi qabel ma naraw l-istorja kollha.

Il-Partit Laburista daħal f'morsa meta wiegħed ħafna affarijiet fuq il-VAT u llum iġġamjalu d-dħul.

Jien irrid nara x'se jiġri mid-deficit tal-Gvern ta' din is-sena.

Fl-ewwel erba' xhur tas-sena missna nafu x'ġara mid-deficit tal-Gvern mhux hawn silenzju assolut fuq iċ-ċifri.

Jien nispera li llum il-Ministru jkun jista' jindika xi ħaġa.

Ħalli nerġa' nsemmi l-argument li hawn ġew diġa' għamiltu xi darbtejn jew tlieta u għamiltu wkoll fil-gazzetti u f'diversi laqgħat li kelli.

Jien ikkalkolajt li mill-VAT hemm Lm11 miljun li sparixxew u ma nafx x'sar minnhom u hemm Lm8 miljun mill-income tax li ma ġewx spjegati għal kollox.

Irridu niftakru wkoll li kien hemm bidla fil-policy tal-Gvern fejn ċerti shares ma biegħhomx u din hija ta' madwar Lm15 miljun.

Issa jien nippreferi ħafna iktar li l-ownership tkun iktar imħallta milli tkun biss f'idejn il-Gvern.

Aħna konna qed nipproġettaw li jkollna dħul ta' madwar Lm15 miljun fis-sena, imbagħad tela' l-Partit Laburista fil-gvern u ddeċieda li ma jbiegħ l-ebda shares - affari tiegħu! - pero' din il-bidla fil-policy ma jistax iwaħħalha fuqna wkoll.

Meta tgħodd dawn it-tliet items - is-sale of shares, id-dħul inqas mill-VAT li m'huwiex spjegat u d- dħul inqas mill-income tax ta' madwar Lm8 miljun - tasal għas-somma ta' Lm34 miljun li jekk tnaqqashom mill-Lm112 miljun li semma l-Ministru - dawn jissemmew anke fl-estimi - ssib li d-deficit tas-sena li għaddiet kien ta' madwar Lm78 miljun.

Dan xorta huwa deficit għoli pero' huwa terz inqas minn dak li semma l-Gvern u dan huwa rilevanti għaliex donnu l-Gvern kien motivat biex joqgħod jgħid kemm għandna ħofor.

Din bħal tas-slowdown, għax il-motivazzjoni ta' kemm għandna ħofor ixxokkjat s-sistema fejn kulħadd beda jistaqsi: Hawn x'qed jiġri?

Il-Gvern qiegħed f'sitwazzjoni finanzjarja daqshekk ħażina?

Jien ngħid li s-sitwazzjoni finanzjarja kienet inqas tajba milli stennejna għax id-deficit kien id-doppju milli ġie ppjanat, pero' għandi dubji serji dwar jekk kienx it-triplu jew le għax għadni ma ngħatajtx tweġiba sewwa għal dan ir-rigward u qed nistenna li forsi llum ikollna xi kjarifikazzjoni fuq dan il-punt.

Il-punt huwa li waqt illi s-sena li għaddieti d-deficit espanda - jien qed ngħid li m'espandiex bir-rata li semma l-Gvern - x'miżuri jridu jittieħdu issa biex jagħmlu tajjeb għal dan id-deficit li hu ogħla milli wieħed kien qed jistenna?

GĦax wara kollox il-ġid tal-pajjiż jirrikjedi li wieħed jara x'miżuri jistgħu jittieħdu biex dan id-deficit jiġi kkontrollat u mnaqqas, għaliex deficit kbir ma jagħmilx tajjeb għall-ekonomija tagħna.

Aħna naqblu fuq dan, pero' issa l-problema hija ta' kif se nimxu.

Is-sens komun jgħidlek li jekk daħħalt sistema ta' tassazzjoni ġdida u din bdiet tirrendi - l-IMF report stess jgħidilna li din is-sistema b'miżura internazzjonali rrendiet ...

Tajjeb li nfakkar li ftit ilu l-Gvern kien qed jargumenta bil-kontra, tafux?

Waqt li kellu available ir-rapport ta' l- IMF imrekken f'xi kexxun f'xi ministeru, kien qed jargumenta li d-dħul mill- VAT imqabbel mal-livell internazzjonali kien pwerili, mentri m'hu hekk xejn.

Jien kelli f'idejja rapporti oħra ta' l-IMF li jqabblu pajjiżi diversi u għidt pubblikament li d-dħul medju mill-VAT - kif jirriżulta minn dawn ir-rapporti - huwa ta' madwar 7% jew 8% tal-GDP, li huwa bejn wieħed u ieħor dak l-ammont li daħħalna aħna s-sena li għaddiet.

Imma għax il-Gvern Laburista ried ipoġġi l-VAT fl-ikraħ qed jgħid li din ma ħadmitx.

Allura anke hawnhekk qed jipprova ma jkunx ċar u qed joħloq il-problemi għalih stess.

Żgur li wieħed ma jistax jargumenta kontra l-VAT u jgħid li fuq livell internazzjonali din ma tatx id-dħul neċessarju, anzi d-dħul li ngħata f'pajjiżi oħra huwa simili ħafna għad-dħul li ngħata fl-1995.

Naturalment aħna xtaqna li d-dħul tagħna kien iktar u konna ppjanajna li jkun iktar pero' għal diversi raġunijiet dan ma rnexxiex.

Allura waqt li r- rapport ta' l-IMF qed jgħid lill-Gvern li għandu budget deficit iktar qawwi - l-Prim Ministru għoġbu jikkwota din il-parti fejn l-IMF qalet li l-buget deficit kellu jkun inqas u li għandu jkun hemm iktar taxxi biex id-deficit jonqos - l-istess rapport bilfors irid jindika li għandna sistema ta' tassazzjoni li skond miżuri internazzjonali rrendiet dħul sodisfaċenti.

Jekk xejn, il-Gvern imissu ra kif jista' jsaħħaħ l-liġi tal-VAT ħalli jdaħħal iktar billi jnaqqas l-abbuż, għax mill-informazzjoni li qed niġbor jien meta ndur il-ħwienet jidher li l-abbużi żdiedu.

Illum hemm iktar diffikultajiet għax meta qed tgħid li se tneħħi l-VAT il- compliance se jonqoslok u allura trid tara x'tagħmel għaliex il-Gvern għandu bżonn jesiġi - jien nemmen li hekk qed jipprova jagħmel - li d-dħul tal-VAT jiġi protett u mhux imur il-baħar.

Il-Gvern issa mhux qed jgħidilna x'inhu jdaħħal mill-VAT ħalli nkunu nistgħu nqabbluh mas-sena li għaddiet.

Il-Gvern mhux qed jgħidilna x'inhi s-sitwazzjoni ekonomika, pero' aħna nistgħu nindunaw x'inhi mid-dħul tal-VAT għaliex ir-ritmu ekonomiku affettwah ukoll.

Mela qegħdin f'sitwazzjoni fejn il-Gvern qiegħed jimxi bl-għama f'sistema li din is-sena taf twasslu għal deficit ferm ikbar minn dak tas-sena li għaddiet.

U hawnhekk huwa l-periklu għax meta tintroduċi sistema ġdida ta' tassazzjoni, tkun xi tkun din is-sistema, sakemm tindara u tibda taħdem b'mod effiċjenti se jkollok telf ta' dħul bl- iktar mod ovvju fuq l-istocks.

Jien ma nafx kif dan il-Gvern irid jitratta l-istocks tal-kummerċjanti bid-dazju jew b'xi sistema oħra li se juża u fl- istess ħin jagħti r-refunds tal-VAT.

Se jkollu din id-diffikulta' u jien nipprevedi li se jitlef il-flus għax ma jaqbilux jimxi b'sistema li twassal għal taqlib kbir fit-tassazzjoni, għal iktar diffikultajiet finanzjarji u għall-periklu li jikber id-deficit u allura l-Gvern ikollu jerġa' jiġi jressaq xi mozzjoni biex jissellef.

Jien nixtieq nagħti parir lill-Gvern li meta jressaq mozzjoni biex jissellef, speċjalment jekk ikun se jissellef minn barra - u din il- mozzjoni li qed niddiskutu tinkludi self minn barra u sadanittant ġiet ippubblikata mozzjoni li jrid jirdoppja l-livell tas-self minn barra - għandu jagħti spjegazzjoni.

Self minn barra huwa ferm iktar oneruż għal pajjiżna u jdaħħal ħafna mistoqsijiet għax jista' joħloq ċerti diffikultajiet peress li jrid jitħallas b'munita barranija.

Intqal ukoll li d-Drydocks se tiġi pprovduta b'Lm25 miljun minn dan is-self.

Normalment il-prattika li nimxu biha hi li meta gvern jew xi kumpannija parastatali jissellfu minn barra, is-self isir għal proġett li jkun se jiġġenera dħul minn barra - dan hu aċċettat minn kulħadd internazzjonalment - biex b'hekk meta jiġu biex iħallsu l-flus lura jkollhom id-dħul minn barra li jagħmel tajjeb għall-cost tal-proġett u biex tħallas ir-rata ta' l-imgħax f'muniti barranin.

Per eżempju, fil-każ tal-Freeport is-self minn barra qiegħed abbinat ma' terminal 2 li se jdaħħal flow ta' flus f'pajjiżna u allura jista' jiffinanzja l-pagamenti 'l barra minn pajjiżna.

Fuq dan kollu ma nafu xejn.

Infatti jien niskanta kif f'dan l-abbozz ta' liġi qed nitkellmu dwar żieda fis-self minn barra li twassal għal Lm150 miljun mil-limitu li hemm bħalissa ta' Lm75 miljun, imbagħad meta nħares lejn l-estimi li ġew ippubblikati mill-istess Gvern insib li s-self outstanding minn barra huwa ta' madwar Lm50 miljun jew anke inqas.

U jien ngħid: Allura x'messaġġ irid jagħti l-Gvern?

Xi pjanijiet għandu?

Ma jistax iressaq mozzjoni u ma jispjegahiex għaliex din titratta dwar suġġett li jaffettwa l-kunfidenza tas-suq finanzjarju.

Illum għandna l-credit rating u l-pjanijiet tal-Gvern li jissellef minn barra huma xi ħaġa ta' nteress kbir għall-kumpanniji li huma nkarigati biex jagħmlu monitoring ta' l-ekonomija tagħna u jiffissaw il-credit rating.

Jien hawn rajt li l-Gvern ma tax informazzjoni biżżejjed dwar is-self minn barra u ma nistax ngħid li m'iniex daqsxejn perturbat ukoll meta qed nara li f'żewġ items separati - qed nirriferi għall-mozzjoni u għall-abbozz ta' liġi - il-Gvern qed jgħid li se jżid is-self minn barra b'mod sinifikanti ħafna.

S'issa kull gvern li kien hawn dejjem qagħad attent ħafna mis-self minn barra għax dan jitfa' piż fuq l-ekonomija li huwa ferm differenti mis-self lokali.

Jien nixtieq li waqt id-diskussjoni ta' l-Abbozz ta' Liġi dwar Self Lokali u Self Ieħor - fih insibu speċifikat li dan jista' jinkludi self minn barra - il-Ministru jgħidilna x'inhuma l-pjanijiet tal-Gvern u jindika fuq liema linja se jimxi u x'intenzjonijiet għandu dwar dan is-self barrani, għaliex dan huwa mportanti.

Jien nixtieq ningħata iktar informazzjoni dwar dak li qed jingħad li se jissellef biex jagħmel tajjeb għall-Lm25 miljun dejn li għandha d-Drydocks.

Issa d-Drydocks x'se tagħmel?

Dan eventwalment se jkollha tħallsu?

Donnu hekk qed jiġi indikat imma xejn m'huwa ċar.

Il-bonds se joħorġu f'isem id-Drydocks jew f'isem il- Gvern Malti?

Qed nistaqsi dan għaliex la fl-introduzzjoni ta' dan l- abbozz ta' liġi ma spjegawlna dan il-punt u lanqas fl-istadju tal- pubblikazzjoni.

Dawn huma kollha punti mportanti.

Is-suq finanzjarju huwa suq sofistikat u malajr jiġi nfluwenzat minn naħa jew minn oħra u m'huwiex tajjeb li jkun hawn diffikultajiet jew inċertezzi fis-suq minħabba li l-Gvern ma jkunx qiegħed jispjega biżżejjed.

Dawn l-affarijiet irridu niddiskutuhom u mhux ikollna silenzju assolut biex imbagħad niġu kkritikati għax inqajmu mistoqsijiet bħal: Dan is-self barrani għandu bżonnu kollu l- Gvern?

X'qed jaħseb li se jagħmel bih?

Minn fejn se jġibu dan is-self?

Kif inhu abbinat mar-repayment schemes?

Dawn huma mistoqsijiet li l-pajjiż irid jingħata risposta għalihom biex ikollu viżjoni aktar ċara dwar x'qed jiġri u x'inhuma l-pjanijiet tal-Gvern.

Imma hemm diversi punti oħra li rrid nagħmel dwar il-politika ekonomika.

Il-Ministru semmielna li s-sitwazzjoni fl-ekonomija hija tali li kważi kważi qed jakkuża lill-Partit Nazzjonalista li qed jieħu pjaċir u qed jgħidulna li aħna ma rridux li l-ekonomija timxi 'l quddiem.

Nista' ngħid li dan assolutament m'huwiex minnu anzi jien dejjem ngħid li artna għandha tiġi l-ewwel u rridu nkunu żguri li mmexxu l-ekonomija b'mod li jkollna l- inqas numru ta' nies bla xogħol, l-inqas rata ta' inflazzjoni possibbli, tkattir ta' l-ekonomija u allura l-ogħla dħul possibbli.

Il-Gvern għandu tliet rwoli, u waħda minn dawn ir-rwoli hija li jara li l-qgħad ikun l- inqas possibbli.

Il-Prim Ministru, xi erba' xhur ilu, kien qal li l-għoli tal-prezzijiet huwa bħad-deni rqiq.

Jekk inhu hekk, jiena ngħid li l-qgħad bħalissa qed jirrifletti deni ta' żiemel.

Jekk il-problema tal-qgħad m'aħniex se nieħdu ħsiebha se tagħmlilna ħsara kbira fl-ekonomija.

Jiena konvint li m'għandniex għalfejn ikollna żidiet fil-qgħad b'politika ekonomika tajba u m'hemmx dubju li fl-aħħar disa' snin imxejna fuq politika biex innaqqsu l-livell tal-qgħad.

It-tieni rwol tal-Gvern huwa li jnaqqas l-għoli tal-ħajja.

Aħna niftakru kemm il-Partit Laburista fl-Oppożizzjoni bena fuq dan il-punt.

Jekk illum tmorru tistaqsu lin-nies - kif qed nagħmel jiena bieb b'bieb għall-kampanja ta' ġbir tal-Partit Nazzjonalista - issibu Laburisti u Nazzjonalisti li jgħidulek: Kif inhu għaddej l-għoli tal-ħajja!

Dan mhux l-istess partit li kien jgħid li l-għoli tal-ħajja jifnik; li l-għoli tal-ħajja trid tnaqqsu; u li trid traħħas il-prezzijiet u mhux tħallihom telgħin?

Jiena ngħid li l-Partit Laburista qabel l-elezzjoni kien qed jargumenta b'mod sabiex bih jiġbed il-voti u mingħajr ma kellu ebda pjanijiet.

Il-Partit Laburista qal li se jneħħi l-VAT u b'hekk suppost kellha torħos il-ħajja imma donnu nesa li l-miżuri li se jdaħħal ma kenux maħduma, ma kenux msajra.

Il-Partit Laburista donnu nesa li hemm diffikultajiet kbar sabiex jintlaħaq l-istess għan li jitnaqqas l-għoli tal-ħajja.

GĦalhekk, kif diġa' għidt, il-miżura finanzjarja li jrid jagħmel il-Gvern dwar it- tneħħija tal-VAT hija marbuta u mżewġa b'mod qawwi ma' l-għan li tnaqqas l- għoli tal-ħajja.

Dawn iż-żewġ oġġettivi jridu jiġu kumplimentati b'oġġettiv ieħor, li huwa dak li kemm jista' jkun possibbli tkattar il- produttivita' u ż-żieda fid-dħul.

Naturalment iż-żieda fid-dħul trid tiġi supported mill-produttivita' għaliex inkella jkollok sistema zoppa li ma tistax tibqa' għaddejja fit-tul.

Barra minn hekk din is-sistema trid tipprovdi wkoll l-assistenza neċessarja u hawnhekk niġu għad-diffikulta' li l-Gvern għandu biex jiffinanzja ċerti spejjeż.

Aħna konna nafu dawn minn fejn ġejjin u pjuttost konna qegħdin nimxu ahead in expectation li dawn il-fondi ġejjin minn barra.

Jiena niskanta kif il-Gvern isemmi l-ħofor finanzjarji, li kien hawn il-ħela u li ma konniex nagħtu kas biex se niffinanzjaw il-proġetti, u mbagħad il- finanzjament li kien ġej mill-Unjoni Ewropea u l-fondi strutturati jgħid li m'humiex addattati għalina u li m'għandniex bżonnhom - din smajniha kemm mingħand l-Onor.

George Vella u kif ukoll mingħand il-Prim Ministru - u issa qegħdin jgħidu li għandhom problema finanzjarja.

Dażgur li għandhom problema finanzjarja!

Illum, jekk trid li s-settur ta' l-industrija żżommu għaddej u trid li jkun kompetittiv ma' pajjiżi oħrajn, trid mill- inqas tirdoppja l-flus li tagħti lill-MDC.

B'dan il-mod ikollok fabbriki attrezzati u pakketti finanzjarji li huma simili għal dawk ta' pajjiżi oħrajn fl-Unjoni Ewropea.

Sfortunatament pero' dan il-Gvern ma jridx jaf bi sħubija sħiħa u allura tilef potenzjal ta' dħul aktar 'il quddiem, u huwa għalhekk li qed jippanikja.

Il-Gvern qed jgħid: Kif nista' nagħmel dawn il-proġetti kollha?

Minn fejn se nġibhom il-flus li għandi bżonn?

Kif se ninċentiva lill-industrija u ninkoraġġixxi investimenti oħrajn?

Madam Speaker, huwa tajjeb li jkollna l-aktar sptar sofistikat li jista' jkollok pero' niskanta kif dan il-Gvern l-ewwel attakkana bil-ħofor finanzjarji u qalilna li għandu jkollna pjan dwar il-finanzjament għal dan il-proġett u issa qegħdin insibu li n-nefqa prospettata fuqu se tirdoppja!

Infakkar ukoll li l-istess partit fl-Oppożizzjoni kien jgħidilna li dan l- isptar huwa kapriċċ.

Jiena nistaqsi: Il-Partit Laburista kien ippreparat biex jieħu l-gvern f'idejh?

Mela qabel l-elezzjoni kien jgħid li jmissna nirranġaw l-isptar ta' San Luqa u f'din is-sitwazzjoni ta' diffikulta' finanzjarja qed jgħid li se jirdoppja l-infiq fuq l-isptar il-ġdid!

Jiena nieħu pjaċir li jkollna sptar ġdid pero' bħala ekonomista rrid nistaqsi minn fejn ġejjin il-flus.

Meta l-Prim Ministru tal-lum kien għadu Kap ta' l-Oppożizzjoni kien jgħid: Fejn huma l-pjanijiet?

Mela billi tagħmel proġett ta' ¥50 miljun ma tridx tara minn fejn ġejjin il-flus!?.

Jiena l- istess mistoqsija qed nagħmel illum.

Nistaqsi lill-Prim Ministru: Minn fejn ġejjin il-flus?

Dawn se nisselfuhom kollha minn barra?

GĦalhekk hawn din l-insistenza biex inżidu s-self minn barra?

Barra minn hekk, jekk l- isptar se jkun ikbar bid-doppju għallinqas se jiġi jiswa d-doppju?

Allura x'se jkunu r-running costs?

X'se jkunu r-recurrent costs ta' sptar li se jkun id-doppju ta' dak li kien ippjanat?

Hawnhekk naraw kif min-naħa l- Gvern l-ewwel jagħti messaġġ u mbagħad ftit tal-jiem wara jagħti messaġġ li huma l-oppost.

Naturalment din hija l-aktar ħaġa li ddaħħal inċertezza u diffikultajiet u allura wieħed jasal biex jgħid li dan il-Gvern meta kien fl-Oppożizzjoni ma kienx ippreparat u llum m'huwiex qed ikun konsistenti biex ikun jista' jipperswadi lill-poplu li għandu pjan serju.

Madam Speaker, nixtieq niġbed l-attenzjoni tal-Ministru tal-Finanzi u l- Kummerċ sabiex jagħtina stima - u mhux b'mod artifiċjali - dwar x'revenue se jdaħħal mis-sistema finanzjarja ġdida li qiegħda tiġi ppjanata.

Qed ngħid "m'hux b'mod artifiċjali" għaliex meta ddiskutejna l-estimi, jekk m'iniex sejjer żball, kellna stima ta' ¥90 miljun.

Imma s-serjeta' u s- sistema ta' management moderna titlob li meta inti tibdel xi sistema ta' tassazzjoni, tagħmel eżerċizzju fejn tkun tista' tagħmel stima ta' dak li se ddaħħal.

Jiena kont naħseb li din l-istima ta' ¥90 miljun li hawn fl- estimi li ġew ippubblikati f'Jannar m'hijiex xi stima li xi ħadd qabadha mill-arja, pero' ma jidhirx li din ġiet sostanzjata b'ċifri li huma marbuta mas-sistema l-ġdida.

Jekk għandi żball nitlob li l-Ministru jgħidli imma nkun sorpriż jekk jgħidli hekk għaliex is-sistema għadhom m'humiex ċerti minnha u allura ma jafux kif se jdaħħlu l-flus.

Min-naħa l-oħra, jekk sar żball, għallinqas meta qed jikkonsidraw l-alternattivi għandhom jagħmlu stimi tad-dħul u jinformaw lil din il-Kamra bihom għaliex is-serjeta' hekk titlob.

Is-serjeta' titlob li wieħed jagħmel analisi xjentifika u kwantitattiva għaliex ma rridux li sena oħra niġu hawnhekk u nsibu li daħħalna żewġ terz biss minn ¥90 miljun.

GĦalhekk jiena ninkorraġġixxi lil dan il-Gvern li jurina x'qed jagħmel, fis-sens li jagħmel stimi sewwa.

Ma jistax ikun li niġu f'dan il-Parlament sabiex niddibattu mozzjoni sabiex il- Gvern jissellef aktar - naturalment m'hemm xejn ħażin li l-Gvern jissellef ċertu ammont, dan għamilnih aħna meta konna fil-gvern u jitgħallmuh anke l- istudenti ta' l-ekonomija .......

Il-Partit Laburista meta kien fl- Oppożizzjoni tgħidx kemm kien jikkritikana dwar dan u jgħidilna li kellna l- ħela u li stajna nirriorganizzaw is-sitwazzjoni billi naqtgħu mill-ispejjeż pero' issa ma jidher li sar xejn minn dan għaliex jekk tara l-ispiża li qed jipproġetta ssib li din irduppjat u barra minn hekk m'hijiex mdaħħla f'dawn il-kotba.

Allura kif se tiġi ffinanzjata?

Jista' l-Prim Ministru l-ewwel jikkritika lill-Gvern Nazzjonalista li ma kienx qed jippjana l-proġetti sewwa u llum, għaliex għandu kariga ta' Prim Ministru, jagħmel l-istess ħaġa?

Dan ifisser li jew il-kritika tiegħu ta' dak iż-żmien kienet ħażina jew li llum qed jagħmel xi ħaġa ħażina għaliex ma jistax ikollok inkonsistenza b'dan il-mod.

Illum is-supporters tal-Partit Laburista jgħidulek: Kif sptar ta' ¥45 miljun kien kapriċċ u issa sptar ta' ¥100 miljun, li naturalment għandna bżonnu ........

Imma l-konsistenza fejn hi?

Jiena ninkorraġġixxi lill-Gvern biex l-affarijiet jagħmilhom b'aktar ħsieb u speċjalment fil-qasam finanzjarju juri li qed jippjana b'mod aħjar.

Madam Speaker, ma nixtieqx intawwal iż-żejjed pero' nixtieq ngħid xi ħaġa dwar is-sitwazzjoni dwar it-taxxi l-ġodda li qegħdin jiġu ppjanati u li naturalment jaffetwaw id-dħul tal-Ministeru tal-Finanzi u l-Kummerċ fir- rigward ta' kemm se jkollu bżonn jissellef.

Dan se jissellef mhux ħażin.

L- ekonomija tagħna kull sena tiġġenera ċertu ammont ta' savings li parti jissellifhom is-settur privat u parti jissellifhom is-settur pubbliku.

M'hemm xejn ħażin li jiġri dan pero' ma jistax ikollok sitwazzjoni fejn id- deficit jibda jaqbeż ċerti ammonti sena wara l-oħra għaliex inkella tkun qiegħed tnaqqas il-fondi available lis-settur privat.

Is-sistema ta' tassazzjoni li qed jikkonsidra l-Gvern hija importanti meta wieħed jara kif se jkun dan is-self u xi problemi oħra se jkollna fil-futur.

Fil-fatt f'"The Times" tal-lum tidher xi ħaġa dwar l-introduzzjoni tad-dazji u għalhekk nixtieq li nieħu l-okkażjoni li ngħid żewġ kelmiet dwar din l- introduzzjoni jien ukoll

Madam Speaker, se nibda mill-ewwel biex ngħid li l-Partit Nazzjonalista ma jaqbilx mal-prinċipju tar-ri-introduzzjoni tad-dazji.

Meta l-Gvern kien fl-Oppożizzjoni dan kien jgħid li d-dazji li se jintroduċi se jkunu ekwivalenti għal dawk li kellna sa Diċembru ta' l-1994 biex jirċievi d-dħul li għandu bżonn u aħna min-naħa tagħna konna ngħidulu li qed jgħid ħmerija għax id-dazji ma jistgħux jerġgħu jiddaħħlu peress li dawn ma jistgħux jiġu sostnuti minħabba t-trattamenti internazzjonali li għandna u peress li bihom il-ħajja tieħu daqqa 'l fuq.

Issa Alla jbierek, fil-gazzetta "The Times" tal-lum, hemm indikat li l-Prim Ministru qal li ma jistgħux jerġgħu jiddaħħlu d-dazji li kien hemm qabel għax inkella jinħolqu xi diffikultajiet ma' l-Unjoni Ewropea minħabba li dawn id-dazji huma esaġerati.

Dan aħna għidnieh sena ilu u fil-fatt illum, wara li fil- programm elettorali ta' l-aħħar elezzjoni kien hemm li d-dazji u s-sisa se jkunu ekwivalenti għal dawk li kellna f'Diċembru ta' l-1994, il-Prim Ministru qed jagħtina raġun.

Pero' jien ngħid li f'"The Times" ta' llum hawn attakk li m'huwiex aċċettabbli mill-Prim Ministru meta qed jgħid li:

"I have come to the conclusion that the Nationalists want to damage the economy.".

Skużi, dan m'hu minnu xejn!

Aħna hawnhekk ġbidna l-attenzjoni tal-Gvern fuq dan għal darba, tnejn, tlieta u erbgħa mingħajr ma ngħatajna risposta, anzi kien hemm silenzju perfett fuq dan ir-rigward!

Aħna kellna dubji serji li d-dazji li ried idaħħal il-Gvern ma kenux se jkunu konsistenti mat- trattat Ewropew u fil-fatt meta l-Prim Ministru rrivediehom sab eżattament dak li konna għidnielu aħna.

Madam Speaker, jien m'iniex qed ngħid dan biex nipprova noħloq xi diffikultajiet lill-Gvern, anzi jien nixtieq li l-Gvern imexxi lil pajjiżna 'l quddiem.

Wara kollox għada pitgħada - nisperaw li dan iseħħ malajr - il- partit li llum qiegħed fil-gvern jista' jispiċċa fl-oppożizzjoni u għalhekk aħna, bħala gvern, inkunu rridu nieħdu r-riedni tal-pajjiż u naturalment jekk ikun hemm il-ħsara jkollna nsewwuha għalkemm ċerta ħsara tieħu ħafna żmien biex tissewwa.

Per eżempju, jekk il-qgħad jitla' b'mod sostanzjali dan ma jkunx jista' jerġa' jinżel malajr.

Fil-fatt hemm diffikultajiet serji f'dan il-qasam għax jekk fil-qasam tal-kummerċ aħna niddependu b'mod tant assolut mill-Unjoni Ewropea ...

Dan qed ngħidu biex ħadd ma jgħid li qed inxewwex għax din hija xi ħaġa li smajtha min-naħa l-oħra tal-Kamra wkoll imma meta tipprova turi l-Gvern li hawn xi problema x'imkien dan minflok ma jirrispondik jaqa' f'silenzju perfett.

Fil-fatt il-white paper li ġiet ippubblikata f'Jannar li għadda tittratta dwar l-implikazzjonijiet internazzjonali u meta wieħed jara x'ingħad fiha jibda jistaqsi: Possibbli li l-Gvern ippubblika din il-white paper b'mod mhux komplut?

Hawn ta' min jgħid li taħt is-sezzjoni "international commitments" din il-white paper - l-Onor.

Brincat għandu r-responsabbilta' tal-kummerċ - tikkwota partijiet mill-agreement li għandna ma' l-Unjoni Ewropea.

Fil-fatt dawn il- kwotazzjonijiet nista' naqrahom biex ħadd ma jgħid li qed nivvintahom jien.

Naturalment jien naf fiex jikkonsisti dan l-agreement imma madanakollu l- Gvern ħass li kellu bżonn li jaqbad siltiet minnu u jirriproduċihom f'din il-white paper.

Wieħed jifhem li dan il-Gvern għamlu biex jipprova li m'hemmx problemi internazzjonali, almenu gvern responsabbli hekk jagħmel, u fil-fatt ġew ippubblikati tliet klawsoli.

Madam Speaker, l-ewwel klawsola tgħid li d-dazji ma jistgħux jammontaw għal iktar minn 20%.

Fuq din il-klawsola ma għandniex problemi għax il- Gvern qed jipproponi li d-dazji jkunu jammontaw għal 15%, imma mbagħad it- tieni klawsola tgħid li d-dazji "are applied to a maximum volume of 10% of the total trade value of Maltese imports from the Community during 1969", jiġifieri dawn tista' tapplikahom biss għal xi Lm1.7 miljun.

Jien ngħid li hawnhekk hawn problema u għalhekk nistenna li white paper serja tittratta din il-klawsola u mhux sempliċement titpoġġa mill-Gvern u titħalla mdendla fl-arja.

Fil-fatt hawn jidher li l-agreement li għandna ma' l-Unjoni Ewropea qed jiġi miksur u jgħid x'jgħid il-Gvern dan irid jikkonvinċina - mhux sempliċement bil-paroli - li l-agreement mhux qed jiġi miksur.

Din il- white paper qed tipproduċi partijiet minn agreement li kien ġie ffirmat mill-Gvern Nazzjonalista f'Marzu ta' l-1971, liema agreement kien ifforma l- bażi ta' progress ekonomiku.

Aħna għandna l-aċċettazzjoni miż-żewġ naħat tal-Kamra li kieku ma ġiex iffirmat dan il-ftehim ma' l-Unjoni Ewropea kieku llum nini nini għandna dawk il-fabbriki li fil-fatt għandna!

Kieku llum żgur li ma għandniex dan il-progress, anzi kieku għadna qegħdin fis- sitwazzjoni fejn in-nies iridu jemigraw biex isibu x-xogħol.

GĦalhekk parti mill-progress li sar huwa dovut lil dan l-agreement għax permezz tiegħu għall-grazzja t'Alla f'dawn l-aħħar disa' snin mhux talli mhux qed ikollna Maltin li qed jitilqu minn pajjiżhom imma talli bosta Maltin qed jerġgħu lura.

GĦalhekk nisperaw li ma nerġgħux niġu f'sitwazzjoni fejn l- uniku safety valve fl-ekonomija tagħna jkun l-emigrazzjoni, imma jekk ikun hawn nuqqas t'opportunitajiet jiddispjaċini ngħid li nerġgħu nispiċċaw f'din is-sitwazzjoni ta' ħasra.

Allaħares pajjiżna jerġa' jgħaddi minn dak il-martirju li kien jgħaddi minnu meta kull sena kien jara eluf ta' Maltin jinqatgħu minn mal-familji tagħhom u jmorru 'l barra minn xtutna biex isibu x-xogħol!

Hawn ta' min jgħid li dan kien iservi ta' dannu għall-ekonomija tagħna wkoll għax l-ikbar sezzjoni ta' Maltin li kienu jemigraw kienu ż- żgħażagħ u nies ta' ċerta sengħa.

Madam Speaker, it-tielet klawsola li tgħid li d-dazji huma neċessarji "to protect new industries not existing at the time of entry in the force of the agreement".

Issa din hija biċċa xogħol serja ħafna - fil-fatt illum qed tissemma fil-gazzetti wkoll - għax taffettwa wkoll id-dħul għax hawn qed nitkellmu fuq dazji, fuq revenue, fuq it-tneħħija tal-VAT u fuq il- problemi li jista' jkollna fid-deficit.

Imma l-Gvern jaf x'qed jagħmel meta fil-white paper qed idaħħal siltiet mill-agreement ma' l-EU li qed jiġu miksura?

Hawn ta' min jgħid ukoll li f'din il-white paper ma hawnx konklużjoni u l-klawsoli li qed jissemmew fiha qed jitħallew imdendlin fl- arja.

Issa jien hawnhekk nissuspetta li fil-fatt kien hemm konklużjoni imma din ġiet maqtugħa barra għax kif inhi tidher imdendla u ma tagħmilx sens.

Dan bħal meta f'essay student iniżżel biss il-punti u ma jagħmilx konklużjoni.

GĦalhekk dan jew ifisser li l-Gvern ma għamilx il-homework tiegħu ...

Imma jien naħseb li dan il-Gvern il-homework tiegħu jagħmlu.

Allura jien kif nista' nispjega għaliex il-Gvern ma trattax dawn il-punti li qajjem hu stess?

Imbagħad għax jiġi l-Profs.

Josef Bonnici u jindika fejn hemm periklu għal pajjiżna jgħidulu li meta qed isemmi dawn l- affarijiet qed jagħmel ħsara lill-ekonomija tagħna!

Skużi, il-ħsara tista' ssir bis-sistema finanzjarja ta' dazji li se ddaħħlu għax dawn jistgħu jkunu kontradittorji ma' l-arranġamenti internazzjonali li għandna!

Allura din m'hijiex ħaġa serja għall-Parlament?

Il-Gvern m'għandux jirrispondi għaliha?

Ġimgħa wara l-oħra aħna kellna silenzju sħiħ min-naħa tal-Gvern fuq dan ir-rigward ħlief li llum il-Prim Ministru qed jiġi jgħid li l- Partit Nazzjonalista jrid jagħmel ħsara lill-ekonomija.

Shame on you, Onor. Sant!

Inti ma tistax tgħid dawn l-affarijiet.

Dan mhux minnu u dan juri qerq.

Aħna qed ngħidu li l-Gvern ma għamilx il-homework tiegħu għax minflok ma ttratta l-klawsoli li hemm imsemmija fiha kif kien imessu għamel ħalliehom imdendlin fl-arja.

Jien sempliċement qed nitlob lill-Gvern jgħidli jekk dan huwiex ta' periklu għax jien hekk inħoss.

Madam Speaker, mid-dehra llum dawwarna l-argument kollu u għax qajjimna dawn il-punti l-Prim Ministru qalilna li l-Unjoni Ewropea qed tistaqsina fuq il-levies ukoll u allura se jkollu jbiddilhom.

Imma skużi!

Jekk irridu li jkollna sistema ekonomika bla skossi l-istqarrijiet ma għandhomx isiru b'dan il-mod għax illum b'din l-istqarrija daħħlet inċertezza fost dawk li joperaw fis-sistema tal-levies.

Meta kont ministru responsabbli mit-trade u mill-kummerċ jien ma kelli l-ebda diffikulta ma' l-Unjoni Ewropea fuq dawn il-levies imma issa f'daqqa waħda b'dawk iż-żewġ sentenzi li qal il- Prim Ministru l-bieraħ inħolqot inċertezza oħra fil-pajjiż ma' dawk li diġa' għandna.

U mbagħad kif tridu li l-ekonomija tagħna timxi 'l quddiem?

Kif jista' jkun, Madam Speaker!

(Onor. Membri: Hear, hear) Din hija irresponsabbilta' ekonomika!

Veru li dan il-Gvern huwa ġdid u jrid isib saqajh imma dan mhux talli ma sabx saqajh imma talli meta qed jgħid dawn l- affarijiet qed juri li lanqas jaf fejn qed ipoġġi!

Issa minn fuq il-Gvern qed jgħid li dak li ġara huwa kollu tort tagħna.

Allura sewwa!

Il-Gvern Laburista jipproponi miżuri li jidhru li jmorru kontra arranġament li jkun hemm u għax aħna ngħidulu biex joqgħod attent minn dawn il-miżuri għax huma ta' periklu għal pajjiżna dan idur fuqna u jgħidilna li tort tagħna li se jkollu jbiddel il-levies għax issa l-Unjoni Ewropea qed toġġezzjona għalihom!

Jien irrid inkun naf l-istorja kollha u peress li l-Prim Ministru rrifjuta li jagħti l-kummenti ta' l-IMF jien m'iniex se naċċetta l- kelma tiegħu b'dan il-mod imma rridha sostanzjata.

Skond il-Prim Ministru, huwa ma jistax jgħid x'kummenti għamlu l-IMF fuq il-VAT minħabba raġunijiet kuntrattwali u meta staqsejtu x'inhuma dawn ir- raġunijiet kuntrattwali l-Prim Ministru qalli li jien naf bihom u mbagħad meta erġajt staqsejtu darbtejn oħra biex jgħidli x'inhuma baqa' ma rrispondinix.

Hawn ta' min jgħid ukoll li meta ċerta sezzjoni ta' l- istampa ċemplu barra minn Malta, ir-risposta minn Washington kienet li jiddependi mill-Gvern Malti jekk iridx jippubblika r-rapport jew le.

Issa llum f'"The Times" hawn attakk fuq l-IMF mill-Prim Ministru għax filwaqt li qal li hu ma ppubblikax ir-rapport għaliex ma riedx li jdaħħal lill-IMF fi kwestjonijiet interni, proprju fl-istess diskors li għamel il-bieraħ l- Onor. Alfred Sant ikkritika lill-IMF b'mod li jekk ir-raġuni li qed jagħti llum stess fil-gazzetta hija valida, allura m'għandux jikkritika lill-IMF b'dan il-mod.

Jien kont nistenna li l-Prim Ministru jgħid li l-IMF tat il- parir li l-VAT għandna nżommuha u għandna nsaħħuha biex id-deficit ikun inqas.

Huwa qal li jaqbel li d-deficit ikun inqas imma ma jaqbilx li l-VAT għandha tissaħħaħ u tibqa' għax wara kollox mhux l-IMF ħarġet għall- elezzjoni s-sena li għaddiet.

Kif jista' allura fl-istess nifs jgħid li ma jridx jippolitiċizza l-IMF?

Hija xi ħaġa inkredibbli kif fl-istess diskors jista' jkollok daqshekk inkonsistenza grassa, imbagħad jippretendi li l- ekonomija tagħna timxi 'l quddiem u jkollna sitwazzjoni fejn tonqos l- inċertezza biex kulħadd ikun jaf fejn qiegħed, meta proprju l-Prim Ministru jiġi jgħid li l-industrija li tiddependi fuq il-levies, inkluża ta' l- għamara kollha, issa hija threatened u jista' jkun hemm telf anke ta' mijiet u eluf ta' impjiegi.

Qed jgħid li huwa tort ta' l-Oppożizzjoni għaliex ġibdet l-attenzjoni tal-Gvern li dawn il-miżuri jistgħu jiksru l- arranġament li hemm ma' l-Unjoni Ewropea!

Jekk xi ħadd qed jagħmel ħsara lill-ekonomija żgur li m'aħniex aħna.

M'huwiex veru dak li qal il-Prim Ministru f'din il-gazzetta:

"I have come to the conclusion that the Nationalists want to damage the economy."

Kieku rridu nagħmlu hekk kieku qed niġbdulek l-attenzjoni biex ma tagħmilx dan?!

Madam Speaker, jien ġimgħa wara ġimgħa wara ġimgħa ilni nikteb fuq dawn il-punti.

Ilni nħambaq u ngħid li dan il-Gvern irid joqgħod attent għax għalkemm fil-white paper hemm parti li ssemmi d-dimensjoni internazzjonali, ma jikkonkludix kif taffettwa lil pajjiżna.

Kieku kellu jagħti din il- white paper lill-barranin naħseb li jitbissmu għaliex hawn affarijiet, kif qalet l-IMF, li jmorru kontra l-international trend.

Hemm pajjiżi żgħar daqsna li għandhom il-VAT.

Jekk il-Prim Ministru jrid juża l-argument li l- VAT mhijiex tajba, almenu dan imissu jagħmlu bejnietna u mhux imur jgħid dawn l-affarijiet barra minn xtutna.

Meta jgħid hekk ħaddieħor jaqbad jitbissem u jgħidlek li hawn pajjiżi oħra żgħar li għandhom il-VAT.

GĦaliex bilfors trid iddaħħal id-dazji meta għandna arranġament internazzjonali li jgħid li mhux suppost iddaħħal id-dazji?

Dawn id- diffikultajiet qed iwasslu għal inċertezza.

Dan id-diskors tal-Prim Ministru llum mhux aċċettabbli u hija ħaġa tal-mistħija li jiġi jgħid dawn l-affarijiet fuq is-sistema tal-levies u jdaħħal inċertezza oħra kbira.

He has to come clean on this issue u jkun f'pożizzjoni li jispjega l- affarijiet kif inhuma.

Madam Speaker, m'għandux jiġri bħalma ġara fir-rapport ta' l-IMF għax il- Prim Ministru f'din il-Kamra lili qalli li hemm raġunijiet kuntrattwali u l- IMF qalu li mhux vera.

U meta aħna ħriġna bir-raġunijiet - għax kieku l- poplu Malti baqa' sajjem u dak ir-rapport baqa' maqful fil-kexxun tal-Prim Ministru u fil-kexxun tal-Ministru tal-Finanzi - aħna għamilniha ċara li ma kienx jinteressana li naraw ir-rapport kollu.

Imma jekk il-Prim Ministru jrid juża l-IMF biex isostni l-argument tiegħu dwar il-fatt li jrid jagħmel iktar taxxi biex inaqqas id-deficit, irid jgħidilna wkoll x'taħseb l-IMF fuq il-VAT li jrid ineħħi u r-raġunijiet li tana għax dawn ma jagħmlux sens.

Allura aħna rridu nkunu nafu sewwa sew x'qalu l-esperti internazzjonali - li ovvjament dawn se jagħtu parir mill-esperjenza wiesgħa ħafna li għandhom fil-qasam internazzjonali - x'jaħsbu fuq din is-sistema, la jiġu kull sentejn u jagħmlu analisi ta' l-ekonomija tagħna bl-iktar mod dettaljat u oġġettiv.

Huma qed jgħidu li mhux il-waqt li tneħħi l-VAT għaliex b'hekk se jinħolqu diffikultajiet finanzjarji għal din is-sena.

Jien qed nistenna - u għalhekk irrid nara x'inhu d-dħul tal-Gvern fl-ewwel tliet xhur tas-sena - li l-budget deficit ta' Lm90 miljun li qed jiġi prospettat hawnhekk naqbżuh u naqbżuh sewwa u jkollna d-diffikulta' anke biex nissellfu minn pajjiżna.

Imbagħad hawnhekk nitħasseb iktar meta nara li l-Gvern issa se jkollu l-faċilita' li jibda jissellef minn barra wkoll.

Madam Speaker, biex nagħlaq nixtieq ngħid li meta qed niddibattu liġi li tipprovdi biex il-Gvern jissellef iktar nippretendi li jkollna iktar dettalji dwar il-mod kif se jissellef, jekk hux se jissellef minn barra wkoll u l-mod kif id-Drydocks se tidħol fl-istorja għax qed jgħid li se jissellef biex iħallas id-dejn tad-Drydocks.

Jiġifieri dawn il-bonds se jkunu tad-Drydocks jew tal-Gvern?

U jekk ikunu tad-Drydocks il-Gvern se jirnexxilu jbigħhom?

Fl-introduzzjoni ma smajna xejn fuq dan.

Forsi fil- konklużjoni jkun jista' jilluminana iktar biex naraw sewwa sew x'qegħdin niddibattu f'din il-Kamra.

Dan il-Gvern qed jagħti mixed signals lill- ekonomija.

Il-mod kif ġie rrapportat il-Prim Ministru llum qiegħed idaħħal dubji fuq is-settur industrijali kollu li jiddependi fuq il-levies.

Sakemm jien kont ministru responsabbli mill-industrija qatt ma kelli rappreżentazzjonijiet minn Brussels fuq dawn il-levies, allura iktar u iktar nistaqsi x'ġara jekk lill-Prim Ministru veru qed jgħidulu li jrid jirrevedi dawn il-levies.

Forsi peress li se jdaħħal id-dazju qed jgħidulu li jrid inaqqas il-levies għax inkella jkollna taxxa cascading, allura jkun qed iżid il-protezzjoni.

Jekk inhu hekk, allura dan ir-rapport li hawn huwa misleading u ma jirriflettix is-sitwazzjoni kif inhi.

Nispera li ma jiġrilniex bħall-IMF report u jgħidilna li hemm xi raġunijiet kuntrattwali li ma jistax jagħtina iktar dettalji ta' x'inhu għaddej.

Ma jistax joħroġ b'xi ħaġa quddiem il-poplu u ma nkunux nafu l-istorja kollha!

Dik hija l- irresponsabbilta', dik li tiżra' l-inċertezza fl-ekonomija tagħna u hawn inċertezza biżżejjed, biex ma nkomplux nagħmluha agħar!

Anzi, jien ninkoraġġixxi lil dan il-Gvern biex jipprova jsostni l-ekonomija tagħna u jnaqqas l-inċertezza, jagħmel policy ekonomika li hija adattata għal pajjiżna.

Grazzi, Madam Speaker.

MADAM SPEAKER: Aktar rimarki?

L-Onor.

Joe Cilia.

ONOR.

JOE CILIA: Madam Speaker, ikolli ngħid li sa tlett ijiem ilu ma kienx il-ħsieb tiegħi li nitkellem fuq din il-liġi, imma tant qiegħed nisma' żvijjar fl-argumenti u nofs veritajiet li naħseb li kont inkun qiegħed nonqos jekk illum ma nipprovax niffoka proprjament fuq dan l-abbozz ta' liġi li għandna quddiemna milli forsi niftaħ u nitkellem fuq ħafna oqsma differenti, għaliex ċertament se jkollna l-okkażjoni li nagħmlu dan iktar 'il quddiem.

Pero' ħaġa ta' l-għaġeb li wara sitt xhur ta' bidla fil- gvern qed naraw li tan-naħa l-oħra donnhom lanqas irrealizzaw li nbidel il- gvern u għadhom mexjin b'politika li mxew biha bħala gvern li kienet skreditata b'mod manifestament kbir mill-poplu tagħna.

Ħaġa ta' l-għaġeb li donnhom ma rrealizzawx li jekk se jibqgħu jiggranfaw ma' l-istess politika żbaljata u mwarrba mill-poplu tagħna, dawn qatt m'għandhom ċans li joffru ...

Aħna konna nistennew li wara li jkunu ħarsu lejn l-iżbalji li għamlu - għax l-iżbalji ovvjament hemm kienu - jiġu sitt xhur wara u joħorġu b'alternattivi ġodda.

Minflok għadna qed nisimgħu hawnhekk li rridu nkomplu bl-attentat għal sħubija sħiħa ma' l-Unjoni Ewropea u jgħidulna kemm hi tajba l-VAT għal dan il-pajjiż u kemm konna se nagħmlu leap 'il quddiem b'din it-taxxa li fil-fatt ntroduċew u li l-poplu manifestament qal li dik ma tgħoddx għalina.

Pero' fuq kollox hija tad-daħk ukoll li tisma' lill-istess membri ta' l-Oppożizzjoni jitkellmu fuq trasparenza qishom xi professuri tat-trasparenza, qishom sitt xhur ilu ma kenux jeżistu fuq din in-naħa tal-Kamra u jgħidu li l-Gvern Laburista m'huwiex trasparenti!

Jien naħseb li l-ikbar mistoqsija li jagħmel illum il-poplu Malti hija kif il- Gvern Nazzjonalista rnexxielu jaħbi mill-poplu l-istampa li kien hawn fil- pajjiż, minkejja dan l-iskreditar finanzjarju, dawn li aħna sejjaħnielhom "ħofor" finanzjarji li bdew ħerġin naqra naqra.

Jien naħseb dik hija l- akbar prova ta' kemm ma jgħoddux x-xinxilli li tipprova tippreżenta imma jgħodd kemm toqgħod b'saqajk ma' l-art, kif qed jipprova jagħmel Gvern Laburista ġdid, u tipproponi anke s-soluzzjonijiet u mhux tipprova taħrab mir-responsabbilta'.

L-Onor.

Josef Bonnici semma punti li ta' min jikkonsidrahom, imma ma semma xejn kif f'dan il-qasam parti mir-raġuni li rnexxielhom jaħbu dan id- diżastru finanzjarju li ħallew kienet li l-istess Gvern Nazzjonalista sforza ħafna korporazzjonijiet u entitajiet pubbliċi biex jissellfu huma direttament mingħand l-istituzzjonijiet finanzjarji.

Imma dwar dan, Alla jbierek, xejn ma ssemma.

Smajna ħafna ċifri tajbin, imma ovvjament l- Onor. Membru semma ċ-ċifri li ried hu.

Semma wkoll kif għandna nħarsu 'l quddiem, għalkemm ippjana fuq tliet xhur u mhux fuq snin, imma ma semmiex ukoll kif kien ipproġetta b'mod żbaljat l-iżbilanċ finanzjarju għas-sena li għaddiet.

Ejja nitkellmu b'saqajna ma' l-art.

Il-public sector borrowing requirement jew aħjar, kif inhu magħruf, id-dejn pubbliku kiber b'mod sfrenat u fl-aħħar ta' Diċembru ta' l-1996 laħaq is-somma globali ta' Lm514 miljun b'interessi li jlaħħqu mal-Lm21 miljun fis-sena.

Din hi r-realta'.

Jekk irid jikkwota ċ-ċifri l-Onor.

Bonnici dawn imissu kkwota għax din hija r-realta' tas-sitwazzjoni ekonomika.

Issa l-Partit Nazzjonalista - fejn jogħġobhom anke jżeffnu fin-nofs l-IMF - ma jippretendux li f'daqqa u malajr nieħdu l-passi monetarji u anke fiskali drastiċi biex innaqqsu minn din il-public sector borrowing requirement.

Aħna nemmnu li l-elezzjoni rbaħniha pass wara pass, bil-mod, bil-għaqal u billi kull meta tfajna saqajna tfajniha fis-sod.

L-istess hawnhekk.

Aħna nemmnu li jekk naħdmu biex innaqqsu l-iżbilanċ gradwalment inkunu mexjin fid-direzzjoni t-tajba b'mod li ma ninfluwenzawx negattivament l-ekonomija tagħna.

F'Jannar ta' din is-sena l-Gvern Laburista ġdid fl-ewwel budget tiegħu ressaq diversi punti, pero' l-punti prinċipali fil-qasam finanzjarju kienu tlieta.

Ta' min jgħid li l-Gvern Nazzjonalista pproġetta żbilanċ fiskali ta' Lm38 miljun imma kien żbaljat mhux bi ftit għaliex fil-fatt aħna sibna ma' wiċċna żbilanċ ta' Lm112 miljun.

Din hija r-realta' imma Alla jbierek dawn iċ-ċifri ma jgħoddux.

It-tieni punt huwa dwar l-expenditure gap ta' Lm132 miljun li kien aktar mid-doppju ta' dak li kien proġettat mill-istess Gvern Nazzjonalista.

Dan l-ammont, apparti li huwa preokkupanti - għax kien hemm biss ipproġettata expenditure gap ta' Lm54 miljun - jinkwetana l-aktar għaliex meta tiġi biex tanalizzah issib li filwaqt li l-infiq rikorrenti - jiġifieri dak l-infiq li mhux neċessarjament ikollok dħul minnu - qabeż dak ipproġettat, l-infiq kapitali kien anqas minn dak li kien ipproġettat.

Jiġifieri meta l-Gvern Nazzjonalista nvesta b'mod kapitali u stenna dħul minn dak l-investiment lanqas biss nefaq dak li kien ipproġetta li jonfoq u l-infiq rikorrenti qabżu b'mod allarmanti.

It-tielet punt huwa dwar l-arretrati straordinarji li ħalla l-Gvern Nazzjonalista biex jitħallsu.

Wħud minn dawn ilhom ġejjin snin twal u kull min huwa responsabbli minn xi ministeru jew segretarjat għadu qed jirċievi ta' kuljum kontijiet ta' snin ilu.

B'hekk il-Gvern Nazzjonalista ħallielna warajh ekonomija li aktar ma jgħaddi ż-żmien qiegħda dejjem tmajna.

Ta' min jgħid li l-operaturi ekonomiċi dan il-fattur kienu konxji tiegħu u lill- Gvern Nazzjonalista indikawulu, imma dawk li llum jippriedkaw it- trasparenza malli ma nwieġbux xi mistoqsija parlamentari ma tawx kas u baqgħu jaħbu l-verita' mill-poplu.

Pero' jien naħseb li llum il-poplu qed jirrealizza li hemm differenza bejn din in-naħa tal-Kamra u n-naħa l-oħra.

Fil-fatt aħna anke meta konna qed naraw l-affarijiet minn barra konna qed ngħidu li l-affarijiet sejrin ħażin u issa li qed narawhom minn ġewwa ta' kuljum qed nikxfu l-veritajiet li kienu moħbija mill-poplu tagħna.

Illum il-Gvern ma jistax jagħmel mod ieħor ħlief li jissellef biex ikun jista' jsolvi l-problemi kbar li wiret mingħand il-Gvern preċedenti u dan nistgħu nispjegawh f'aktar dettall.

Madam Speaker, kif għidt diġa', is-sena l-oħra kellna żbilanċ ta' Lm112 miljun, jiġifieri kważi tliet darbiet iktar minn dak li l-Gvern Nazzjonalista kien qal li se jkollu.

Barra minn hekk ta' min jgħid li l- entitajiet pubbliċi u l-korporazzjonijiet jinsabu f'sitwazzjoni kerha wkoll għax wara l-elezzjoni nkixef il-fatt li biex jaħbi l-kontijiet li kellu quddiemu l-Gvern lil dawn kien iġiegħlhom jissellfu.

Dan il-Gvern kellu diversi alternattivi lejn xiex iħares biex jibda t-triq tiegħu u fil-fatt l- Oppożizzjoni spiss issemmihom minħabba li tixtieq li aħna naqgħu fit- tentazzjoni li nirrikorru għal xi waħda minn dawn l-alternattivi.

Biżżejjed ngħid li minnhom hija li l-Gvern iżid sewwa t-taxxi jew inkella jnaqqas in-nefqa kapitali biex b'hekk ikun jista' jitħallas l-iżbilanċ li writna.

Imma dan il-Gvern ma għażel l-ebda waħda minn dawn iż-żewġ toroq għax hu wiegħed lill-poplu li dan mhux se jagħmlu.

Fil-fatt il-poplu kemm- il darba staqsiena jekk meta nitilgħu aħniex se nissikkaw iċ-ċinturin u aħna għamilnielu wegħda solenni li ma għandniex għalfejn nissikkawh.

GĦalhekk kif għidt diġa' l-Gvern ma għażel l-ebda waħda minn dawn it-toroq li forsi riduna naqbdu tan-naħa l-oħra.

Aħna nemmnu li jekk nagħżlu xi waħda minn dawn l-alternattivi nkunu qed nagħlqu t-triq li fil-fatt irridu naqbdu, jiġifieri dik li naraw li l-ekonomija tespandi.

F-sitwazzjoni li qegħdin fiha aħna rridu noqogħdu attenti biex nerġgħu nqajmu dawk l- istimuli li l-ekonomija tant għandha bżonn u għalhekk permezz ta' dan l- abbozz ta' liġi l-Gvern qed jissellef il-flus biex ikun jista' jkompli jwettaq il-programm li għandu ħalli b'hekk l-ekonomija terġa' tibda miexja fit-triq it-tajba.

Madam Speaker, fil-fatt il-budget li ressaqna kien jagħti indikazzjonijiet ċari għal liema triq huwa miexi dan il-Gvern, kuntrarjament għall-inċertezza li qed tkompli ttambar fuqha l-Oppożizzjoni - din hija kelma ġdida fil-vokabolarju ta' l-Oppożizzjoni - bl-għan li forsi xi darba verament toħloq din l-inċertezza.

Imma jien naħseb li l- ikbar inċertezza li hawn f'dan il-Parlament hija dik ta' l-Oppożizzjoni għax filwaqt li dejjem tgħid li quddiemna għandna agenda qasira fl-istess waqt ma tridx temmen li l-Parlament forsi qatt ma ra daqshekk żieda fis- seduti li qed ikollna.

Jien naħseb li bħalissa mhux sitwazzjoni ta' inċertezza hawn imma l-Oppożizzjoni qed taqta' nifisha meta lanqas biss għadna bdejna.

Madam Speaker, hawn nixtieq ngħid ukoll li skond l-Estimi li ressaqna hemm proġettat li tibda tonqos il-budgetary gap għalkemm irridu ngħidu li din mhijiex se tiġi eliminata għal kollox għax inkella nkunu qed nidħku bina nfusna.

Wara dak id-diżastru li sibna ma' wiċċna, qed naħdmu biex il- gap tonqos minn Lm112 miljun għal Lm90 miljun.

B'dan il-mod il-Gvern qed inaqqas il-budgetary gap billi jara li jikber xi ftit il-dħul, iżda aktar importanti billi joqgħod ħafna attent fuq x'jonfoq u kif jonfoq.

Fil-fatt qegħdin nipproġettaw li matul din is-sena nnaqqsu l-iżbilanċ iżda fl-istess ħin qegħdin inkabbru n-nefqa fuq l-infrastruttura bi Lm12 miljun fuq is- sena ta' qabel.

Qed jgħidulna li aħna nixfin, li ma nagħmlux investiment u li kollox staġnat, imma naħseb naqra naqra se jibdew jaraw kif dak li qed jgħidu m'hu minnu xejn .

Nixtieq nagħmel parentesi żgħira hawnhekk li l-Gvern mhux beħsiebu jirrestrinġi l-infiq, speċjalment dak infrastrutturali.

Nafu li dan it-tip ta' infiq huwa l-ħajja ekonomika tagħna.

Biex l-ekonomija tespandi kif irriduha aħna, bħala gvern ġdid elett demokratikament mill-poplu, jrid ikun hawn aktar xogħol u aktar dħul.

Hawnhekk irridu noqogħdu attenti jekk il- Gvern se jonfoq irid jara fuq xiex se jonfoq.

Bħalma għidt, ma tlajniex hawnhekk biex neqirdu u ma tlajniex hawnhekk biex inħarsu biss, imma qegħdin hawnhekk biex inressqu s-soluzzjonijiet.

Qegħdin hawnhekk biex naġixxu u biex insibu t-toroq ta' kif għandna neliminaw l-affarijiet ta' stmerrija li ħalla ma' wiċċna Gvern Nazzjonalista.

Madam Speaker, jekk ma jimpurtax nibqa' in possession biex nibda argument ġdid minn għada.

Grazzi.

MADAM SPEAKER: Grazzi.

Sar il-ħin għall-Aġġornament.

Il-Ministru Mizzi.

AĠĠORNAMENT

ONOR.

JOE MIZZI: Madam Speaker, nipproponi l-Aġġornament tal-Kamra għal għada t-Tlieta, 22 ta' April, 1997 fid-9.00 a.m. b'din l-agenda:

Mozzjonijiet

Mozzjoni dwar il-ħatra ta' Membri fuq il-Kumitat Parlamentari Konġunt bejn Malta u l-Unjoni Ewropea.

Ordnijiet tal-Ġurnata

Abbozz ta' Liġi dwar Self Lokali u Self Ieħor - it-Tieni Qari (Kont.);

Abbozz ta' Liġi li jemenda l-Att dwar id-Dazju tas-Sisa - it-Tieni Qari (Kont);

Abbozz ta' Liġi dwar Tribunal għall-Investigazzjoni ta' Inġustizzji- it- Tieni Qari (Kont);

Abbozz ta' Liġi msejjaħ Att ta' l-1997 dwar ir-Ratifika tal-Konvenzjoni dwar l-Armi Kimiċi - it-Tieni Qari;

Abbozz ta' Liġi biex jemenda Diversi Liġijiet Finanzjarji - it-Tieni Qari;

Abbozz ta' Liġi li jemenda l-Att dwar l-Iżvilupp Industrijali - it- Tieni Qari.

MADAM SPEAKER: Rimarki?

L-Onor.

Farrugia.

ONOR.

JOE FARRUGIA: Bħalma taf inti l-parteċipazzjoni tiegħi f'dan il- Parlament hija esperjenza ġdid għalija pero' inħoss sodisfazzjon kbir li l- kostitwenti tal-Ħames Distrett għażluni biex inkun wieħed mir- rappreżentanti tagħhom f'dan il-Parlament, li huwa l-ogħla istituzzjoni tal- pajjiż.

Minn hawn nixtieq nirringrazzjahom tal-fiduċja li wrew fija u nwiegħedhom li se nagħmel dak kollu possibbli sabiex inkun il-vuċi tagħhom f'dan il-Parlament.

Bħalma taf int, il-Partit Laburista fil-gvern dejjem ħadem biex jgħin liż-żgħir u lill-batut u dejjem ipprova li fit-tmexxija tiegħu jkun veru leali lejn dawn il-gżejjer, pero' fil-fehma tiegħi għandu jsir sforz aktar biex naraw kif nistgħu ntejbu aktar il-livell tal-ħajja tal-poplu tagħna.

Fil-fatt se niddedika dan id-diskors tiegħi f'dan l-Aġġornament biex nagħti ftit ħsebijiet ta' kif il-Gvern jista' jgħin biex intejbu aktar in- Nofsinhar u x-Xlokk ta' Malta.

Jiddispjaċini ngħid li l-Gvern Nazzjonalista f'dawn l-aħħar disa' snin qatt ma ta kas ta' din il-parti ta' Malta.

Jiena nemmen li din il-parti ta' Malta tista' tagħti kontribut ferm aktar u akbar lill-ekonomija ta' pajjiżna.

Il-fatt li n-nofsinhar u x-xlokk ta' Malta huma anqas żviluppati mit-tramuntana jista' jkun ta' vantaġġ.

Hemm bżonn li għan-nofsinhar ta' Malta jsir pjan fit-tul ta' żvilupp.

Hemm bżonn li tiġi mogħtija ferm aktar għajnuna lis-settur agrikolu, isir titjib fit-trasport bejn l-irħula, jiżdiedu l-kumplessi u faċilitajiet sportivi u jsir titjib fil-qasam tas- saħħa.

Madam Speaker, nixtieq nelabora ftit fuq dawn il-punti.

Fin-nofsinhar u x-xlokk ta' Malta għad għandna ċ-ċans nagħmlu pjan ta' żvilupp għax baqa' lok li jsir.

Hemm bżonn li naraw kif niżviluppaw din il- parti ta' Malta bl-inqas ħsara għall-ambjent.

Irridu nirriflettu bis- serjeta' li f'din il-parti ta' Malta hemm problemi partikolari li huma marbutin ma' l-ambjent bħall-miżbla f'Bubaqra ġoż-Żurrieq, il-Freeport ġewwa Birżebbuga, l-impjant tal-gass fil-Qajjenza u l-barrieri tal-ġebel ġewwa l-Imqabba.

Hemm bżonn li nippreservaw ukoll dak kollu li hu Malti, speċjalment iċ-ċentri ta' l-irħula tagħna bħaż-Żurrieq, il-Qrendi, l- Imqabba u Ħal Kirkop.

Bla dubju, hemm bżonn li nattrezzaw u nagħtu importanza akbar lil Marsaxlokk.

Dan hu l-uniku raħal f'Malta fejn is-sajd għadu parti mill-ħajja ta' kuljum.

Ma nafx jien jekk qattx sar xi impact assessment ta' kif il-Freeport se jeffettwa l-popolazzjoni ta' Birżebbuġa fil-futur.

Hemm bżonn li llum il- poplu kollu jifhem li l-ambjent jaffettwa kemm saħħitna kif ukoll il-mod kif ngħixu .

Mhux ta' b'xejn li l-Gvern Nazzjonalista ħalla ħofra fil-finanzi tal- pajjiż.

Jien ma nistax nifhem kif il-Gvern Nazzjonalista rnexxielu b'mod sistematiku jkisser id-dipartimenti tal-gvern, tal-Public Works u s- sezzjoni ta' l-indafa fid-Dipartiment tas-Saħħa.

Mhux ta' b'xejn li spiċċajna li ma tara l-ebda ħaddiem tal-gvern jagħmel xogħol ta' manutenzjoni jew tindif fit-toroq tagħna.

Spiċċajna li n-nofsinhar ta' Malta huwa traskurat u mitluq.

Hemm bżonn li l-manutenzjoni u t-tindif jibda jsir b'mod sistematiku u b'kollaborazzjoni akbar mal-kunsilli lokali.

Jekk hemm bżonn lil dawn nagħtuhom aktar għajnuna f'dawk li huma human resources billi nallokawlhom, anke b'mod dirett, ħaddiema tal-gvern.

B'hekk ngħollu l-livell tal-ħajja billi ntejbu l-ambjent ta' madwarna.

Madam Speaker, fin-nofsinhar ta' Malta ħafna mir-raba' huwa bagħli għax hemm nuqqas ta' ilma.

Jien persważ li jekk isir studju dettaljat u b'xi mod insibu kif nistgħu nużaw l-ilma tad-drenaġġ għat-tisqija, l-produzzjoni agrikola f'dawn l-inħawi żgur li tikber u b'hekk tingħata l-possibbilta' li jitkabbru prodotti ġodda.

Hemm anke bżonn li jsir aktar taħriġ lill- bdiewa u hemm bżonn li nħarsu b'mod aħjar il-kampanja li fadal.

F'dawn l- inħawi l-kampanja hija fi stat tal-biki.

Hemm bżonn li nsibu bilanċ aktar adegwat bejn l-aspett kummerċjali u l-ambjent.

Problema oħra li għandna f'din l-area huwa t-trasport pubbliku.

Biex tivvjaġġa bejn raħal u ieħor hija battikata u ma teżisti l-ebda sistema ta' trasport pubbliku effiċjenti bejn l-irħula.

Biex nagħti eżempju, biex mill- Qrendi tmur iż-Żurrieq tispiċċa li jekk tkun b'saħħtek u ma jkollokx trasport tiegħek personali jaqbillek tmur bil-mixi milli tuża t-trasport pubbliku.

Dan għaliex?

Għax biex tuża t-trasport pubbliku tkun trid li l- ewwel mill-Qrendi tmur il-Belt u mbagħad mill-Belt tmur għaż-Żurrieq.

Dan ifisser vjaġġ ta' kważi siegħa u nofs.

Din is-sitwazzjoni tagħmel in- nofsinhar ta' Malta anqas attraenti għall-investiment.

Dan ovvjament bir- riżultat li jkun hemm anqas opportunitajiet ta' xogħol għaż-żgħażagħ f'dawn l-inħawi u tbatija żejda għal kull min joqgħod f'dawn l-inħawi li m'għandux it-trasport tiegħu.

Tant hu minnu dan li ħafna tfal f'dawn l-inħawi jkollhom iqumu kmieni ħafna biex jattendu l-iskola.

Per eżempju, il-bniet li jmorru l-Iskola Sekondarja tal-Gvern Adelaide Ċini fil-Hamrun, jinġabru fis-6.45 a.m. waqt li s-subien li jmorru De La Salle jinġabru fis-7.00 a.m. Dan ifisser li t-tfal ta' dawn l-inħawi jridu jqumu mill-inqas fis-6.00 a.m. Għalhekk jien nitlob lill-Ministru għat-Trasport u Portijiet u lill- Ministru ta' l-Edukazzjoni u Kultura Nazzjonali biex jagħmlu sforz ħalli jirranġaw din is-sitwazzjoni.

Madam Speaker, issa se niġi għall-parti sportiva.

Kulħadd jaf bil-vizzji kbar li hawn illum.

Jekk aħna rridu nbegħdu liż-żgħażagħ tagħna mid-droga u l-kriminalita', l-unika soluzzjoni hi li ngħallmuhom jipparteċipaw fl- isports minn ċkunithom.

Jiddispjaċini ngħid li f'dawn il-lokalitajiet il- faċilitajiet sportivi huma neqsin, speċjalment fl-irħula ż-żgħar.

Il-Gvern Nazzjonalista f'disa' snin qatt ma għamel xejn f'dan id-distrett.

Hemm bżonn li l-privat, il-kunsilli lokali u l-ġenituri jifhmu l-aspett soċjali ta' l-isports.

Jien konvint li l-Gvern Laburista se jagħmel l-almu tiegħu biex il-faċilitajiet sportivi f'dawn l-inħawi jiżdiedu u dawk eżistenti jiġu mtejba.

Il-finanzi huma dejjem problema, iżda jekk wieħed ikun organizzat tajjeb żgur li b'xi mod tkun tista' titnaqqas din il-problema.

Hemm bżonn li l-għaqdiet politiċi, kulturali u sportivi ta' dawn l-inħawi jgħaqqdu r-riżorsi tagħhom biex naraw kif nistgħu ntejbu dawn il- faċilitajiet kollha flimkien.

Nitlob ukoll minn hawn lill-kunsilli lokali biex fit-tmexxija tagħhom jikkonsidraw l-użu aħjar tal-faċilitajiet li jeżistu.

Fl-aħħarnett, Madam Speaker, nixtieq niġbidlek l-attenzjoni li fin- nofsinhar ta' Malta ma teżisti l-ebda poliklinika, allavolja jabitaw eluf kbar ta' nies.

Fil-fatt, il-popolazzjoni ta' dawn l-inħawi tinqeda biss mill-bereġ.

In-nies ta' dawn l-inħawi, jekk ikunu jridu jużaw il- poliklinika, jew jużaw tar-Raħal il-Ġdid jew tal-Furjana.

Dan l-istat ta' fatt jagħti prova, li Gvern Nazzjonalista qatt ma ta kas din il-parti ta' Malta.

Barra minnhekk, biex il-popolazzjoni anzjana ta' dawn l-irħula tkun trid tiġbor il-mediċina jkollha tmur Ħal Luqa.

Hemm bżonn li naraw kif nistgħu nnaqqsu t-tbatija ta' l-anzjani tagħna.

Madam Speaker, jien ċert li Gvern Laburista jħares lejn in-nofsinhar ta' Malta b'lenti differenti minn dik ta' Gvern Nazzjonalista.

Jien persważ li bi żvilupp sostenibbli fis-snin li ġejjin, il-ħajja tal-popolazzjoni f'din il-parti ta' Malta żgur se titjieb.

Nispera wkoll li jsir żvilupp ekonomiku akbar f'din l-area għall-benefiċċju ta' pajjiżna.

Nirringrazzjak.

MADAM SPEAKER: Grazzi.

Aktar rimarki?

L-Onor.

Bertu Pace.

ONOR.

BERTU PACE: Madam Speaker, nixtieq illum f'dan l-intervent qasir tiegħi nqajjem kwestjoni li żgur ħafna nies ta' l-affari tagħhom iħossu li għandu jsir xi ħaġa dwarha.

Qiegħed ngħid dwar in-nuqqas kbir ta' responsabbilta' u accountability li teżisti f'ħafna oqsma, b'mod speċjali fl-oqsma governattivi, jiġifieri fid-dipartimenti tal-gvern li magħhom il- pubbliku Malti jkollu kuntatt jew bżonn ta' servizz.

Nibda fil-qasam tax- xogħlijiet pubbliċi fejn għadna sal-ġurnata tal-lum naraw li jsiru xogħlijiet li ftit wara li jitlestew jibdew ifiġġu d-difetti bħal, per eżempju, fis-sistema ta' drenaġġ.

Wara ftit li jiġu rranġati dawn jerġgħu ma jaħdmux u erħilu kulħadd igerger u jeqred għax it-triq trid terġa' tinqala' u min ikun responsabbli ma jeħel xejn, jekk mhux minn fuq jeħlu l- ħaddiema.

Tibki tara bankini tajbin jinqalgħu biex suppost isiru aħjar, imbagħad wara erbat ijiem jibdew ħerġin id-difetti u jispiċċaw agħar milli kienu.

Imbagħad ħadd ma jieħu responsabbilta' jew jagħti rendikont ta' għemilu.

Issa dieħla l-moda li l-bankini jsiru bil-lava stones.

Wara ftit dawn jibdew neżlin u jiċċaqilqu bil-konsegwenza li min jimxi fuqhom ikun qed jissogra xi waqa'.

Insemmi każ fir-raħal fejn noqgħod jien, fis- Siġġiewi, fejn il-bankina tal-pjazza prinċipali nbidlet tliet darbiet f'disa' snin.

L-ewwel xi ħadd iddeċieda li jibdel bankina tajba, imma inkredibbilment twaħħal madum jiżloq ferm.

Ħadd ma ħa r-responsabbilta' ta' dan, bil-konsegwenza li wara ftit snin kollox kellu jerġa' jinqala'.

Siġar sbieħ inqalgħu minn posthom, tħawlu oħrajn u wkoll reġgħu qalgħuhom u ħadd m'hu accountable jew responsabbli.

Litterament dawn huma eluf ta' liri mormija.

U la qed insemmi l-bankini x'ingħidu għall-bankina ta' waħda mill-aktar toroq magħrufa ta' pajjiżna, dik ta' Triq ir-Repubblika?

Ma jgħaddix xahar li ma tarax il-ħaddiema daqqa jaqilgħu 'l hemm u daqqa 'l hawn biex din spiċċat fi stat diżastruż.

Hija ħaġa komuni li ta' kuljum tara lil xi turista jew Malti jtir għal wiċċu.

Possibbli ħadd m'hu responsabbli biex jieħu passi immedjati dwar dan?

Jew inkella tara toqob ta' l-arbli tal- festa fl-istess triq jitħallew mikxufin fl-art għax donnu dawk responsabbli ma jarawx li wara li dawn jintużaw jingħalqu sew.

Kemm se ndumu naraw tappieri f'nofs it-triq xi nofs pied 'l isfel mill-livell tat-triq?

X'qed jagħmlu l-foremen, l-works managers, l-works technical officers u ħafna ħaddiema ta' gradi għolja li huma mħallsa minn flus il-poplu biex dawn in- nuqqasijiet ma jsirux?

Possibbli ma tistax tinstab soluzzjoni biex ċerti xogħlijiet f'toroq traffikużi, bħal żebgħa ta' sinjali tat-traffiku u tindif, isiru f'ħinijiet fejn lanqas jaffettwaw u joħolqu tħarbit fiċ- ċirkolazzjoni tat-traffiku?

Għalfejn għadek tara siġar u bushes imħawla ġo roundabouts u traffic islands bil-konsegwenza li tiġi ostakolata l-vista tas-sewwieqa?

Possibbli min hu responsabbli minn dawn l-affarijiet ma jinkwetax?

Ħadd m'hu accountable?

X'ingħidu għall-mod kif jiġi trattat il- pubbliku minn uħud mid-dipartimenti fejn biex forsi tieħu dak id-dritt tiegħek jibdew jibagħtuk minn hawn għal hemm u qatt ma tasal imkien?

Għalfejn ħafna korrispondenza u talbiet bejn l-istess dipartimenti ġieli tieħu x-xhur biex tingħata tweġiba u donnu ħadd ma jkun irid jerfa' l-piż tad-deċiżjoni?

Possibbli ħadd mill-ħaddiema jew mill-uffiċjali m'hu accountable għal dawn l-affarijiet?

Għadek sal-lum tisma b'nies u uffiċjali li dwarhom jgħidulek li qegħdin hemm għal xejn, għax ma jridu jagħmlu xejn jew inkella qegħdin f'pożizzjoni li mhumiex kapaċi jieħdu deċiżjoni bil-konsegwenza li jħarbtu x-xogħol tal-ħaddiema l-oħrajn barra telf ta' ħin u tgergir mill-pubbliku.

Għalfejn sempliċi ittra lid- Dipartiment ta' l-Artijiet mill-Planning Authority għandha tieħu tliet xhur jew aktar biex tieħu risposta?

Għalfejn applikazzjoni għall-permess tal- pulizija għandu jieħu fuq erba' xhur forsi jiġi proċessat jekk ma jgħidulekx li għadu lanqas biss wasal fejn suppost għandu jasal?

Min hu accountable, min hu responsabbli għal dawn l-affarijiet?

Għalfejn applikazzjoni għall-istallazzjoni ta' dish satellite ċittadin għandu jdum jistenna sitt xhur għax il-Wireless and Telegraphy Section ddum ma twieġeb lill-Awtorita' ta' l-Ippjanar fuq erba' xhur?

F'Malta inħoss li hemm bżonn u ħtieġa serja biex tidħol sistema tajba ta' accountablity u responsabbilta'.

Trid tispiċċa l-mentalita' li ħadd ma jagħti rendikont ta' għemilu.

Trid tispiċċa wkoll id-drawwa li min mhux jagħmel xogħlu jew mhux kapaċi, kulma jista' jiġri hu li jingħata transfer fejn ikun f'post ma jagħmel xejn u jinbagħat x'imkien ieħor fejn sintendi wkoll ma jagħmel xejn.

Nixtieq ukoll nieħu din l-opportunita biex f'dan l-Aġġornament nirribatti l-gideb li deher illum fil-ġurnal "in-nazzjon" rigward skeda ta' proprjeta' tal-Partit Laburista f'Pembroke.

Assolutament mhux veru li d-deċiżjoni ttieħdet mill-Awtorita' ta' l- Ippjanar taħt pressjoni.

Bħala rappreżentant fuq l-Awtorita' ngħid li l- Awtorita' mxiet kif suppost u għamlet l-istudji kollha meħtieġa, inkluż rapport dettaljat mill-Heritage Advisory Committee.

Dan mhux biss għamel rapport iżda mar ukoll fuq il-post.

Se nikkwota siltiet mir-rapport ta' dan il-kumitat:

"L-HAC irrikkmandat l-iskjedar ta' dawn iż-żewġ lokalitajiet bħala grad 2 għal dawn ir-raġunijiet.

L-Australia Hall, inbniet matul l- ewwel Gwerra Dinjija, bħala monument lill-eluf ta' suldati mill- Awstralja u New Zealand li kienu rikoverati f'Malta għall-kura u konvalixxenza wara l-ġlied fid-Dardanelli u Gallipoli.

Arkitettonikament hija taqbel ħafna u ssegwi l-istil tal-kumplament tal-barracks militari ta' Pembroke u hija wkoll protetta mill- Ordinanza dwar il-Ħarsien ta' l-Antikitajiet (1925).

Id-diskoteka ex-Raffles hija parti mill-barracks ta' Pembroke, mibnijin fl-1860, u hija eżempju tajjeb ta' dik imsejħa Barrack Architecture tal-perijodu Ingliż tas-seklu dsatax li oriġinat Malta u wara tkompliet f'ħafna kolonji oħrajn Ingliżi.

Il-membri tal-HAC kellhom l-okkażjoni li jeżaminaw il-bini tant minn ġewwa kif ukoll minn barra, u saret ukoll spezzjoni dettaljata ta' l-ex-Raffles.

Il-klassifikazzjoni ta' grad 2 tippermetti li jsiru l-alterazzjonijiet kollha fuq ġewwa iżda li jinżammu l-faċċati kif inhuma.

Il-bini minn ġewwa tant ir-Raffles ex-diskoteka li kien sofra ħruq kif ukoll l-Australia Hall li huwa dilapidat minħabba traskuraġni ma jimmeritawx konservazzjoni sakemm ma jikkompromettux il-faċċati kif jidhru minn barra.".

Dan id-dokument nixtieq inpoġġih fuq il-Mejda tal-Kamra.

MADAM SPEAKER: Hawn permess?

(Onor. Membri: Iva)

ONOR.

BERTU PACE: Madam Speaker, inqiegħed fuq il-Mejda tal-Kamra:

Estratt mill-Minuti tal-Laqgħa Nru 325 tal-KKWN tad-29 ta' Jannar 1997.

Dan igiddeb ukoll dak li qal il-kelliem Nazzjonalista dwar l-Awtorita' ta' l-Ippjanar il-Perit Jesmond Mugliett.

L-Onor.

Membru messu jaf aħjar id-differenza li tgħaddi bejn proprjeta' fi skeda 1 u proprjeta' f' din l- iskeda.

Skeda 1 hija l-ogħla skeda fejn hemm fortifikazzjonijiet u tempji neolitiċi, u żgur ma tistax tpoġġi l-bini ta' l-ex Raffles - li l-intern tiegħu huwa kompletament distrutt bin-nar u minn vandali - f' din l-iskeda.

L-istess jista' jingħad dwar l-Australia Hall, fejn l-istruttura interna hija fi stat imminenti li jaqa' kollox u għall-anness li jinstab fl-istess sitwazzjoni.

Dawn żgur ma tistax tagħmilhom fl-istess grad bħalma semmejt qabel, ta' tempji neolitiċi u fortifikazzjonijiet.

Tajjeb infakkar ukoll lill-Oppożizzjoni li fl-Awtorita' ta' l-Ippjanar għad hemm l-istess rappreżentanti u diretturi li kienu maħtura mill-Gvern Nazzjonalista, u naħseb li dik kienet ir-raġuni għaliex din il-proprjeta' kienet oriġinarjament tpoġġiet fi skeda 1, li kienet skeda ħażina, sempliċement biex issir vendikazzjoni lill-Partit Laburista.

Suġġett ieħor li xtaqt nitkellem fil-qosor fuqu wkoll huwa l- atteġġament ta' l-Oppożizzjoni Nazzjonalista minn mindu tilfu l-elezzjoni f'Ottubru li għadda.

Kont naħseb li l-Partit Nazzjonalista ħa lezzjoni kbira bir-riżultat ta' l-elezzjoni u stennejt Oppożizzjoni denja , serja u fuq kollox responsabbli.

Dwar dan mort imqarraq.

Jidher ċar li l- Oppożizzjoni Nazzjonalista se terġa' tirrepeti t-tattika ta' qabel l-1987, jiġifieri tattika ta' kritika distruttiva, tixwix, tnassis u qlajjiet, mingħajr ma tqis il-ħsara li tkun qed tagħmel lill-pajjiż.

Huwa ferm ħażin li l-Oppożizzjoni minn Ottubru 'l hawn kompliet b'ritmu u kampanja qawwija qisha ġejja l-elezzjoni biex tipprova ma tħallix il-pajjiż jiġi għan- normalita' kif tixraq lil kull demokrazija wara li tkun saret elezzjoni.

L- Oppożizzjoni qed tipprova żżomm il-pajjiż fi stat ta' tensjoni kontinwa.

Il-mod kif l-Oppożizzjoni qed tmexxi u qed timxi turi bi ċar li m'għandhiex alternativa politika għall-ħidma għaqlija tal-Gvern u b'arroganza tippretendi li hi biss għandha xi dritt divin li tmexxi l-pajjiż.

Il-Gvern Laburista huwa gvern ippreparat biex jaħdem, jikonsulta, jiddjaloga u jisma' liċ-ċittadin.

Fejn isiru suġġerimenti tajba jattwa dawn is- suġġerimenti.

Minn fuq, għax nagħmlu d-djalogu, l-Oppożizzjoni tgħid li l- Gvern Laburista huwa bla pjan.

Il-verita' hi li l-Gvern Laburista qed jipprattika bil-fatti dak li wiegħed u qiegħed ikun trasparenti fil- konsultazzjonijiet tiegħu ma' kull min hu interessat.

Dak huwa l-veru djalogu, mentri d-djalogu ta' l-Oppożizzjoni meta kienu fil-gvern kien djalogu finta.

Dawn l-ewwel kienu jlestu l-liġijiet u dak li jkollhom jagħmlu imbagħad taparsi jikonsultaw u ma kenu jaċċettaw il-parir ta' ħadd.

Kienu saru arroganti u mkabbra u ħasbu li se jkomplu jmexxu l-poplu minn imnieħru.

Illum kulħadd induna kif il-Gvern Nazzjonalista ħalla l-pajjiż.

Dawn lanqas felħu jippreżentaw budget u lanqas felħu jagħmlu ż-żmien kollu tagħhom fil-gvern.

Il-Kap Nazzjonalista għandu jiftaħ għajnejh u jibdel it- tattika qarrieqa tiegħu għax mhux biss tilef l-elezzjoni iżda minn wara l- gwerra 'l hawn kien l-ewwel Prim Ministru Nazzjonalista li l-partit tiegħu mhux talli ma żiedx il-voti iżda naqqas.

Hemm bżonn li l-Oppożizzjoni taħdem għall-ġid tal-pajjiż.

Veru għandha dritt tagħmel xogħolha billi tikkritika b'mod kostruttiv, imma għandha dejjem taħdem għall-ġid tal-poplu Malti bħalma għamel il-Partit Laburista, li qatt m'għamel ħsara lil pajjiżu meta kien fl-Oppożizzjoni.

Grazzi.

Madam Speaker.

MADAM SPEAKER: Grazzi.

Sar il-ħin.

Il-Kamra hija aġġornata għal għada t- Tlieta 22 ta' April fid-9.00 a.m. bl-agenda kif komunikata mill-Ministru Mizzi.

Fid-9.30 p.m. il-Kamra aġġornat mingħajr ma saret il-mistoqsija.

MISTOQSIJIET GĦAL TWEĠIBIET ORALI MWIEĠBA BIL-MIKTUB

ŻEBBUĠ - BOLLARDS

L-ONOR.

SANDRO SCHEMBRI ADAMI staqsa lill-Ministru għat-Trasport u Portijiet: B'riferenza għall-mistoqsija parlamentari numru 538 li oriġinarjament kienet saret lill-Prim Ministru u issa ġiet riferuta lilek, ċioe' tista' jekk jogħġbok tgħid min ta l-permess biex jitqiegħdu xi bollards f'Manoel Street, Żebbuġ?

F'liema data ħareġ dan il-permess?

Għaliex ingħata dan il-permess?

Min qegħdhom dawn il-bollards?

Saret konsultazzjoni mar-residenti tat-triq?

Fejn inħadmu l-bollards u jistgħu jingħataw l-irċevuti jew karti tal-permess relatati mal-bollards?

Hu prinċipju jew intenzjoni tal-Gvern li toroq pubbliċi jingħalqu biex isiru privati?

Qatt kien hemm talbiet oħra biex isiru bollards?

Kien ingħata permess u għaliex?

ONOR.

JOE DEBONO GRECH: Jien informat li l-permess biex jitqegħdu bollards fi Triq Manoel, Ħaż-Żebbuġ ingħata mill-Bord għall-Kontroll tat- Traffiku.

Dan il-permess ħareġ fil-25 ta' Ottubru ta' l-1996.

Dan il-permess ingħata wara talba li saret lill-Bord għall-Kontroll tat- Traffiku mill-Kunsill Lokali ta' Ħaż-Żebbuġ.

Il-Kunsill laqa' s- suġġeriment tar-residenti ta' Triq Manoel u studja fid-dettal il- possibilita li din it-triq dejqa tingħalaq għat-traffiku.

Fil-fatt, din it- triq mhux passaġġa għat-traffiku w l-karozzi li kontinwament jipparkjaw f'din it-triq qegħdin ifixklu lin-nies li jkunu mexjin peress li qed jingumbraw it-triq.

Il-Kunsill Lokali kien responsabbli biex jordna w jinstalla dawn il- bollards.

Mhux l-intenzjoni tal-Bord għall-Kontroll tat-Traffiku li toroq pubbliċi jingħalqu biex isiru privati iżda jista' jkun hemm xi każi fejn toroq dojoq ħafna li minnhom ma jgħaddux vejikoli ta' emerġenza per eżempju ambulanzi eċċ. jiġu magħluqa biex jiġu eliminati l-perikoli għal residenti li jooqgħdu fihom.

Ġieli kien hemm talbiet oħra biex isiru bollards, eżempju ta' dan hija Triq Valent Muscat f'Ħal Balzan.

Il-permess ingħata għall-istess raġunijiet imsemmija hawn fuq.

F'eżempju ieħor, fuq talba tal-Pulizija biex isiru bollards ġo `Strait Street', il-Belt, il-permess ma ngħatax.

DJAR - KAŻ BIL-FILE NO.

L-ONOR.

SANDRO SCHEMBRI ADAMI staqsa lill-Ministru tad-Djar: Jista' l-Ministru jgħid meta se jiġi approvat u finalment utilizzat is- sussidju ta' madwar Lm1,500 mill-H.A. (Housing Authority) taħt l-iskema N. li ġġib il-file No. 1/96 biex il-persuna mill-Belt li ismu qed jintbagħat separatament jinqeda?

ONOR.

ALFRED PORTELLI: L-Awtorita' tad-Djar qed tistenna dokument mingħand l-applikant li juri kif il-post li fuqu qed tintalab l-għajnuna ġie akkwistat minnu.

Dan id-dokument ntalab fil-5 ta' Frar 1997.

PEMBROKE - ARTIJIET

L-ONOR.

SANDRO SCHEMBRI ADAMI staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid x'se jsir mill- artijiet ta' Pembroke?

Se jittellgħu flats?

Se jittellgħu poloz?

Peress li fl-amministrazzjoni Laburista ta' snin ilu kien hemm il-pjanti lesti, jista' l-Ministru jgħid x'passi se jittieħdu?

ONOR.

CHARLES BUHAGIAR: L-iżvilupp ta' l-art f'Pembroke irid jiġi studjat u deċiż wara li jkun approvat il-pjan lokali.

KONVENZJONIJIET INTERNAZZJONALI

L-ONOR.

SANDRO SCHEMBRI ADAMI staqsa lill-Vici Prim Ministru, Ministru għall-Affarijiet Barranin u ta' l-Ambjent.: Jista' l-Viċi Prim Ministru jgħid jekk hemmx il-ħsieb li jitressaq Att biex jagħti s-setgħa lil Malta tirratifika żewġ konvenzjonijiet internazzjonali li għandhom x'jaqsmu rispettivament ma' l-aspetti ċivili ta' serq internazzjonali ta' tfal u mar-rikonoxximent u l-esekuzzjoni ta' deċiżjonijiet ta' kustodja ċioe' il-Hague Convention u l-European Convention relattiv?

ONOR.

GEORGE VELLA: Nitlob lill-Onor.

Interpellant biex jindirizza din il-mistoqsija lill-Ministru kkonċernat.

PENSJONIJIET

L-ONOR.

SANDRO SCHEMBRI ADAMI staqsa lill-Ministru tal-Ħarsien Soċjali: Jista' l-Ministru jgħid x'inhi r-raġuni għaliex il-persuna mill- Belt li d-dettalji tagħha qed jintbagħtu separatament u li għandha l-ID No. 50735(M) mhux qed jieħu l-full pension u qed jieħu biss l-arretrati?

Jista' l-Ministru jara li tittieħed azzjoni fl-aħjar interess tiegħu?

ONOR.

EDWIN GRECH: Ninforma lill-Onor.

Interpellant li l-persuna konċernata ġiet informata biċ-ċirkostanzi kollha tal-każ, mid-Dipartiment tas-Sigurta` Soċjali.

PROBATION OFFICERS

L-ONOR.

SANDRO SCHEMBRI ADAMI staqsa lill-Prim Ministru: Jista' l-Prim Ministru jgħid kemm hu n-numru ta' persuni li ngħataw il-probation bejn is-snin 1990-1996, sena b'sena?

Kemm hu n-numru ta' probation officers fil-preżent?

Kemm saru minn probation officers social inquiry reports lill-Qorti tul l-istess snin?

ONOR.

ALFRED SANT: L-informazzjoni mitluba tpoġġiet fuq il-Mejda tal- Kamra aktar kmieni f'din is-Seduta.

YOUTH SERVICE ORGANISATION

L-ONOR.

LOUIS GALEA staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid kemm suppost ikun il-full complement tal-Youth Service Organisation?

Kemm hemm bħalissa f'din is-sezzjoni?

Xi transfers saru f'dawn l-aħħar xhur f'din it-taqsima?

X'kienu l- esiġenzi tas-servizz f'kull każ?

Kif u meta hu maħsub li jerġa' jkun hemm il-full complement?

ONOR.

EVARIST BARTOLO: Xi żmien ilu kien sar studju biex jinsab l-aħjar mezz kif il-Youth Service Organisation tkun l-aktar effettiva fit-twettiq tal-ħidma tagħha jiġifieri fi skambji bejn skejjel Maltin u dawk barranin, kompetizzjonijiet nazzjonali u internazzjonali u f'għajnuna lill-iskejjel f'attivitajiet kulturali.

Bħalissa f'din is-sezzjoni hemm Education Officer, Executive Officer u teacher.

F'dawn l-aħħar xhur tliet ufficjali li kienu mal-YSO ġew trasferiti f'ministeri waqt li għalliem li kien mal-YSO intbagħat lura lejn l-iskola jgħallem.

Malli jinsabu n-nies kompetenti li jistgħu jiffunzjonaw fil-YSO, jimtlew il- postijiet li hemm battala.

MEDIA EDUCATION

L-ONOR.

LOUIS GALEA staqsa lill-Ministru ta' l-Edukazzjoni u Kultura Nazzjonali: Rigward it-Taqsima tal-Media Education, jista' l- Ministru jagħti informazzjoni dwar: a) kif inhi l-istruttura; b) kemm hu l- complement tal-persuni li jaħdmu hemm inklużi l-part-timers u kemm minnhom huma għalliema? c) Xi kwalita' ta' programmi ttella'; d) jekk hux se jsir xi żvilupp fil-post il-ġdid li minnu beda jopera ċ-ċentru sena ilu; u e) kemm hu l-ammont li tħallas l-aħħar sena fi programmi li ngħataw lil stazzjonijiet privati jew individwi li ma jagħmlux parti miċ-ċentru?

ONOR.

EVARIST BARTOLO: Rigward it-Taqsima tal-Media:

a) Il-Media Education & Broadcasting Centre jaqa' taħt id-Dipartiment għall- Istudji Ogħla u Edukazzjoni Adulta u fih żewġ fergħat, jiġifieri it- tmexxija tat-tagħlim tal-media education u l-produzzjoni ta' programmi edukattivi.

b) Il-complement tal-persuni li jaħdmu hemm jikkonsisti f'Education Officer inkarigat, żewġ għalliema producers u għalliem Supply Teacher producer, clerk, senior technician, żewġ technicians, supervisor Group D (inkarigat mill-Librerija tal-Videos) u charwoman.

L-għadd ta' għalliema jvarja skond l-iskedi mħejjija.

c) Il-programmi li jittellgħu huma kollha edukattivi: xi wħud skolastiċi għax isegwu l-kurrikulu f'xi livelll ta' edukazzjoni; oħrajn jagħtu firxa wiesgħa ta' edukazzjoni permanenti.

d) L-iżvilupp fiċ-Ċentru tal-MEBC ħa ritmu ġdid din is-sena.

L-għan hu li dan isir anqas dipendenti fuq xogħol barra l-post u jiffranka l-flus waqt li jżid l-effiċjenza.

e) Is-sena li għaddiet inħadmu għadd ta' programmi minn studios privati, għadd ieħor il-PBS u ammont sostanzjali fl-MEBC stess.

Il-budget limitat tal-MEBC sewa wkoll biex tħallsu l-kontributuri u biex inxtara apparat li kien meħtieġ biex sar dan ix-xogħol.

Fil-privat għas-sena 1996 intefqu madwar Lm26,000.

SKEJJEL - NUQQAS TA' GĦALLIEMA

L-ONOR.

LOUIS GALEA staqsa lill-Ministru ta' l-Edukazzjoni u Kultura Nazzjonali: Jikkonferma l-Ministru li waħda mill-miżuri li qed jikkonsidra biex itaffi n-nuqqas ta' għalliema fl-iskejjel tal-gvern hi li jdaħħal il-ko-edukazzjoni fis-settur sekondarju?

Jekk fl-affermattiv, kemm huwa stmat li jiffranka għalliema b'din il- miżura?

Saru jew se jsiru konsultazzjonijiet ma' għalliema, mal-union, ma' l- Assoċjazzjoni tal-Kunsilli ta' l-iskejjel u m'oħrajn dwar din il-miżura?

Saru xi stimi kemm se tqum din il-miżura biex tkun attwata?

ONOR.

EVARIST BARTOLO: Ninforma lill-Onor.

Interpellant li l-proposta li qed jirriferi għaliha hu kienet tqajjmet f'waħda mil-laqgħat li saru bejn il-Ministeru, id-Diviżjoni tal-Edukazzjoni, l-Universita' (Fakulta' ta' l- Edukazzjoni) u l-Malta Union of Teachers dwar in-nuqqas ta' għalliema.

F'dik il-laqgħa kienu qed jiġu mfittxijin l-options kollha possibbli għal konsiderazzjoni tal-Ministeru u d-Diviżjoni.

Nista' ninforma lill-Onor.

Interpellant li għadha ma ttieħdet l-ebda deċiżjoni la fuq din il-proposta u lanqas fuq ebda proposta oħra mqajjma f'din il-laqgħa.

In vista ta' din l-informazzjoni, il-mistoqsijiet fit-tieni, tielet u r-raba' paragrafu jiġu kkonsidrati waqt u meta tiġi diskussa din il-proposta fid-dettal.

ESTS - APPRENDISTI

L-ONOR.

LOUIS GALEA staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid x'inhi l-policy ta' dan il- Gvern dwar l-impjieg mal-gvern jew korpi parastatali ta' l-apprentisti ta' l-ESTS wara li jtemmu l-kors ta' l-apprentistat?

ONOR.

EVARIST BARTOLO: Il-Policy segwita minn dan il-gvern dwar l-impieg mal-gvern jew korpi parastatali ta' l-apprendisti ta' l-E.S.T.S. wara li jtemmu l-kors ta' l-apprendistat tagħhom hija dik segwita mill- amministrazzjon preċedenti, jiġifieri li dawn jingħataw iċ-ċertifikat ta' Journeyman, u wara hi responsabilta' ta' l-istudenti li jfittxu x-xogħol bl- għajnuna ta' l-E.T.C..

Dawk id-dipartimenti tal-gvern u korpi parastatali li jkunu jinħtieġu s-servizzi ta' dawn il-ħaddiema jkun jinħtiġilhom li joħorġu sejħa pubblika għall-applikazzjonijiet.

SAĦĦA - TRASFERIMENTI

L-ONOR.

ĊENSU GALEA staqsa lill-Ministru tas-Saħħa, Kura ta' l- Anzjani u Affarijiet tal-Familja: Jista' l-Ministru jpoġġi fuq il-Mejda tal-Kamra t-transfer list maħruġa mid-diviżjoni tas-saħħa mill-1 ta' Novembru sal-lum?

Kemm hu n-numru ta' persuni li ntlaqtu?

F'liema gradi kienu jaħdmu u fejn intbagħtu jaħdmu?

ONOR.

MICHAEL FARRUGIA: Nirriferi lill-Onor Interpellant għall- mistoqsija parlamentari numru 2879.

VALLETTA - TRIQ ZEKKA

L-ONOR.

AUSTIN GATT staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid jekk jafx illi l-fond Nru. 35, Triq Zekka, il-Belt hu diġa' okkupat mill-grocer waqt li d-Dipartiment ta' l-Artijiet ħareġ sejħa għall-offerti għall-istess fond bil-kiri?

ONOR.

CHARLES BUHAGIAR: Nixtieq ninforma lill-Onor.

Interpellant li l- kerrej tal-fond in kwestjoni talab lill-Gvern biex jitrasferixxi l-kirja tiegħu skond il-Press Notice li ġġib id-data ta' 6 ta' Ottubru 1955.

BUĠIBBA - XOGĦLIJIET

L-ONOR.

AUSTIN GATT staqsa lill-Ministru tax-Xogħlijiet Pubbliċi u Kostruzzjoni: Referibbilment għax-xogħol li qed isir f'Buġibba, jista' l- Ministru jgħid: (1) jekk hemmx il-privat involut f'xi xogħol li qed isir u jekk iva, meta nħarġu t-tenders, lil min ġew awarded u għalxiex u kemm hu stmat li b'kollox se jitħallas lill-privat; (2) kemm hu stmat li se jitħallas overtime lill-impjegati tal-Gvern u kemm hemm impjegati fuq ix- xogħol; (3) kemm hi l-istima ta' l-ispiża globali?

ONOR.

CHARLES BUHAGIAR: Nikkonferma li kuntratturi privati huma nvoluti f'xi xogħlijiet fuq il-proġett ta' Buġibba.

Lista ta' kuntratturi kif mitluba mill-Onor.

Interpellant tpoġġiet fuq il-Mejda tal-Kamra.

Lista aktar preciża tista' tingħata meta titlesta l-ewwel fażi tal-proġett.

In-numru ta' impjegati jvarja skond l-esiġenzi tal-proġett, biss bejn wieħed u ieħor in-numru huwa ta' madwar 250.

Hu stmat li l-overtime tal-ħaddiema tal-Gvern li qed jaħdmu fuq il-proġett se jkun ta' madwar Lm100,000.

L-istima globali tal-proġett hi ta' madwar Lm2 miljun.

PBS - MANAGER

L-ONOR.

RICHARD MUSCAT staqsa lill-Prim Ministru: B'riferenza għat-tweġiba li ta l-Ministru għall-mistoqsija parlamentari numru 2993, jista' l-Prim Ministru jgħid min kienu ċ-Chairman u l-membri tal-Bord tad- Dixxiplina li rrakkomandaw li l-manager preċedentement imkeċċi mill-Public Broadcasting Services jiddaħħal lura għax-xogħol?

Billi l-Prim Ministru qal fit-tweġiba tiegħu li "l-fatt li din ir-rakkomandazzjoni saret fid-dawl ta' miżuri dixxiplinarji deċiżi mill-istess bord, żgur li kien ta' eżempju xieraq għall-ħaddiema kollha", jista' l-Prim Ministru jgħid x'kienu l- miżuri dixxiplinarji li ttieħdu fil-konfront tal-manager imkeċċi?

ONOR.

ALFRED SANT: Ic-Chairman tal-Bord tad-Dixxiplina dwar il-każ imsemmi kien is-Sur A J Tabone, filwaqt li s-Sur F Coleiro u s-Sur A Degiovanni kienu l-membri.

Il-miżuri dixxiplinarji deċiżi mill-istess Bord kienu: l-ebda ħlas għas- sitt xhur li għamel nieqes mill-PBS u downgrading għal Deputy Manager.

PBS - RAPPORT TA' JOE A. GRIMA

L-ONOR.

RICHARD MUSCAT staqsa lill-Prim Ministru: B'riferenza għat-tweġiba li ta l-Ministru għall-mistoqsija parlamentari numru 2994 u speċifikament għal dik il-parti li tgħid li "l-Bord tal-PBS qiegħed attwalment jikkonsidra ulterjorament ċerti allegazzjonijiet fih (fir- rapport tas-Sur Joe A. Grima) imsemmija biex jara huwiex rakkomandabbli li wieħed jimxi aktar 'il quddiem dwarhom", jista' l-Prim Ministru jgħid jekk din il-"konsiderazzjoni ulterjuri" saritx, issa li għadda xahar minn meta ngħatat it-tweġiba?

Jekk fl-affermattiv, jista' l-Prim Ministru jgħid x'inhi l-qagħda attwali?

Jekk fin-negattiv, jista' l-Prim Ministru jgħid kemm hu mistenni li l-bord idum biex jagħmel din il-konsiderazzjoni?

ONOR.

ALFRED SANT: It-tweġiba għall-ewwel parti tad-domanda hija fl- affermattiv, filwaqt li għat-tieni parti hi li saret id-deliberazzjoni xierqa.

SERVIZZ PUBBLIKU - ASSISTENTI DIRETTURI

L-ONOR.

RICHARD MUSCAT staqsa lill-Prim Ministru: B'riferenza għat-tweġiba li ta l-Ministru għall-mistoqsija parlamentari numru W67, jista' l-Prim Ministru jikkonferma li f'Ġunju, 1996 is-Segretarji Permanenti fil-ministeri ntalbu jressqu deployment plan sat-12 ta' Lulju, 1996 li jirrigwarda lill-Assistenti Diretturi u lis-Senior Principals?

ONOR.

ALFRED SANT: Nikkonferma.

SEGRETARJAT PARLAMENTARI GĦAŻ-ŻGĦAŻAGĦ, SPORT, KULTURA U ARTI - KIRI TA' KAROZZI

L-ONOR.

RICHARD MUSCAT staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid jekk il-kiri ta' karozzi għat-trasport fis-Segretarjat Parlamentari għaż-Żgħażagħ, Sport, Kultura u Arti ġiex mogħti mill-istess garage li kien fi żmien il-gvern preċedenti?

Jekk ġie mibdul, liema garage qed jipprovdi s-servizz ta' trasport?

Meta sar it-tibdil u kemm hija l-ispiża?

ONOR.

EVARIST BARTOLO: Il-kiri għat-trasport fis-Segretarjat Parlamentari għaż-Żgħażagħ, Sport, Kultura u Arti ma ġiex mogħti mill-istess garaxx li kien fi żmien il-Gvern preċedenti.

Dan ġie mibdul u Delcarm Ltd. qiegħed jipprovdi s-servizz ta' trasport.

It-tibdil sar f'Jannar 1997 b'rata ras għal ras irħas milli kien hemm.

Fil-preżent għaddej il-proċess ta' ħruġ ta' tenders għas-servizz tat-trasport fis-Segretarjat u fid-dipartimenti li jaqgħu taħtu li diġa' ġie ppubblikat fil-Gazzetta tal-Gvern.

Milli kien hemm għad baqa' Van, karozza u vettura impressed li għadhom taħt l-istess ftehim tal-Gvern preċedenti.

Stante li din il-materja hija ta' natura kummerċjali u t-tender in kwestjoni għadha mhijiex konkluża, mhuwiex opportun li jingħata aktar tagħrif f'dan l-istadju.

KUMITAT GĦALL-MILLENNJU ĠDID

L-ONOR.

RICHARD MUSCAT staqsa lill-Ministru ta' l-Edukazzjoni u Kultura Nazzjonali: B'riferenza għall-mistoqsija parlamentari numru W85, jista' l-Ministru jgħid b'mod konkret x'qed jagħmel il-Gvern biex iwaqqaf il-Kumitat għall-Millennju l-Ġdid?

ONOR.

EVARIST BARTOLO: Is-Segretarju Parlamentari għaż-Żgħażagħ, Sport, Kultura u Arti, in-Nutar Joe Cilia qed jikkonsidra diversi persuni li jistgħu jinħatru fuq dan il-Bord f'kordinazzjoni ma' ministeri u organizzazzjonijiet oħra.

GĦAQDIET KULTURALI

L-ONOR.

RICHARD MUSCAT staqsa lill-Ministru ta' l-Edukazzjoni u Kultura Nazzjonali: B'riferenza għall-mistoqsija parlamentari numru W88 li biha l-Ministru għażel li ma jżid xejn mat-tweġiba li kien ta aktar kmieni għall-mistoqsija parlamentari numru 2888, jista' l-Ministru jieħu l- passi meħtieġa biex ifittex u jsib it-tagħrif dokumentat dwar il-ħsieb tal- Gvern preċedenti li jipprovdi faċilita' lill-għaqdiet kulturali?

ONOR.

EVARIST BARTOLO: Nirriferi lill-Onor.

Interpellant għat-tweġibiet mogħtija għall-mistoqsijiet parlamentari numri 2888 u W88.

UFFIĊĊJU KONĠUNT - FONDI VOJTA

L-ONOR.

AUSTIN GATT staqsa lill-Ministru tad-Djar: Jista' l- Ministru jgħid kemm għandu postijiet l-Uffiċċju Konġunt skond it-titolu mogħti lill-inkwilin/ċenswalist, skond jekk huwiex residenzjali jew kummerċjali, jagħti l-informazzjoni skond kull lokalita' kif ukoll jindika n-numru ta' fondi vojta skond kull lokalita'?

ONOR.

ALFRED PORTELLI: Jien informat li mill-informazzjoni mogħtija lill- Uffiċċju Konġunt mill-Knisja, liema informazzjoni qiegħda kuljum tiġi riveduta u updated, jirriżulta li n-numru ta' postijiet li għandu l- Uffiċċju Konġunt mogħtija lill-inkwilini/ċenswalisti huwa kif ġej:-

|Ċnus |10781 | |Kirjiet |1741 | |Residenzjali | | |Kirjiet |185 | |Kummerċjali | |

L-Uffiċċju Konġunt għad m'għandux il-faċilita' li jżomm statistika tal- figuri imsemmija skond il-lokalita'.

Madankollu, l-Uffiċċju Konġunt diġa' qiegħed jindaga jekk din il-faċilita' tistax tkun disponibbli 'l quddiem.

Dwar l-aħħar parti tal-mistoqsija nirriferi lill-Onor.

Interpellant għat- tweġiba li ngħatat fis-Seduta Nru. 13 għall-mistoqsija parlamentari numru 802.

Minn dak inhar li ngħatat it-tweġiba ġew identifikati żewġ postijiet oħra vojta - wieħed fil-Ħamrun u l-ieħor fl-Imsida.

ĠBIR TA' SKART/TINDIF PUBBLIKU - KUNTRATTURI

L-ONOR.

AUSTIN GATT staqsa lill-Ministru tal-Ġustizzja u Kunsilli Lokali: Jista' l-Ministru jikkonferma li l-Gvern talab lill-kunsilli lokali jew uħud minnhom, biex matul il-perijodu tal-Euro Med Conference jordnaw lill-kuntratturi tagħhom inkarigati mill-ġbir ta' skart u tindif pubbliku biex jaħdmu xogħol extra iżda l-Gvern mhux se jħallas għall-ispiża addizzjonali u qed jistenna li din titħallas minn kull kunsill relattiv?

ONOR.

CHARLES MANGION: Ninforma lill-Onor.Interpellant li dwar il-Euro Med Conference, id-Dipartiment tal-Kunsilli Lokali ħareġ iċ-ċirkolari Memo 25/1997 bid-data 7 ta' Marzu, 1997.

Kopja ta' din iċ-ċirkolari li l- għanijiet tagħha huma ċari biżżejjed, tpoġġiet fuq il-Mejda tal-Kamra aktar kmieni f'din is-seduta.

ĦWIENET - APPLIKAZZJONIJIET

L-ONOR.

AUSTIN GATT staqsa lill-Prim Ministru: Jista' l-Prim Ministru jgħid kemm kien hemm applikazzjonijiet għal ftuħ ta' ħwienet ġodda mill-1987 sa l-1996 u jagħti l-informazzjoni xahar b'xahar?

ONOR.

ALFRED SANT: L-informazzjoni mitluba tpoġġiet fuq il-Mejda tal- Kamra aktar kmieni f'din is-seduta.

TAQSIMA TA' KORDIN - QUALITY CONTROLLER

L-ONOR.

AUSTIN GATT staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid jekk huwiex minnu li l-persuna li isimha qed jintbagħat separatament riċentement bdiet tagħmel ix-xogħol ta' Quality Controller ġewwa t-taqsima ta' Kordin?

Jista' l-Ministru jindika meta din il-persuna ġiet impjegata mal-Gvern u meta saret il-call for applications għall-ingaġġ tagħha?

Jista' l-Ministru jgħid ukoll xi grad għandha l-persuna ndikata u jekk huwiex minnu li tpoġġiet fuq impjegati oħra bl-istess grad u li għandhom ħafna snin itwal ta' esperjenza ta' xogħol mal-Gvern?

ONOR.

CHARLES BUHAGIAR:Il-persuna li kienet tieħu ħsieb il-Quality Control Laboratory tad-Dipartiment tax-Xogħlijiet Pubbliċi ġewwa Kordin irtirat mix-xogħol xi żmien ilu.

Bħalissa d-Dipartiment qiegħed jipprepara call for applications għall-ingaġġ ta' persuna addatta għal dan ix-xogħol.

Fil-frattemp il-persuna msemmija mill-Onor.

Interpellant wriet il-ħsieb li temporanjament tgħin fl-immaniġġjar ta' dan il-laboratorju.

Din il-persuna li ħadem ħafna barra minn Malta għandu esperjenza kbira f'dan il-qasam u tkun ħasra jekk ma jsirx użu sewwa meta l-persuna stess offriet l-għajnuna tagħha.

Il-persuna kkonċernat ingħatat il-karigu wkoll li tipprepara rapport kif dan il-laboratorju jista' jitħaddem b'mod aktar effiċjenti.

AGRIKOLTURA ORGANIKA

L-ONOR.

ĊENSU GALEA staqsa lill-Ministru tal-Biedja u Sajd: Jista' l-Ministru jgħid meta hu mistenni li jibda jiġi mplimentat ir- rapport dwar l-Agrikoltura Organika f'pajjiżna?

Kemm hu mistenni li jkun il-kontribut ta' dan it-tip ta' agrikoltura fil-bidu ta' l-implimentazzjoni tar-rappot u liema ammont mistenni jintlaħaq b'dan it-tip ta' agrikoltura matul il-ħames snin li ġejjin, sena b'sena?

Sal-lum, x'kienet ir- reazzjoni ta' l-għaqdiet ambjentali dwar dan ir-rapport dwar l-Organic Farming?

X'reazzjoni kellhom l-għaqdiet tal-bdiewa dwar l-implimentazzjoni ta' dan ir-rapport?

ONOR.

NOEL FARRUGIA: Ir-rapport li sar dan l-aħħar minn esperti Ġermaniżi, għadu fil-fażi inizjali tiegħu, u ħafna affarijiet jistgħu jinbidlu skond l-esiġenzi ta' pajjiżna.

Ir-reazzjoni ta' l-għaqdiet ambjentali kienet waħda pjuttost pożittiva hekk kif huma ġew ikkonsultati fuq il-proġett.

L-għaqdiet bħalissa qegħdin jevalwaw il-proġett sakemm issir laqgħa oħra fejn fija kull għaqda tressaq il-proposti tagħha.

Huwa maħsub ukoll li proġett bħal dan ikollu aċċess ukoll għal numru ta' studenti u għalliema sabiex b' hekk il-ġenerazzjoni futura jkollha aktar għarfien f' dan is-suġġett.

TA' QALI - PITKALIJA

L-ONOR.

ĊENSU GALEA staqsa lill-Ministru tal-Biedja u Sajd: Jista' l-Ministru jagħti tagħrif dwar fiex wasal ix-xogħol konness mal- master plan tal-Pitkalija f'Ta' Qali?

Jista' l-Ministru jgħid x'inhi l- pożizzjoni li ħadet s'issa l-Awtorita' ta' l-Ippjanar dwar dan il-master plan?

Meta hu mistenni li jibdew jiġu mplimentati r-rakkmandazzjonijiet ta' l-Awtorita' ta' l-Ippjanar dwar il-Pitkalija f'Ta' Qali?

Liema applikazzjonijiet ta' infrastruttura marbuta mal-Pitkalija f'Ta' Qali huma sottomessi quddiem l-Awtorita' ta' l-Ippjanar?

ONOR.

NOEL FARRUGIA: Ix-xogħol konness mal-master plan tal-Pitkalija f'Ta' Qali miexi ġmielu.

Wara li tnaddfet u sar arranġament mad-Dipartiment tal-Indafa Pubblika sabiex it-tindif isir kontinwu, tkompla x-xogħol fuq il- gates, il-cold store u l-packing shed għall-ħxejjex għall-esportazzjoni.

Beda wkoll xogħol fuq il-camopies.

Il-master plan tal-Pitkalija qed jiġi diskuss mal-Awtorita tal-Ippjanar fl-ambitu tal-Master Plan ta' Ta'Qali li qed tħejji l-Awtorita' tal-Ippjanar stess.

Id-Dipartiment tal-Agrikoltura ressaq applikazzjoni quddiem l-Awtorita tal-Ippjanar għal bini ta' sular fuq il-bini eżistenti tal-Crates Store ġewwa l-Pitkalija, biex fiħ titpoġġa magna ġdida għall-ħasil tal-crates u b'hekk il-crates kollha jibdew jinħaslu (u mhux kif kien isir fil-passat meta l-crates iz-zgħar biss kienu jinħaslu).

MINISTERU TAL-BIEDJA U SAJD - IMPJEGATI

L-ONOR.

ĊENSU GALEA staqsa lill-Ministru tal-Biedja u Sajd: Jista' l-Ministru jagħti tagħrif dwar kemm ġew impjegati nies u vetturi b'kuntratt mill-Ministeru tal-Biedja u Sajd mill-1 ta' Novembru, 1996 sal- lum?

X'tip ta' xogħol qed iwettqu dawk li ġew impjegati matul dawn ix- xhur?

Jista' l-Ministru jqiegħed kopja tal-kuntratt tax-xogħol fuq il- Mejda tal-Kamra?

ONOR.

NOEL FARRUGIA: Nirriferi l-Onor.Interpellant għar-risposta għall- mistoqsija parlamentari numru W309 li ngħatat fis-Seduta Nru. 46.

GĦASSARA TA' L-INBID

L-ONOR.

ĊENSU GALEA staqsa lill-Ministru tal-Biedja u Sajd: B'riferenza għall-mistoqsija parlamentari tiegħi numru 3903, jista' l- Ministru jgħid liema fil-fatt kienu l-erba' għassara li wieġbu għas-sejħa tad-Dipartiment tal-Biedja u Sajd?

Jista' l-Ministru jagħti tagħrif dwar il-kondizzjonijiet mitluba mid-Dipartiment tal-Biedja u Sajd lil dawn l- għassara?

Jista' l-Ministru jqiegħed fuq il-Mejda tal-Kamra kopja tal- kondizzjonijiet mitluba?

Jista' jekk jogħġbu l-Ministru jagħti tagħrif dwar ix-xogħol li sar fil-winery fl-aħħar sentejn sa Ottubru, 1996, u jgħid ukoll x'kien imfassal li jiġi mibdul iktar fl-istess post?

ONOR.

NOEL FARRUGIA: Kopji ta 12 il-ritratt tal-Winery meħuda fis-6 ta' Jannar, 1997, tpoġġew fuq il-Mejda tal-Kamra aktar kmieni f'din is-seduta.

Kif wieħed jista' jara min dawn r-ritratti din il-Winery tħalliet abbandunata u fi stat tal-biki.

L-Onor.

Interpellant għandu japprezza li d-dipartiment irid iż-żmien tiegħu biex jirkupra minn nuqqas ta' attivita li kien hemm fil-Winery matul l-aħħar disa snin u nofs u m' għandux jistenna li dak li ma sarx f' dan iż- żmien kollu jsir f' ħames xhur.

HCEB - POLICIES

L-ONOR.

ĊENSU GALEA staqsa lill-Ministru tat-Turiżmu: B'riferenza għar-risposta ta' mistoqsija parlamentari numru 3743, jista' jekk jogħġbu l-Ministru jagħti tagħrif dwar liema huma l-bidliet fil- policies li l-HCEB qed jikkonsidra fil-preżent?

Meta hu mistenni li dawn il-policies mibdula jiġu mplimentati?

X'effett hu mistenni li jkun hemm fuq dawk li għandhom applikazzjonijiet pendenti mal-HCEB, għal-lukandi, restaurants u catering establishments oħra?

Dawn il-policies mistennija jiġu ppubblikati?

Meta?

ONOR.

KARMENU VELLA: Għalissa ma għandi xejn aktar xi nżid mar-risposta li tajt għall-mistoqsija parlamentari numru 3743.

ETC - REĠISTRAZZJONI GĦAX-XOGĦOL

L-ONOR.

JOE CASSAR staqsa lill-Ministru tal-Ħarsien Soċjali: Jista' l-Ministru jgħid kemm kien hemm nies li kienu jirreġistraw għax- xogħol li sabu xogħol ma' l-"Island Hotels Group" fl-iżvilupp li sar dan l- aħħar?

ONOR.

EDWIN GRECH: Il-Korporazzjoni ta' Xogħol u Taħriġ ma tħossx li hi etika li toħroġ informazzjoni fuq kumpanniji privati.

GĦAWDEX - RESTAWR FIĊ-ĊITTADELLA

L-ONOR.

JOE CASSAR staqsa lill-Prim Ministru: Billi dan l-aħħar ġie rrapportat fil-gazzetti li nkitbet ittra lill-Prim Ministru dwar xogħol ta' restawr fiċ-Ċittadella ta' Għawdex mill-Għaqda Wirt Għawdex u billi ċ- Ċittadella hija parti mill-wirt tal-poplu Malti u Għawdxi, jista' l-Prim Ministru jgħid x'ġara wara li ntbagħtet l-ittra imsemmija?

ONOR.

ALFRED SANT: Għalissa ma għandi xejn aktar xi nżid mar-risposta li tajt għall-mistoqsija parlamentari numru 3743.

ĊENTRU GĦALL-INTRAPRIŻI Ż-ŻGĦAR - TRADESMEN PARKS

L-ONOR.

JOE CASSAR staqsa lill-Ministru ta' l-Affarijiet Ekonomiċi u ta' l-Industrija: Billi dan l-aħħar tħabbar li se jinfetaħ Ċentru għall-Intrapriżi ż-Żgħar u li se jiġu ddentifikati postijiet biex jinfetħu tradesmen parks, Jista' l-Ministru jgħid x'ħidma se ssir fit-tradesmen parks u jekk s'issa ġewx iddentifikati dawn il-postijiet?

ONOR.

JOHN ATTARD MONTALTO: L-iskop ta` tradesmen parks huwa sabiex l- entrapreneur ż-żgħir ikollu spazju fejn jkun jista' jopera il-ħidma tiegħu ta` maniffattur artiġjanat jew servizz.

Dawn il-parks se jkunu lokalizzati f`diversi oqsma f`Malta u Għawdex.

Is-siti iddetifikati huma maqsuma fit- tnejn, oqsma f`industrial estates eżistenti bhal Luqa, Kordin, Ricasoli, Ħal-Far u Xewkija u oqsma fl-lokalitajiet ġodda li qegħdin jigu ddentifikati iżda għadhom fl-istadju fejn deċiżjoni finali għadha ma tteħditx.

Jingħad ukoll li l-MDC talbet lill-Planning Authority għall- għajnuna tagħha f`dan l-eżerċizzju u min-naħa tagħha l-Planning Authority issottomettiet pjanti preliminari ta` diversi siti.

WIED IL-GĦAJN - WIRT STORIKU

L-ONOR.

JOE CASSAR staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jwieġeb għal dak li qal l-Onor.

Joseph Abela dwar il-wirt storiku ta' Wied il-Għajn (f'Seduta Nru. 39 f'4/3/97 pg.

1143 - 1144)?

ONOR.

CHARLES BUHAGIAR: Ittieħed nota tal-osservazzjonijiet li l-Onor.

Membru għamel fid-diskors ta' l-aġġornament u issa d-Dipartiment tal- Artijiet qed jinvestiga biex jara x'passi jistgħu jittieħdu.

Tajjeb li wieħed jinnota li hemm bżonn issir diskussjoni pubblika wiesgħa sabiex tinstab l-aħjar soluzzjoni ta' kif wieħed jista' jimmottiva lill-privat sabiex jieħu ħsieb wirt storiku li hu l-proprjeta' tiegħu mingħajr ma jinħoloq piż finanzjarju esaġerat fuq l-istess sidien privata sabiex dan jitwettaq.

SETTUR PUBBLIKU - ĦADDIEMA

L-ONOR.

JOE CASSAR staqsa lill-Ministru tal-Ħarsien Soċjali: B'referenza għad-dokumenti mqegħda fuq il-Mejda tal-Kamra fis-seduta tat-3 ta' Frar, 1997, jista' l-Ministru jgħid jekk l-impjegati tal-Malta Stock Exchange; Malta External Trade Corporation; Management Systems Unit; Sptar Zammit Clapp; kunsilli lokali, humiex se jitqiesu bħala ħaddiema fis-settur pubbliku fil-ġejjieni?

ONOR.

EDWIN GRECH: Ir-risposta hija fl-affermattiv.

INDUSTRIJI ŻGĦAR

L-ONOR.

JOE CASSAR staqsa lill-Ministru ta' l-Affarijiet Ekonomiċi u ta' l-Industrija: B'riferenza għall-mistoqsija parlamentari numru 679 dwar Industriji Żgħar u għall-mistoqsijiet supplimentari u t-tweġibiet mogħtija fis-seduta tal-25 ta' Frar (Seduta Nru. 36) fejn il-Ministru wiegħed u ntrabat quddiem il-Kamra li jippreżenta pjanta ta' art f' Ħal Far meta qal:

"Jekk l-Onor.

Interpellant jixtieq li nippreżentalu mappa, ngħidlu li nista' nagħmel dan f'xi seduta oħra għax bħalissa m'għandhiex fuqi."

Jista' l-Ministru jqiegħed fuq il-Mejda tal-Kamra l-mappa li hu semma?

ONOR.

JOHN ATTARD MONTALTO: Kopja tal-pjanta ta` Ħal Far tpoġġiet fuq il- Mejda tal-Kamra aktar kmieni f'din is-seduta, iżda kif ġie informat l-Onor.

Interpellant fis-Seduta Nru. 40 għar-risposta parlamentari numru 3615, id- diskussjonijiet mal-Planning Authority dwar pjanijiet għal żvilupp ta` art f`Ħal Far għadhom sejrin u għalhekk il-pjanta esebita tista tinbidel.

DIPARTIMENTI TAL-GVERN - STUDENTI/APPRENTISTI

L-ONOR.

ANĠLU FARRUGIA staqsa lill-Ministru ta' l-Edukazzjoni u Kultura Nazzjonali: Jista' l-Ministru jara li dawk li għalqilhom il- kuntratt bħala student/apprentist fid-dipartimenti u li għaddew mill-final, għandhom ikunu minn ta' l-ewwel biex jiġu mpjegati mal-gvern ladarba dawn temmew l-istudju tagħhom b'suċċess, għalkemm il-kuntratt li sar fi żmien il- Gvern Nazzjonalista ma kienx jiggarantilhom dan?

ONOR.

EVARIST BARTOLO: Dawk li jtemmu b'suċċess jiġu mpjegati mal-Gvern bl-istess proċeduri li jiġu mpjegati persuni oħra wara li joħorġu l- applikazzjonijiet skond il-postijiet battala.

Il-politika ta' dan il-Gvern hi li jimpjega skond il-bżonn.

GĦARGĦUR: TRIQ PRINĊIPALI - ARJA

L-ONOR.

ANĠLU FARRUGIA staqsa lill-Ministru tad-Djar: Jista' l- Ministru jgħid fiex waslet l-istima ta' l-arja fuq 48-50, Main Street, Għargħur biex tkun tista' tinxtara mill-applikant li d-dettalji tiegħu qed jintbagħtu separatament?

ONOR.

ALFRED PORTELLI: L-Awtorita' tad-Djar informat lill-persuna indikata bil-prezz ta' din l-arja fit-18 ta' Ottubru, 1990.

SPTAR CAPUA - OPERAZZJONIJIET TAL-QALB

L-ONOR.

LOUIS DEGUARA staqsa lill-Ministru tas-Saħħa, Kura ta' l- Anzjani u Affarijiet tal-Familja: Peress li skond rapport fil-gazzetti lokali, ġewwa l-Isptar Capua se jibdew isiru operazzjonijiet tal-qalb fuq barranin, jista' l-Ministru jinforma lill-Kamra minn se jkun il-kirurgu li jopera u x'nazzjonalita' għandu jekk ingħata permess mill-Medical Council biex jagħmel dawn l-operazzjonijiet?

ONOR.

MICHAEL FARRUGIA: Ninsab informat mill-istess Sptar ta' Capua li l- kirurgu ewlieni li ser jopera f'dawn l-operazzjonijiet tal-qalb huwa Malti u li diġa' jaħdem f'Malta.

Għalhekk huwa diġa' rreġistrat mal-Medical Council.

SPTAR SIR PAUL BOFFA - RAPPORT

L-ONOR.

LOUIS DEGUARA staqsa lill-Ministru tas-Saħħa, Kura ta' l- Anzjani u Affarijiet tal-Familja: Jista' l-Ministru jpoġġi fuq il-Mejda tal-Kamra r-rapport li sar minn ditta privata dwar titjib fit-tmexxija u accounting aħjar ġewwa l-iSptar Sir Paul Boffa?

Kemm sewa dan ir-rapport?

ONOR.

MICHAEL FARRUGIA: Dan ir-rapport hu wieħed intern u għadu qed jiġi evalwat u aġġornat skond il-kriterji stabbiliti mid-Dipartiment tal-Policy u l-Ippjanar tas-Saħħa.

Ir-rapport hu parti mix-xogħol integrali li qegħdin jagħtu l-esperti finanzjarji lil dan id-dipartiment sabiex indaħħlu sistemi ġodda ta' financial and stock control fl-isptarijiet pubbliċi.

Il-ħlas qed isir fuq bażi tan-numru ta' sigħat.

SVPR - TMEXXIJA

L-ONOR.

LOUIS DEGUARA staqsa lill-Ministru tas-Saħħa, Kura ta' l- Anzjani u Affarijiet tal-Familja: Jista' l-Ministru jinforma lill-Kamra x'miżuri ttieħdu mill-amministrazzjoni preżenti biex jissaħħaħ il- management ġewwa r-residenza SVPR?

ONOR.

MICHAEL FARRUGIA: L-amministrazzjoni tal-Isptar SVPR kienet traskurata u mitluqa għall-aħħar.

Kien hemm indħil minn ċerti individwi fit-tmexxija tal-isptar.

Ġie maħtur superintendent ġdid, bniedem ta' esperjenza u motivazzjoni biżżejjed biex imexxi b'mod serju.

Minkejja li ilu biss ftit ġimgħat diġa' bdejna naraw tibdil għall-aħjar.

Billi ma kien hemm l-ebda direzzjoni bdew isiru laqgħat regolari mill-elezzjoni l'hawn ta' kull sezzjoni darba fix- xahar fejn ikun preżenti s-Segretarju Parlamentari.

Diġa' beda jidher aktar koordinament.

Pero' jinħass li t-titjib meħtieġ ikun wisq aktar dejjiemi u profond.

Biex dan iseħħ b'mod l-aktar xjentifiku u effiċjenti inħatar team ta' nies ta'esperjenza li qegħdin jagħmlu management audit biex jiġi ddentifikat kif din ir-residenza tista titmexxa fuq linji moderni u effiċjenti li barra li jkunu ta' fejda għar-residenti anzjani naraw li jużaw tajjeb ir-riżorsi kollha speċjalment dawk tal-ħaddiema li hemm fil-post.

Dan ir-rapport issa wasal biex jiġi preżentat lill-Gvern u wara li jiġi analiżżat naraw li jittieħdu dawk l-aħjar miżuri li jkun hemm bżonn.

SPTAR SIR PAUL BOFFA - MANAGEMENT

L-ONOR.

LOUIS DEGUARA staqsa lill-Ministru tas-Saħħa, Kura ta' l- Anzjani u Affarijiet tal-Familja: Jista' l-Ministru jinforma lill-Kamra x'miżuri ttieħdu mill-amministrazzjoni preżenti biex jissaħħaħ il- management ġewwa l-iSptar Sir Paul Boffa?

ONOR.

MICHAEL FARRUGIA:Il-management ġewwa l-Isptar Sir Paul Boffa m'hemmx bżonn jissaħħah.

Il-postijiet ta' Amministratur Mediku, Manager Nursing Services u Principal huma kollha mimlija.

Dawn ilhom jokkupaw l- istess kariga tagħhom minn qabel Ottubru 1996.

SPTAR SAN LUQA - PAZJENTA B'OVERDOSE

L-ONOR.

LOUIS DEGUARA staqsa lill-Ministru tas-Saħħa, Kura ta' l- Anzjani u Affarijiet tal-Familja: Jista' l-Ministru jinforma lill-Kamra jekk minn FN10 ta' l-iSptar Monte Carmeli ddaħlitx pazjenta ġewwa l-iSptar San Luqa ssofri minn overdose fil-ġimgħa bejn is-17/3/97 sa l-24/3/97?

Jekk fl-affermattiv, saret investigazzjoni dwar il-każ u x'kienu r- riżultati?

ONOR.

MICHAEL FARRUGIA: Dwar il-każ imsemmi mill-Onor Interpellant ninsab informat li saret inkjesta nterna u li ttieħdu l-passi li kienu ndikati fiċ-ċirkostanzi tal-każ.

SPTAR SAN LUQA - MANAGEMENT

L-ONOR.

LOUIS DEGUARA staqsa lill-Ministru tas-Saħħa, Kura ta' l- Anzjani u Affarijiet tal-Familja: Jista' l-Ministru jinforma lill-Kamra x'miżuri ttieħdu sal-lum mill-amministrazzjoni preżenti biex jissaħħaħ il- management ġewwa l-iSptar San Luqa?

ONOR.

MICHAEL FARRUGIA: Il-management ġewwa l-Isptar San Luqa ma hemmx bżonn jissaħħaħ.

Il-postijiet ta' Amministratur Mediku, Manager Nursing Services u Chief Executive huma kollha mimlija.

DAZJI - INTRODUZZJONI TAD-DAZJI

L-ONOR.

GEORGE PULLICINO staqsa lill-Ministru tal-Finanzi u Kummerċ: Jista' l-Ministru jgħid jekk fil-laqgħa li huwa kellu mad- Deputat Direttur Ġenerali tal-W.T.O., Warren Lavorel, dan l-aħħar ġietx diskussa l-introduzzjoni tad-dazji mill-Gvern preżenti?

Jekk fl- affermattiv, jista' l-Ministru jispjega fil-qosor x'intqal bejn iż-żewġ naħat?

ONOR.

LEO BRINCAT: Le.

Is-suġġett ma kienx diskuss.

P.A. - BARRIERI

L-ONOR.

GEORGE PULLICINO staqsa lill-Vici Prim Ministru, Ministru għall-Affarijiet Barranin u ta' l-Ambjent.: Jista' l-Viċi Prim Ministru jagħti lista tal-barrieri li qed jiġu kkonsidrati mill-Awtorita' ta' l- Ippjanar sabiex fihom jintefa' skart?

F'kull każ, x'tip ta' skart qed jiġi kkonsidrat li jintefa'?

ONOR.

GEORGE VELLA: L-Awtorita' ta' l-Ippjanar qed tipprepara studju dwar siti li jistgħu jiġu użati għar-rimi ta' skart muniċipali.

Ta' min jinnota wkoll li l-Awtorita' ta' l-Ippjanar riċentament ħarġet permess biex barriera f'Għawdex tintuża biex jintrema' fiha skart tal-bini.

Din il-barriera tinsab f' Tal-Ksajjem, limiti ta' l-Għarb.

Barrieri oħra li jistgħu jintużaw għal dan il-għan qegħdin jiġu ddentifikati, u regolamenti li jikkontrollaw dan it-tip ta' rimi qegħdin jiġu fformulati.

GOZO CHANNEL - PASSIĠĠIERI

L-ONOR.

GEORGE PULLICINO staqsa lill-Ministru għat-Trasport u Portijiet: Jista' l-Ministru jgħid kemm kien in-numru ta' passiġġieri li qasmu bejn Malta u Għawdex permezz tal-Gozo Channel, ġurnata b'ġurnata, bejn il-15 u l-20 ta' Marzu, 1996 kif ukoll bejn il-15 u l-20 ta' Marzu, 1997?

ONOR.

JOE DEBONO GRECH: Jien informat li l-informazzjoni li talab l- Onor. Interpellant hija kif ġej:-

1996 1997

DATE Departure Departure Total Departure Departure Total MARCH Cirkewwa Mgarr Pax Cirkewwa Mgarr Pax

15 3071 2394 5465 4138 3741 7879 16 3842 2938 6780 2348 2714 5062 17 1454 2701 4155 3425 3669 7094 18 4169 3723 7892 3532 3059 6591 19 3721 4256 7977 3910 3999 7909 20 3489 3484 6973 2975 3037 6012 19746 19496 39242 20328 20219 40547

PULIZIJA - KAŻI TA' KUNTRABANDU

L-ONOR.

GEORGE PULLICINO staqsa lill-Prim Ministru: Jista' l- Prim Ministru jgħid kemm kien hemm każijiet ta' persuni li nqabdu jagħmlu kuntrabandu, xahar b'xahar, minn Jannar, 1996 sal-lum?

ONOR.

ALFRED SANT:Ninsab informat illi l-każijiet ta' persuni li nqabdu b'kuntrabandu minn Jannar 1996 sa Marzu 1997 kien kif ġej:

1996 1997

Jannar 2 Jannar xejn Frar 1 Frar 2 Marzu 2 Marzu 3 April 1 Mejju 2 Gunju 2 Lulju 5 Awissu 1 Settembru 2 Ottubru 1 Novembru 9 Dicembru xejn

PBS - DĦUL MINN REKLAMI

L-ONOR.

GEORGE PULLICINO staqsa lill-Prim Ministru: Jista' l- Prim Ministru jagħti informazzjoni dwar kemm daħlet flus minn reklami, xahar b'xahar, il-PBS minn Jannar, 1996?

ONOR.

ALFRED SANT: L-Onor.

Membru japprezza li mhux possibbli li jingħata tagħrif ta' natura purament kummerċjali.

Nista' madankollu nżid li mid-dħul xahar b'xahar bejn Jannar 1996 u Jannar 1997 l-aktar li kien hemm dħul kien f'April 1996 u l-anqas f'Awissu 1996.

PULIZIJA - ATTIVITAJIET POLITIĊI

L-ONOR.

GEORGE PULLICINO staqsa lill-Prim Ministru: Jista' l- Prim Ministru jgħid jekk inbidlitx il-policy li kienet tipprojbixxi lill- membri tal-Korp tal-Pulizija milli jattendu attivitajiet politiċi?

ONOR.

ALFRED SANT: Le, għadha ma nbiddlitx.

NTOM - SISTEMI TA' INFORMATIKA

L-ONOR.

MICHAEL REFALO staqsa lill-Ministru tat-Turiżmu: Jista' l-Ministru jgħid x'użu qed tagħmel l-NTOM mill-Internet u minn sistemi oħra ta' informatika kemm fl-uffiċċju li għandha f'Malta kif ukoll fl-uffiċini li għandha barra l-pajjiż biex kemm jista' jkun tippromwovi lil Malta fil- qasam tat-turiżmu kif ukoll tgħin fil-bejgħ ta' btajjel lejn Malta?

ONOR.

KARMENU VELLA: L-NTOM ħejjiet Internet site bl-isem ta' "It's Malta" li permezz tagħha paġni web tpoġġew on line fuq http/www.tourism.org.mt.

B'riżultat ta' dan l-NTOM qed tpoġġi għad- dispożizzjoni tal-vjaġġatur propettiv, informazzjoni intiża biex tħajjar l- għażla tal-Gżejjer Maltin bħala destinazzjoni għall-btala.

Ittieħdu passi wkoll sabiex il-programm ta' l-NTOM ikun imqabbad ma' Internet Sites oħra li għandhom ċertu xebħ.

Dan jippermetti web surfers biex imorru fuq paġni oħra ta' organizzazzjonijiet Maltin bħall-Air Malta, l-MIA, il-METCO eċċ., mingħajr il-ħtieġa li joqgħodu jfittxu fil-worldwide web bla bżonn.

Hemm il-ħsieb ukoll li 'l quddiem dan is-servizz ikun estiż sabiex ikopri wkoll swieq partikolari bħal diving, arkeoloġija, religious travel, attivitajiet kulturali eċċetra.

Huwa ttamat li lejn l-aħħar ta' din is- sena, dan il-programm ikun imħejji f'lingwi principali oħrajn.

DISABILITY DISCRIMINATION ACT 1995

L-ONOR.

MICHAEL REFALO staqsa lill-Ministru tat-Turiżmu: Peress li The Disability Discrimination Act 1995 daħal fis-seħħ fit-territorju kollu tar-Renju Unit, jista' l-Ministru jinforma lill-Kamra jekk sarx xi stħarriġ dwar l-impatt li din il-leġislazzjoni jista' jkollha għar-rigward tat-turiżmu mir-Renju Unit, u jekk ittieħdux in konsiderazzjoni l-aspetti promozzjonali; għarfien tal-konsumatur; u s-servizz provdut fil-gżejjer tagħna?

ONOR.

KARMENU VELLA: Id-Disability Discrimination Act ta' l-1995 u mhux ta' l-1996 kif irrifera għaliha l-Onor.

Interpellant, tagħmilha illegali fl- Ingilterra li wieħed jiddiskrimina kontra xi persuna b'disabilita' dwar impjieg, provvedimenti ta' faċilitajiet u servizzi jew management ta' kull kategorija ta' postijiet.

Din il-liġi wkoll għandha provvedimenti dwar l- użu u l-aċċess għal kull post pubbliku minn persuni b'xi disabilita'.

Lukandi u postijiet ta' divertiment huma wkoll koperti b'din il-liġi.

Ta' min isemmi li l-att legali li emenda l-ħtiġijiet ta' kull kategorija ta' lukanda u stabbilimenti ta' akkomodazzjoni oħra f'Malta, li ħareġ fid- 29 ta' Novembru 1996, jipprovdi li "huma rrakkomandati u mixtieqa li jkun hemm faċilitajiet adegwati għal persuni bi bżonnijiet specjali, inklużi mezzi ta' dħul u ta'assistenza".

P.A. - REF.

PA 2800/94

L-ONOR.

ANĠLU FARRUGIA staqsa lill-Vici Prim Ministru, Ministru għall-Affarijiet Barranin u ta' l-Ambjent.: Peress li l- applikazzjonijiet għal żvilupp ta' bini, Ref.

PA 2800/94, (ismijiet Sciberras) għall-postijiet ta' abitazzjoni kien hemm refusal mill-Planning Authority u dan sar bl-iskuża li din l-art li tappartjeni lil familja waħda tinsab eżatt outside l-ischeme u peress li dan fih innifsu ħoloq verament inġustizzja, jista' l-Viċi Prim Ministru jikkonsidra li dan il-każ għandu jerġa' jiġi rivedut?

ONOR.

GEORGE VELLA:Il-proċedura biex applikazzjoni tkun ikkonsidrata mill- ġdid jeżistu b'mod formali u l-applikant jista' jutilizzaha jekk iħoss li għandu każ ġenwin.

Nixtieq niġbed l-attenzjoni ta' l-Onor.

Interpellant li r-rifjut ta' l- applikazzjoni msemmija sar fl-1 ta' Marzu tas-sena l-oħra 1996.

QORTI - ASSISTENTI ĠUDIZZJARJI

L-ONOR.

JOSE' HERRERA staqsa lill-Ministru tal-Ġustizzja u Kunsilli Lokali: Jista' l-Ministru jgħid kemm hemm Assistenti Ġudizzjarji l- Qorti?

Kemm minnhom huma fulltime u kemm minnhom huma part-time?

Kif inhuma mqassmin u minn liema mħallfin huma mqassmin?

ONOR.

CHARLES MANGION: Dwar l-ewwel u t-tieni domanda l-Onor.

Interpellant huwa ġentilment mitlub li jikkonsulta t-tweġiba mogħtija għall- interpellanza numru 3396.

Dwar it-tielet domanda l-assistenti ġudizzjarji huma mqassmin kif ġej:

Dawk part-time huma addetti mal-master bl-eċċezzjoni ta' wieħed li huwa addett mal-Qorti ta' l-Appell.

Tnejn minn dawk fulltime huma addetti mal-Master.

L-Assistenti Ġudizzjarji l-oħra huma addetti ma' l-Imħallfin tal- Prim'Istanza.

QORTI - LIFTS

L-ONOR.

JOSE' HERRERA staqsa lill-Ministru tal-Ġustizzja u Kunsilli Lokali: Jaf il-Ministru li l-lifts tal-Qorti huma kważi dejjem bil- ħsara?

X'beħsiebu jagħmel biex din is-sitwazzjoni tiġi rranġata?

ONOR.

CHARLES MANGION: Ninforma lill-Onor.

Interpellant li l-lifts il- ġodda għadhom taħt garanzija u n-numru ta' waqfien tagħhom naqas wara li sar is-setting in tagħhom.

Il-Qrati tal-Ġustizzja qegħdin kontinwament jimmonitorjaw il-lifts sabiex jaċċettaw li dawn il-lifts ikunu f'pożizzjoni operattiva tajba.

Fost miżuri li ttieħdu hemm l-ingaġġ ta' inġinier li qegħed fost affarijiet oħra jsegwi l-lifts u jagħmel ir- rakkomandazzjonijiet neċessarji ħalli l-lifts ikunu dejjem fi stat funzjonabbli.

MALTA INFORMATION TECHNOLOY TRAINING SERVICE - ĦADDIEMA SEKONDATI

L-ONOR.

JOSE' HERRERA staqsa lill-Prim Ministru: Peress li kien hemm uħud li isimhom qed jintbagħat separatament li kienu jaħdmu mal- Ministeru tal-Kunsilli Lokali u li ġew issekondati mal-Malta Information Technology Training Service, fejn kien ġie ffurmat unit ta' erba' persuni biex jagħmlu embellishment programme u li dawn baqgħu jirċievu l-istess allowance li kienu jirċievu qabel, liema allowance ma kenux ugwali avolja dawn kienu jagħmlu l-istess xogħol, jista' l-Prim Ministru jikkonsidra li t- tlieta minn nies l-oħra jitħallsu bħal persuna l-oħra u li dawn jitħallsu wkoll l-arretrati dovuti?

ONOR.

ALFRED SANT: L-uffiċjali msemmija jifformaw parti minn grupp ta' l fuq minn 30 uffiċjal tal-Gvern li fl-1993 ġew seconded ma' l-MSU biex iħejju l-infrastruttura teknika li kien hemm bżonn biex jiġu mwaqqfa il- kunsilli lokali.

Biex jagħmlu dan ix-xogħol dawn in-nies għandhom diversi benefiċċji u allowances li jingħataw skond it-tip ta' xogħol li jkollhom, it-taħriġ u l- esperjenza.

Is-sena l-oħra dawn l-uffiċjali kollha ġew miġbura fid-Dipartiment tal- Kunsilli Lokali waqt li fl-istess ħin baqgħu sekondati ma' l-MSU.

It-tliet uffiċjali li qed isemmi l-Onor.

Membru ġew mitluba jaħdmu fuq xogħol ġdid iżda ta' l-istess tip li kienu qed jagħmlu qabel.

Jien informat li min huwa responsabbli mit-tmexxija ta' dawn il-ħaddiema huwa tal-fehma li, f'dawn iċ-ċirkostanzi, m'hemm l-ebda ġustifikazzjoni li t-tliet ħaddiema l-oħra għandu jkollhom benefiċċji aktar vantaġġużi milli qed igawdu bħalissa.

Inkella tkun qed issir inġustizzja mal-ħaddiema l- oħra li jifformaw din il-unit.

SAĦĦA - MEDIĊINI

L-ONOR.

MICHAEL BONNICI staqsa lill-Ministru tas-Saħħa, Kura ta' l- Anzjani u Affarijiet tal-Familja: Jista' l-Ministru jgħid kemm tħallsu ammonti ta' flus globalment lill-aġenti li għamlu supply ta' mediċini lid- Dipartiment tas-Saħħa mill-1 ta' Diċembru, 1996 sal-15 ta' Marzu, 1997?

ONOR.

MICHAEL FARRUGIA: L-ammont globali ta' flus li tħallsu lill-aġenti tal-mediċini mid-Dipartiment tas-Saħħa mill-1 ta' Diċembru, 1996 sal-15 ta' Marzu, 1997 kienu dawn:

DRUGS SURGICAL PROST & TOTAL TOTAL MATERIALS ORTH LM LM LM LM

DIĊEMBRU 1996 199,091 107,211 0 306,302 JANNAR 1997 462,425 261,012 0 723,437 FRAR 1997 408,627 321,867 16,342 746,836 MARZU 1997 524,312 340,006 1460 865,778 TOTAL 1,594,455 1,030,096 17,802 2,642,353

SAĦĦA - MEDIĊINI

L-ONOR.

MICHAEL BONNICI staqsa lill-Ministru tas-Saħħa, Kura ta' l- Anzjani u Affarijiet tal-Familja: Jista' l-Ministru jgħid kemm huwa stmat l-ammont ta' flus fuq mediċini li d-Dipartiment tas-Saħħa ordna mill- 1 ta' Diċembru, 1996 sa l-aħħar ta' Frar, 1997?

ONOR.

MICHAEL FARRUGIA:Dan huwa l-ammont ta' flus stmat fuq mediċini li d-Dipartiment tas-Saħħa ordna mill-1 ta' Diċembru sa l-aħħar ta' Frar 1997.

FARMACEWTICI SURGICAL MATERIALS

1 - 31 Diċembru 1996 Lm 87,075 Lm 154,876 1 - 31 Jannar 1997 Lm 575,356 Lm 393,869 1 - 28 Frar 1997 Lm 405,751 Lm 204,696 TOTAL Lm1,068,182 Lm 753,441 GRAND TOTAL : Lm 1,821,623

TEŻOR - TREASURY BILLS

L-ONOR.

MICHAEL BONNICI staqsa lill-Ministru tal-Finanzi u Kummerċ: Jista' l-Ministru jgħid kemm kien l-ammont ta' trading fl-iStock Exchange fuq Treasury Bills fis-snin 1995 u 1996?

ONOR.

LEO BRINCAT: Matul is-snin 1995 u 1996 ma kien hemm l-ebda trading fi Treasury Bills fl-iStock Exchange minħabba li t-Treasury Bills mhumiex listed hemmhekk.

STABBILIMENTI TA' L-IKEL - SPEZZJONIJIET

L-ONOR.

MICHAEL BONNICI staqsa lill-Ministru tas-Saħħa, Kura ta' l- Anzjani u Affarijiet tal-Familja: Jista' l-Ministru jgħid kemm kien in- numru ta' spezzjonijiet mid-Dipartiment tas-Saħħa fuq stabbilimenti ta' l- ikel; restaurants; hotels; take away; u mobile kiosks, xahar b'xahar matul is-snin 1995 u 1996?

Jista' l-Ministru jgħid kemm minn dawn instabu li ma' kellhomx standard biżżejjed kif titlob il-liġi?

Kemm ġew imħarrka fil- Qrati?

Kemm-il stabbiliment indikat hawn fuq ġie magħluq minħabba xi rregolarita'?

ONOR.

MICHAEL FARRUGIA::: It-tweġiba għal din il-mistoqsija tpoġġiet fuq il-Mejda tal-Kamra aktar kmieni f'din is-seduta.

TEŻOR - TREASURY BILLS

L-ONOR.

MICHAEL BONNICI staqsa lill-Ministru tal-Finanzi u Kummerċ: Jista' l-Ministru jgħid kemm kien l-ammont tal-persuni u kumpanniji privati minbarra banek kummerċjali li applika għal Treasury Bills matul is- snin 1995 u 1996?

ONOR.

LEO BRINCAT: Matul l-1995, 289 persuna privata xtraw bi Lm3,044,000 u 38 kumpannija (jew enti) xtraw Lm6,986,000 fi Treasury Bills fis-Suq Primarju.

Il-figuri għall-1996 huma 451 persuna privata xtraw b`Lm7,084,000 u 114- il kumpannija (jew enti) xtraw b`Lm16,136,000.

ĦARSIEN SOĊJALI - PERSUNI BOARDED-OUT

L-ONOR.

MICHAEL BONNICI staqsa lill-Ministru tal-Ħarsien Soċjali: Jista' l-Ministru jgħid kemm kien l-ammont ta' persuni li ġew boarded-out mit-team mediku fid-Dipartiment tal-Ħarsien Soċjali fl-1995 u fl-1996 (kull xahar tas-sena)?

Kemm minn dawn kienu mpjegati tal-Gvern?

Kemm minn dawn kienu mpjegati mal-privat?

Kemm minn dawn kienu self-employed?

X'etajiet kellhom?

ONOR.

EDWIN GRECH: Ninforma lill-Onor.

Interpellant li n-numru ta' persuni li ġew boarded-out taħt l-Att dwar is-Sigurta' Soċjali (Kap 318) fis-snin imsemmija hu kif ġej:-

1995 973 1996 998 Total 1971

L-Att imsemmi ma jagħmilx distinzjoni la dwar x'tip ta' xogħol li kien jagħmel il-benefiċċjarju qabel ma talab l-Invalidita', u lanqas l-eta' li jkollu.

Għaldaqstant ma tinħasx il-ħtieġa li tinżamm l-istatistika kif mitluba.

DJAR - XIRI TA' FOND

L-ONOR.

ANĠLU FARRUGIA staqsa lill-Ministru tad-Djar: Jista' l- Ministru jgħid fiex waslet l-applikazzjoni tal-persuna li isimha qed jintbagħat separatament minn Ħal-Lija dwar ix-xiri tal-fond indikat separatament li hija ndikata bħala house and garden li minnha żmien ilu kienet ittieħdet il-ġardina għall-bini ta' housing estate stess f'Ħal-Lija?

ONOR.

ALFRED PORTELLI:Il-persuna ndikata applikat fit-3 ta' Marzu, 1997 biex tixtri r-residenza tagħha li hija proprjeta' tal-Gvern.

Fl-4 ta' Marzu, 1997 l-Awtorita' tad-Djar kitbet lill-Kummissarju ta' l- Art biex tiġi informata jekk l-applikazzjoni tal-persuna indikata tistax tiġi pproċessata ulterjorment.

DIPARTIMENT TAT-TAXXI INTERNI - TERMINAL BENEFITS

L-ONOR.

ANĠLU FARRUGIA staqsa lill-Ministru tal-Finanzi u Kummerċ: Jikkonsidra l-Ministru li terminal benefits mill-kumpanniji in partikolari bħal Banek; mogħtija lill-ħaddiema ma jibqgħux ikunu soġġetti wkoll bħala taxable income?

ONOR.

LEO BRINCAT: Mhux kull pagament li jissejjaħ terminal benefit ikun teknikament terminal benefit.

Wieħed irid jeżamina iċ-ċirkostanzi partikolari ta` kull każ.

Il-każ imsemmi mill-Onor.

Interpellant mhux ikkonsidrat bħala terminal benefit u għalhekk huwa suġġett għat-taxxa.

INSTITUTE OF SOCIAL WELFARE

L-ONOR.

EDWIN VASSALLO staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid x'kienet ir-raġuni għaliex l- Institute of Social Welfare se jiġi relegat?

Ma jaħsibx il-Ministru li din id-deċiżjoni tista' tnaqqas mill-importanza ta' l-istatus tas-social workers f'pajjiżna?

ONOR.

EVARIST BARTOLO: L-Onor.

Membru għandu jinnota li s-sena li għaddiet, is-Senat u l-Kunsill ta' l-Universita' qablu li numru ta' istituti b'interess f'oqsma ta' studju relatati kellhom jingħaqdu f'istitut wieħed.

Wara konsultazzjoni wiesgħa mir-Rettur ta' dak iż-żmien is-Senat u l-kunsill, f'Marzu 1996, kienu approvaw li jkunu abrogati l-istatuti ta' l- istitut għall-iżvilupp tat-tfal, l-istitut tal-Gerontoloġija, l-istitut għall-Ħarsien Soċjali li jinkorpora l-istituti fuq imsemmija bħala diviżjonijiet tiegħu.

Fil-fatt dan l-istitut ġdid ma bediex jiffunzjona kif kien mixtieq u għalhekk wara li reġgħu saru konsultazzjonijiet oħra, is-Senat aċċetta l- proposta biex id-diviżjonijiet ta' dan l-istitut jingħaqdu ma' dipartimenti ġo fakultajiet, jew f'istituti diġa' eżistenti biex ikollhom aktar saħħa akkademika u struttura amministrattiva aktar soda.

Bl-ebda mod ma hu intiż li dan il-pass jista' b'xi mod ikun ta' dannu għall-importanza ta' l- istatus tas-social workers f'pajjiżna, anzi bil-maqlub hu maħsub li bażi akkademika aktar soda għandha twassal għal titjieb fil-kors u konsegwentement għal titjieb fl-istatus ta' din il-professjoni.

Fl-aħħar laqgħa tal-kunsill ġiet aċċettata l-proposta tas-Senat li jitwaqqaf sotto-kumitat li għandu jirrakkomanda l-istruttura l-aktar adattata.

Fuq suġġeriment tar-Rettur is-Senat kien diġa' ħatar sotto- kumitat biex jagħmel rakkomandazzjonijiet fuq it-tagħlim tas-Soċjoloġija u tas-Social Work.

Dan is-sotto-kumitat hu kompost minn Professur C.J. Farrugia, Dr J. Inguanez, Dr G. Baldacchino, Dr M. Darmanin.

Ma' dan il- Kunsill żied lil Ms Marcelline Naudi preżentament co-ordinatriċi tad- Division tas-social work u rappreżentanti ta' l-istudenti.

PTA - ROTTA NRU.

L-ONOR.

EDWIN VASSALLO staqsa lill-Ministru għat-Trasport u Portijiet: Jista' l-Ministru minkejja l-informazzjoni li jista' jkun li għandu dwar ir-rotot tal-karozzi tal-linja li jgħaddu mill-Mosta, jikkonsidra flimkien ma' l-Awtorita' dwar it-Trasport Pubbliku li fix-xhar tas-sajf ikun hemm karozza tal-linja li titlaq mil-Mosta fuq skeda ta' ħinijiet u hekk kemm Mostin kif ukoll turisti jkollhom iċ-ċans li jirkbu?

Peress li fix-xhur tas-sajf ikun impossibbli li tirkeb karozza tal-linja għaliex sal-Mosta l-karozzi tal-linja jkunu kollha mimlija, (qed ngħaddi dan għal konsiderazzjoni tiegħek).

ONOR.

JOE DEBONO GRECH: Jien informat li s-servizz tar-Rotta 58 se jkopri dak li qed jitlob l-Onor.

Interpellant.

Dan is-servizz bejn il- Mosta u l-Belt Valletta, flimkien mas-servizzi l-oħra kollha, qed jaqdi sew id-domanda li jkun hemm fil-Mosta matul il-ġurnata kollha.

MOSTA - QTUGĦ TA' DAWL

L-ONOR.

EDWIN VASSALLO staqsa lill-Ministru tal-Finanzi u Kummerċ: Jista' l-Ministru jieħu passi biex jara għaliex fi Triq il-Bilbla f'zona ta' Daqqaq, fil-Mosta - (wara l-ground tal-football) qiegħed jinqata' d- dawl u jitbaxxa fil-vultaġġ tiegħu?

X'inhi s-sitwazzjoni dwar substation li hemm fl-inħawi?

ONOR.

LEO BRINCAT: Lill-Korporazzjoni Enemalta ma jirriżultalhiex li hemm qtugħ ta` dawl fit-triq imsemmija mill-Onor.

Membru.

Rigward vultaġġ baxx, il-korporazzjoni qiegħda tieħu l-passi neċessarji sabiex tittaffa l- problema sakemm titlesta s-substation biex tkun tlaħħaq mad-domanda għall- elettriku f`dawn l-inħawi.

MOSTA - ASFALTAR TA' TOROQ

L-ONOR.

EDWIN VASSALLO staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid jekk Alley 6, fi Triq il-Kbira, il-Mosta, jistax jingħata wiċċ ġdid ta' tarmac ladarba parti minnu hija kollha mibnija u s-servizzi kollha huma mgħoddija?

ONOR.

CHARLES BUHAGIAR: Il-manutenzjoni ta' toroq asfaltati bħal Alley 6, Triq il-Kbira, Mosta jaqgħu taħt ir-responsabilita' tal-kunsill lokali.

MOSTA - ASFALTAR TA' TOROQ

L-ONOR.

EDWIN VASSALLO staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jpoġġi fuq il-Mejda tal-Kamra l-lista ta' toroq bi prijorita' għall-għoti ta' tarmac fil-Mosta?

Jekk il-lista ta' prioritajiet għadha m'hijiex finalizzata, jista' l-Ministru jgħid għaliex din il-lista għadha mhix kompluta?

ONOR.

CHARLES BUHAGIAR: Kif diġa' kelli l-opportunita' nindika drabi oħra, l-prijoritajiet għax-xogħol ta' tarmak fit-toroq ivarja minn żmien għal żmien, u għalhekk la tinżamm lista u anqas tista' tingħata ndikazzjoni ta' prijoritajiet għal dan it-tip ta' xogħol.

SPTAR MONTE CARMELI - PROVVISTA TA' ĦALIB U ĦOBŻ

L-ONOR.

JEAN PIERRE FARRUGIA staqsa lill-Ministru tas-Saħħa, Kura ta' l-Anzjani u Affarijiet tal-Familja: Jaf il-Ministru li l-provvista ta' ħalib u ħobż għall-pazjenti tnaqqset drastikament fl-iSptar Monte Carmeli?

Għaliex mhux qed jintuża disinfettant regolarment meta jsir it-tindif tal- wards u toilets fl-iSptar Monte Carmeli?

ONOR.

MICHAEL FARRUGIA: Minbarra l-informazzjoni ipprovduta fuq l-istess suġġett fir-risposta parlamentari numru.

4247 tat-18 ta' Marzu 1997, jiena nformat li mhux minnu li l-provvista tal-ħobż u ħalib fl-Isptar Monte Carmeli b'xi mod tnaqqset, aħseb u ara drastikament.

Lili jikkonfermawli li s-swali qed jingħataw il-provvisti kollha li jitolbu.

Jiena nformat ukoll lid-disinfettant qed jintuża regolarment fis-swali kollha.

F'dawn il-ġranet, kull kap ta' kull sala, ikkonfermawli dan bil- miktub.

Min-naħa l-oħra nikkonferma li kull talba li ssir għad- disinfettant qed tkun milqugħa.

ĊENTRI TAS-SAĦĦA

L-ONOR.

JEAN PIERRE FARRUGIA staqsa lill-Ministru tas-Saħħa, Kura ta' l-Anzjani u Affarijiet tal-Familja: Il-Ministru jaf li qed ikun hemm dewmien esaġerat u bla preċedenti f'servizzi mogħtija fiċ-Ċentri tas-Saħħa?

Peress li biex isiru testijiet tad-demm qed ikun hemm dewmien ta' ġimgħatejn biex jittieħed id-demm - dan wara appuntament - il-Ministru ma jidhirlux li dan hu perjodu twil wisq speċjalment f'każijiet li jistgħu jkunu serji u li għaldaqstant dan qed iwassal lit-tobba biex jirriferu aktar pazjenti fl-iSptar San Luqa fejn diġa' hemm iffullar żejjed?

Peress li biex jiġu reported x-Rays qegħdin jgħaddu erba' ġimgħat, il-Ministru ma jidhirlux li dan ukoll hu perjodu twil wisq u saħansitra riskjuż f'każijiet li jistgħu jkunu serji u li dan ukoll qed jirriżulta f'aktar iffullar fl- iSptar San Luqa?

Peress li dawn is-servizzi tant qed idumu biex isiru, jaf il-Ministru li anke lower income groups li m'għandhomx insurance qed ikollhom jiġu riferuti lill-laboratorji/kliniċi tar-radjoloġija privati?

ONOR.

MICHAEL FARRUGIA: Għall-ewwel parti tal-mistoqsija nirriferi lill- Onor. Interpellant għat-tweġiba mogħtija għall-mistoqsija parlamentari numru 4326.

Għar-rigward tal-X-Rays, id-dipartiment tal-kura primarja għaddej f' diskussjonijiet mad-Dipartiment tar-Radjoloġija biex dan id-dewmien jitnaqqas kemm jista jkun, kif fil-fatt ġara fl-aħħar ġimgħat.

ĦAMRUN/PIETA' - PROVVISTA TA' ILMA

L-ONOR.

JEAN PIERRE FARRUGIA staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid għaliex qed ikun hemm qtugħ fil-provvista ta' l-ilma regolarment fil-Ħamrun u Tal-Pieta'?

ONOR.

CHARLES BUHAGIAR: Il-Korporazzjoni għas-Servizzi ta' l-Ilma tikkonferma li dan l-aħħar il-qtugħ fil-provvista ta' l-ilma f'parti mill- Ħamrun u tal-Pieta' seħħew wara li żviluppaw ħsarat fis-sistema tad- distribuzzjoni ta' l-ilma tal-Belt Valletta u tal-Pieta.

Dawn il-ħsarat seħħew hekk:

9 ta' Marzu 1997:

Ħsara fuq kanna prinċipali tad-9" fi Triq Repubblika kantuniera ma Triq San Ġwann, Valletta.

L-Ilma ngħalaq fis-02.00 a.m. u nfetaħ fis-02.00 p.m.

20 ta' Marzu 1997:

Ħsara fuq kanna tas-6" fi Triq San Ġwann kantuniera ma Triq Repubblika, Valletta, kif ukoll ħsara oħra fuq kanna prinċipali tad-9" fi Gwardmanġia Hill, Pieta'.

L-ilma ngħalaq fil-05.30 a.m. u nfetaħ fl-04.00 p.m.

Minħabba li l-provvista ta' l-ilma lejn il-Pieta' u parti mill-Ħamrun titqassam mis-sistema minn Tigne' (Tas-Sliema) is-sospensjonijiet fil-Belt awtomatikament taffettwa parti mill-Ħamrun, parti minn Gwardamanġia u l- Pieta'.

SKEJJEL - ARRETRATI TA' L-GĦALLIEMA

L-ONOR.

JEAN PIERRE FARRUGIA staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid meta se jitħallsu l- arretrati għas-snin 1991-1994 skond il-ftehim milħuq bejn il-Gvern u l-MUT?

ONOR.

EVARIST BARTOLO: Ġentilment nitlob lil Onor. Interpellant sabiex jispeċifika iktar fid-dettall dwar liema agreement u għal-liema kategorija ta' ħaddiema qiegħed jirriferi.

SKEJJEL - TOBBA/INFERMIERA

L-ONOR.

JEAN PIERRE FARRUGIA staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid kemm-il tabib u kemm-il infermiera hemm jaħdmu fulltime u part-time fl-iskejjel pubbliċi?

Biex iseħħ il-pjan tal-Gvern li jitjieb is-servizz mediku fl-iskejjel, kemm hemm bżonn ta' tobba u infermiera aktar u f'liema gradi?

Hawnhekk se jiġu mpjegati tobba u infermiera mis-settur pubbliku biss jew inkella se joħorġu sejħiet għal applikazzjonijiet minn barra s-servvizz pubbliku?

ONOR.

EVARIST BARTOLO: It-tobba li jaħdmu fl-iskejjel pubbliċi (i.e. statali) huma 11.

Dawn huma kollha mpjegati fulltime mad-Diviżjoni tas- Saħħa.

Wieħed minnhom jaħdem ukoll mas-Servizz tat-Tilqim f'Għawdex.

L-infermiera li jaħdmu fl-iskejjel pubbliċi primarji huma disgħa.

Dawn huma kollha mpjegati fulltime mad-Diviżjoni tas-Saħħa.

Waħda minnhom taħdem ukoll mas-Servizz tat-Tilqim f'Għawdex.

L-infermiera li jaħdmu fl-iskejjel pubbliċi speċjali huma għaxra.

Sebgħa minnhom huma mpjegati fulltime mad-Diviżjoni ta' l-Edukazzjoni.

It- tlieta l-oħra huma mpjegati fulltime mad-Diviżjoni tas-Saħħa u jagħtu bejniethom tliet sigħat xogħol kuljum fil-unit speċjali ta' l-iskola primarja ta' Sannat.

Għal bżonnijiet tal-programm preżenti, dawn it-tobba u infermiera huma biżżejjed.

Jekk il-programm jiġi estiż, il-ħtiġijiet jiġu riveduti.

TELEMALTA - TRASFERIMENTI

L-ONOR.

JEAN PIERRE FARRUGIA staqsa lill-Prim Ministru: Jista' l- Prim Ministru jgħid kemm seħħew transfers fil-Korporazzjoni Telemalta fix- xahar ta' Marzu, 1997?

ONOR.

ALFRED SANT: Fil-perjodu msemmi, seħħew 53 moviment ta' ħaddiema fil-Korporazzjoni Telemalta.

Iċ-ċaqlieq li sar fil-Korporazzjoni Telemalta kien proprju biex tiġi rranġata xi ftit is-sitwazzjoni diżorganizzata li wiret dan il-Gvern fl- istess korporazzjoni.

ENEMALTA - ĊILINDRI TAL-GASS

L-ONOR.

FRANCIS AGIUS staqsa lill-Ministru tal-Finanzi u Kummerċ: Jista' l-Ministru jgħid kemm hemm ċilindri tal-gass fiċ-ċirkolazzjoni f'Malta u Għawdex?

Minn dawn kemm il-household hemm li tuża s-sistema ġdida tal-pop on?

Fil-postijiet jew stabbilimenti kummerċjali kemm hemm minnhom li ma jużawx is-sistema tal-pop-on?

ONOR.

LEO BRINCAT: F`Malta u Għawdex huwa stmat li hemm madwar 380,000 ċilindri tal-gass fiċ-ċirkolazzjoni.

Huwa stmat ukoll li madwar 45,000 konsumatur domestiku jużaw is-sistema tal-clip-on.

L-stabbilimenti kummerċjali ma jużawx is-sistema clip-on bħal dik għal użu domestiku.

Il-bicca l-kbira ta` l-istabbilimenti kummerċjali huma fornuti jew bil-bulk ġo tankijiet fissi jew bil-manifold battery system u b`ċilindri ta` 25 kilos.

Għad fadal biss numru ta` stabbilimenti żgħar li għadhom ma qalbux fuq waħda minn dawn is-sistemi msemmija.

ENEMALTA - IMPJEGATI

L-ONOR.

FRANCIS AGIUS staqsa lill-Ministru tal-Finanzi u Kummerċ: Jista' l-Ministru jgħid jekk kienx hemm xi impjegati ta' l-Enemalta li ġew attached fl-Uffiċini Ministerjali?

Jekk fl-affermattiv, mill-liema sections ġew meħuda u xi grad għandhom?

ONOR.

LEO BRINCAT: Mill-Korporazzjoni Enemalta kien hemm sitt (6) impjegati li ġew attached fl-Uffiċini Ministerjali.

Il-gradi tagħhom kienu ta` Prinċipal, Assistant Prinċipal, Clerk, Security Guard u Handyman.

Dawn ittieħdu mit-taqsimiet ta` l-Accounts, Wages, Registry, Development, Workshop u Security.

POWER STATION - MARSA

L-ONOR.

FRANCIS AGIUS staqsa lill-Ministru tal-Finanzi u Kummerċ: Jista' l-Ministru jikkonferma jekk is-silencers tas-Safety valves tal- boilers Nru.7 u 8 fil-Marsa Power Station humiex imsewwija u armati bil- panels kollha, biex dawn ma jagħmlux ħsejjes żejda bħalma kienu għamlu ftit tax-xhur ilu meta mill-boiler nru 8 kien ħareġ ħafna asbestos mal-ftuħ tas- safety valves li kien tferrex ma' l-inħawi tal-Power Station?

ONOR.

LEO BRINCAT: Qabel xejn nixtieq nassigura lill-Onor.

Membru li l- insulation użata fuq il-boilers numru 7 u 87 ma fihiex asbestos.

Is-silencer fuq is-safety valve tal-boiler numru 8, li hu wżat ukoll fuq l- istartup vent waqt li l-boiler ikun startjat minn kiesah, għandu xi panels nieqsa li huma ordnati u huma mistennijin li jaslu fi żmien qasir.

Is-silencer fuq il-boiler numru 7 ma fihx ħsarat jew nuqqasijiet u qed jaqdi l-funzjoni tiegħu.

ENEMALTA - IMPJEGATI

L-ONOR.

FRANCIS AGIUS staqsa lill-Ministru tal-Finanzi u Kummerċ: Jista' l-Ministru jagħti l-figuri ta' kemm kien hemm impjegati mal- Enemalta fl-ewwel tas-sena 1997:- a) fid-Diviżjoni ta' l-Elettriku; b) fid-Diviżjoni tal-Petroleum; u c) fid-Diviżjoni tal-Gass?

ONOR.

LEO BRINCAT: Fl-1 ta` Jannar 1997, il-Korporazzjoni Enemalta kellha dawn in-numri ta` ħaddiema fit-taqsimiet tagħha:

(a) Taqsima taż l-Elettriku: 1845 li minnhom 19 kienu mislufin lill- Organizzazzjonijiet oħra, filwaqt li 9 kienu mislufin minn Organizzazzjonijiet oħra.

Kien hemm 93 apprentist.

(b) Taqsima tal-Pitrolju: 227

(c) Taqsima tal-Gas: 84 li minnhom 2 kienu mislufin lill- Organizzazzjonijiet oħra.

MELLIEĦA - PROVVISTA TA' ELETTRIKU

L-ONOR.

FRANCIS AGIUS staqsa lill-Ministru tal-Finanzi u Kummerċ: Jista' l-Ministru jagħti informazzjoni fuq provvista baxxa ta' elettriku ġewwa ta' Pennellu il-Mellieħa?

Jeżisti xi pjan għal iktar sub-stations f'din l-area?

Jekk iva, jista' l-Ministru jagħti dettalji fejn ġie dentifikat il-post (jew postijiet) għal dawn is-substations?

ONOR.

LEO BRINCAT: Tweġiba dwar dan is-suġġett ingħatat għall-mistoqsija parlamentari numru W265.

Lill-Korporazzjoni ma jirriżultawlhiex ilmenti dwar vultaġġ baxx fiż-zona ndikata mill-Onor.

Membru.

Minkejja dan, fil-preżent l-Enemalta qiegħda f`konsultazzjonijiet ma` l-Awtorita tad-Djar dwar il-bini ta` substation sabiex tkun tista` tlaħħaq mad-domanda antiċipata minħabba żvilupp li qiegħed isir f`dawn l-inħawi.

ENEMALTA - AFFARIJIET ESSENZJALI

L-ONOR.

FRANCIS AGIUS staqsa lill-Ministru tal-Finanzi u Kummerċ: Jista' l-Ministru jagħti informazzjoni rigward items essenzjali li huma nieqsa mill-istores ta' l-Enemalta?

Kemm ilhom neqsin dawn l-items?

ONOR.

LEO BRINCAT: L-Onor.

Membru hu mitlub ikun aktar specifiku fid- domanda tiegħu billi nifhem li kull ma jinxtara mill-Korporazzjoni Enemalta huwa essenzjali għad-diversi Taqsimiet ta` din l-Azjenda.

FORZI ARMATI - SALARY SCALE 13

L-ONOR.

CHRIS CARDONA staqsa lill-Prim Ministru: Jista' l-Prim Ministru jikkonferma jekk is-salary scale numru 13, teżistix fil-konfront ta' suldati fil-Forzi Armati?

Jekk ir-risposta hi fin-negattiv, x'inhi r- raġuni?

ONOR.

ALFRED SANT: Kif jaf l-Onor.

Membru l-membri tal-Forzi Armati ta' Malta m'humiex uffiċjali pubbliċi kif definit fil-Kostituzzjoni ta' Malta u għalhekk ma jiffurmawx parti mis-Servizz Pubbliku.

Madankollu, meta mqabbla ma' l-iskali ta' salarji applikabbli għall- uffiċjali pubbliċi, huwa minnu li l-iskala ta' salarju numru 13 ma teżistix fil-Forzi Armati ta' Malta.

Ir-raġuni hi li fil-militar tingħata importanza speċjali lill-grad ta' Surgent, li miegħu hemm marbuta aktar responsabiltajiet u rwoli differenti meta mqabbel mal-grad ta' Bombardier, u għaldaqstant hemm il-ħtieġa għal differenza sostanzjali fis-salarju bejn it-tnejn.

FORZI ARMATI - SULDATI

L-ONOR.

CHRIS CARDONA staqsa lill-Prim Ministru: Jista' l-Prim Ministru jgħid x'inhu n-numru ta' suldati li preżentement jiffurmaw parti mill-Forzi Armati ta' Malta?

X'inhuma d-diversi "ranks" fl-Armata, u kemm hemm suldati f'kull "rank"?

ONOR.

ALFRED SANT: L-għadd ta' membri fil-Forzi Armati ta' Malta fit-23 ta' Marzu 1997 kien ta' 1929.

Dan jinkludi lill-membri ta' Air Traffic Control Corps u lill-membri ta' l-Airport Company, murija separatment fid- dettal, li għall-finijiet ta' xogħol operattiv, jaqgħu taħt ir- responsabbilta tad-Direttur Ġenerali tal-Avjazzjoni Ċivili.

Bħala ranks, dawn il-membri huma kif jidher fit-Tabella li tpoġġiet fuq il- Mejda tal-Kamra aktar kmieni f'din is-Seduta.

SKEJJEL - CASUAL CARETAKERS

L-ONOR.

MARIA CAMILLERI staqsiet lill-Ministru ta' l-Edukazzjoni u Kultura Nazzjonali: Jista' l-Ministru jgħid jekk casual caretakers jiġifieri dawk li jaħdmu xi tliet sigħat wara li jitilqu t-tfal, għandhomx iġorru r-responsabbilta' li jagħlqu l-iskola huma?

ONOR.

EVARIST BARTOLO: Ir-responsabbilta' li tingħalaq l-iskola mhix kompitu tal-casual caretakers ħlief f'każijiet eċċezzjonali.

DROGA - IMWIET B'OVERDOSE

L-ONOR.

TONIO BORG staqsa lill-Prim Ministru: Jista' l-Prim Ministru jgħid kemm-il mewt b'riżultat ta' overdose ta' droga kien hemm xahar b'xahar mill-1.1.97?

ONOR.

ALFRED SANT: Mill-1 ta' Jannar, 1997 sa l-4 ta' April 1997 kien hemm erbat imwiet li huma suspettati li kienu kkaġunati minn overdose.

Dawn kienu waħda kull xahar.

ĦABS ĊIVILI - PRIĠUNIERI

L-ONOR.

TONIO BORG staqsa lill-Prim Ministru: Jista' l-Prim Ministru jikkonferma li riċentement għal xi raġuni jew oħra żewġ priġunieri inżammu fiċ-ċelel tagħhom mingħajr ħwejjeġ?

Jekk iva, x'kien l-iskop ta' din l-ordni?

ONOR.

ALFRED SANT: L-allegat każ qed jiġi nvestigat mill-Bord tal- Viżitaturi tal-Ħabs skond Regolament 103(5) tar-Regolamenti ta' l-1995 dwar il-Ħabs.

Billi l-Bord għadu ma kkonkludiex l-investigazzjonijiet tiegħu m'inhix f'pożizzjoni li nagħti l-informazzjoni mitluba.

PULIZIJA - GAMBLING MACHINES

L-ONOR.

TONIO BORG staqsa lill-Prim Ministru: Jista' l-Prim Ministru jgħid kemm-il kaxxa tal-logħob maqsuma f'gambling machines u amusements machines ġew sekwestrati mit-28.10.96 xahar b'xahar?

ONOR.

ALFRED SANT: Ninsab informat illi mit-28 ta' Ottubru, 1996 sa Marzu, 1997 ġew maqbuda dawn il-gambling machines:

| |1996 |1997 | |Ottubru |xejn |Jannar 7| |Novembru |1 |Frar 6 | |Diċembru |xejn |Marzu 2 |

PULIZIJA - REINSTATEMENT

L-ONOR.

TONIO BORG staqsa lill-Prim Ministru: Jista' l-Prim Ministru jgħid kemm-il reinstatement sar fil-Korp tal-Pulizija mit-28.10.96 sal-lum?

ONOR.

ALFRED SANT: L-aħħar parti tat-tweġiba għall-mistoqsija parlamentari numru 319 għadha tgħodd.

KUMMISSJONI PERMANENTI KONTRA L-KORRUZZJONI

L-ONOR.

TONIO BORG staqsa lill-Prim Ministru: Jista' l-Prim Ministru jpoġġi fuq il-Mejda tal-Kamra ir-rapport annwali tal-Kummissjoni Permanenti kontra l-Korruzzjoni?

ONOR.

ALFRED SANT: Ir-rapport mitlub tpoġġa fuq il-Mejda tal-Kamra aktar kmieni f'din is-Seduta.

ATT DWAR SERVIZZ TA' SIGURTA'

L-ONOR.

TONIO BORG staqsa lill-Prim Ministru: Jista' l-Prim Ministur jgħid min qed jokkupa l-kariga ta' kummissjonarju (mhux kummissarju) prevista fl-att dwar Servizz ta' Sigurta' bl-iskop li jissorvelja l-operat ta' l-istess servizz?

Jekk dan hu l-avukat ġenerali, hemm ħsieb li jiġi nominat imħallef, ex-imħallef jew ex-avukat ġeneral kif previst fl-istess att?

ONOR.

ALFRED SANT: Skond l-artikolu 12 ta' l-Att Numru XVII ta' l-1996 jekk ħadd ma jiġi matħur Kummissjunarju mill-Prim Ministru għall-għanijiet ta' l-Att dwar is-Servizz tas-Sigurta, l-Avukat Ġenerali għandu jassumi b'mod awtomatiku l-funzjonijiet ta' Kummissjunarju sa dak iż-żmien meta jinħatar Kummissjunarju.

Peress li ma ġiex maħtur Kummissjunarju, il-pożizzjoni hi kif spjegat fil- paragrafu ta' fuq.

SKEJJEL - PATRI ĠUŻE' DELIA

L-ONOR.

MARIA CAMILLERI staqsiet lill-Ministru ta' l-Edukazzjoni u Kultura Nazzjonali: Jista' l-Ministru jgħid meta ttieħdet id-deċiżjoni sabiex fl-iskola sekondarja Patri Ġuże' Delia f'Ta' Paris minn waħda tal- bniet se ssir waħda tas-subien?

Jista' l-Ministru jgħid x'inhuma r- raġunijiet għal din il-bidla?

ONOR.

EVARIST BARTOLO: F'Settembru 1996 ma ddaħħlux studenti bniet f'Form I fl-Iskola Sekondarja Patri Ġuże' Delia, Birkirkara.

L-istudenti mill-ibliet u rħula li normalment jattendu din l-iskola jistgħu jiġu akkomodati fi skejjel sekondarji oħrajn tal-bniet u jkollhom il- faċilitajiet u s-servizzi kollha meħtieġa.

L-Iskola Sekondarja għas-subien Ċensu Borg Brared bħalissa tinsab f'żewġ kurituri fit-tielet sular u klassijiet oħrajn f'livelli differenti f'parti mill-kumpless ta' skejjel primarji f'Birkirkara.

Numru minn dawn il- klassijiet huma mifrudin b'partitions tal-ħġieġ.

Hemm nuqqasijiet bażiċi ta' servizzi u faċilitajiet.

L-istudenti jkollhom jaqsmu l-faċilitajiet limitati għall-edukazzjoni fiżika u sport ma' l-iskejjel primarji.

Il-kmamar vakati meta joħorġu l-istudenti subien se jagħtu aktar spazju lill-iskejjel primarji u l-kindergarten ta' Birkirkara u se jkun possibbli li l-iskejjel primarji jkollhom sala għall-attivitajiet peress li jkunu jistgħu jinfetħu l-partitions eżistenti.

MANOEL ISLAND - XOGĦLIJIET

L-ONOR.

JOE PSAILA SAVONA staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid meta hu maħsub li jkun lest ix-xogħol li qed isir fuq il-promenade fil-viċinanzi ta' Manoel Island li issa ilu mibdi żmien twil?

ONOR.

CHARLES BUHAGIAR: L-ewwel fażi fuq ix-xogħol tal-Promenade fil- viċinanzi ta' Manoel Island hu maħsub li jitlesta fil-bidu tas-sajf.

GĦAQDA KAĊĊATURI NASSABA KONSERVAZZJONISTI

L-ONOR.

JOE PSAILA SAVONA staqsa lill-Vici Prim Ministru, Ministru għall-Affarijiet Barranin u ta' l-Ambjent.: Jista' l-Viċi Prim Ministru jgħid xi kwestjoni ġdida hemm bejn l-Għaqda Kaċċaturi Nassaba Konservazzjonisti u l-Gvern fuq l-istudji li suppost qegħdin isiru fuq l- għasafar skond il-ftehim li kien sar bejnhom u l-Partit Laburista?

X'qed isir min-naħa tal-Gvern u fejn m'humiex qed jaqblu ta' l-għaqda?

ONOR.

GEORGE VELLA: Safejn jien informat ma naf li ġie rreġistrat ebda nuqqas ta' qbil jew li hemm xi kwestjoni ġdida bejn l-Għaqda Kaċċaturi Nassaba Konservazzjonisti u l-Gvern fuq xi studji li suppost qegħdin isiru.

XOGĦOL FI TRIQ REĠJONALI

L-ONOR.

JOE PSAILA SAVONA staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid x'inhu t-time frame tax- xogħol li qed isir fi Triq Reġjonali?

Meta hu maħsub li jitneħħa t-tidwir ta' traffiku li jitlob dan ix-xogħol?

Billi r-ritmu tax-xogħol jidher li naqas jekk mhux ukoll waqaf għal kollox, jista' l-Ministru jgħid x'inhi r- raġuni ta' dan?

ONOR.

CHARLES BUHAGIAR: Ix-xogħol fi Triq Reġjonali baqa' għaddej b'pass regolari li la qatt naqas u l-anqas waqaf kif wieħed jista' jara meta jgħaddi mill-parti ta' fuq il-mini u jara l-istrutturi tal-mina u subways ġodda li saru hemmhekk.

Ix-xogħol tat-twittija tat-toroq ta' fuq il-mini issa kwazi tlesta u fi żmien qasir mistenni jinbeda u jitlesta x-xogħol tal- kisi bit-tarmac biex it-toroq jinfetħu.

Il-landscaping u l-irtokki kollha huma maħsuba li jitlestew sa l-aħħar ta' Ġunju 1997.

FORTI DELIMARA

L-ONOR.

JOE PSAILA SAVONA staqsa lill-Ministru tax-Xogħlijiet Pubbliċi u Kostruzzjoni: Billi Forti Delimara kienet ġiet mgħoddija lis- Sur Edwin Bartolo mill-Gvern Soċjalista tat-tmeninijiet biex dan irabbi l- ħnieżer fiha, u billi dan hu bini ta' interess pubbliku u, mhux lanqas, peress li taħt id-demel hemm mirduma kanuni l-ġmiel tagħhom, u billi jien kont għamilt kuntratt mas-Sur Bartolo biex din il-forti terġa' tgħaddi lura għand il-Gvern u dan kien wera ċerta koperazzjoni, jista' l-Ministru jkompli fuq din l-inizjattiva biex forsi din il-forti tiġi salvata mill- istat umiljanti li tinsab fih illum?

ONOR.

CHARLES BUHAGIAR: Ħadt nota ta' l-osservazzjoni li għamel l-Onor Membru u se nara nistax inkompli in-negozjati in kwestjoni.

SAĦĦA - SERVIZZ TA' HOME HELPER

L-ONOR.

JOE PSAILA SAVONA staqsa lill-Ministru tas-Saħħa, Kura ta' l-Anzjani u Affarijiet tal-Familja: Billi hemm anzjani li ilu ma jkollhom l-assistanza tal-Home helper għal dan l-aħħar xahar, jista' l- Ministru jgħid għaliex qed isir dan?

Qed ikun hemm sostituzzjoni tal-home helpers li ma jkomplux f'xogħolhom?

Xi ħsebijiet hemm biex jitkabbar dan is-servizz?

Kemm hemm ħaddiema fuq dan ix-xogħol u kemm hu pproġettat li jiżdied dan in-numru matul din is-sena?

ONOR.

MICHAEL FARRUGIA: Fis-26 ta' Marzu, 1997 kien hemm 449.

Qed tiġi dikussa l-possibbilta' li minn mill-Home Helpers jixtieq jaħdem aktar sigħat billi ma jlaħħaqx mal-massimu stipulat s'issa, jkun jista' jagħmel dan.

ŻEJTUN - SERVIZZ TA' DRENAĠĠ

L-ONOR.

JOSEPH ABELA staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid meta hemm il-ħsieb li jingħata s- servizz tad-drenaġġ lir-residenti ta' Triq Xrob il-Għaġin, fiż-Żejtun?

ONOR.

CHARLES BUHAGIAR: Biex tingħata d-drenaġġ Triq Xrob il-Għaġin u Triq A Buttiġieġ irid isir easement minn wara l-playing field taż-Żejtun u jaqbad mas-sistema tad-Dar ta' l-Anzjani.

Qed isir survey biex din tiddaħħal f'tender.

QAWRA - TRIQ IN-NAKKRI

L-ONOR.

MARIA CAMILLERI staqsiet lill-Ministru tax-Xogħlijiet Pubbliċi u Kostruzzjoni: Jista' l-Ministru jgħidilna jekk Triq in- Nakkri, fil-Qawra hijiex inkluża fil-proġett ta' Buġibba bħalma huma t- toroq tal-madwar?

ONOR.

CHARLES BUHAGIAR: Triq in-Nakkri, fil-Qawra, m'hijiex inkluża fil- lista ta' toroq li se jsir xogħol fihom bħala parti mill-Proġett ta' Buġibba.

MOSTA - TRIQ IL-FORTIZZA - DRENAĠĠ

L-ONOR.

ANĠLU FARRUGIA staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid meta hemm il-ħsieb li residenti ġewwa Triq il-Fortizza, fil-Mosta se jingħataw is-servizz tad-drenaġġ, liema parti jgħixu numru ta' familji u li ilhom b'din il-problema għal dawn l-aħħar 22 sena?

Jikkonferma l-Ministru li dan l-aħħar inħareġ permess (tender) u għal xi raġuni parti ta' din it-triq ma ġietx inkluża anzi ġiet maqbuża?

Jista' l-Ministru jgħid ukoll jekk hemmx il-ħsieb li din l-istess triq tingħata kisja tarmac?

ONOR.

CHARLES BUHAGIAR: L-ewwel fażi ta' dan il-proġett qed tiġi mgħoddija bħalissa.

It-tieni fażi li tinkludi l-parti l-oħra ta' Triq il- Fortizza qed tiġi ppreparata u mistennija tiġi ppubblikata fil-futur qarib.

Tlabt lid-Dipartiment tat-Toroq biex jieħu ħsieb il-kisi tat-triq meta x- xogħol tad-drenaġġ ikun lest.

WIED IL-GĦAJN - MAISONETTES

L-ONOR.

JESMOND MUGLIETT staqsa lill-Ministru tad-Djar: Jista' l- Ministru jgħid jekk il-maisonettes li ħareġ il-Gvern fi Triq il-Blajjiet, Wied il-Għajn, partikolarment dak Nru. 21 u oħrajn bħalu hux se jkollhom front garden mal-proprjeta' tagħhom?

ONOR.

ALRED PORTELLI: Meta saret it-talba lill-Planning Authority għall- bini tal-maisonettes ma kienx ippjanat li dawn il-maisonettes ikollhom front garden.

KORPORAZZJONI TELEMALTA

L-ONOR.

JESMOND MUGLIETT staqsa lill-Prim Ministru: Jista' l-Prim Ministru jgħid x'inhi l-pożizzjoni uffiċjali tal-Gvern fuq il-funzjoni regolatorja tal-Korporazzjoni Telemalta?

ONOR.

ALFRED SANT: Il-pożizzjoni tal-Gvern fuq il-funzjoni regolatorja tal-Korporazzjoni Telemalta diga' saret pubblika.

Il-Gvern hu mpenjat li jissepara r-rwol tar-regolatur minn dak tal-operatur u qiegħed attwalment jikkonsidra l-aħjar mod kif jista' jintlaħaq dan il-għan fl-isfond tal- obbligazzjoni universali li għandha l-Korporazzjoni Telemalta u l-iżvilupp ta' servizzi soċjali.

NOFS INHAR TA' MALTA - PJAN SOĊJALI U EKONOMIKU

L-ONOR.

JESMOND MUGLIETT staqsa lill-Vici Prim Ministru, Ministru għall-Affarijiet Barranin u ta' l-Ambjent.: Jista' l-Viċi Prim Ministru jgħid x'se tkun il-funzjoni ta' l-Awtorita' ta' l-Ippjanar fit-tfassil għal Pjan tan-Nofs Inhar ta' Malta?

ONOR.

GEORGE VELLA: It-tħejjija ta' Pjan Soċjali u Ekonomiku għan- Nofsinhar ta' Malta huwa kumplimentari għax-xogħol li wettqet u qiegħda twettaq l-awtorita' fuq Pjani Lokali għall-Bajja ta' Marsaxlokk u l-Pjan Lokali għall-Port il-Kbir.

Bħala parti mit-tħejjija għar-reviżjoni tal-Pjan ta' Struttura, l-awtorita' għamlet għadd ta' surveys fuq aspetti li jikkonċernaw l-użu ta' l-art.

Bla dubju, informazzjoni li nġabret f'dawn is- surveys għandha tkun ukoll ta' relevanza.

L-awtorita' se tikkollabora permezz ta' bdil ta' informazzjoni kif ukoll, fejn ikun il-każ, diskussjonijiet fuq proposti li jistgħu jiġu nklużi fil-Pjan għan-Nofsinhar ta' Malta.

BORD TA' L-INVALIDITA'

L-ONOR.

BERTU PACE staqsa lill-Ministru tal-Ħarsien Soċjali: Jista' l-Ministru jgħid kemm kien in-numru ta' persuni li għaddew mill-Bord ta' l- Invalidita' bejn l-1 ta' Jannar, 1996 u l-31 ta' Ottubru, 1996?

Kemm kienu nisa u kemm irġiel?

Jista' l-Ministru jgħid kemm minnhom kellhom bejn l-20 u t-30 sena u kemm bejn l-31 u l-40 sena?

Kemm minn dawk bejn l-20 u l-40 sena kienu minn Għawdex?

ONOR.

EDWIN GRECH: Ninforma lill-Onor.

Interpellant li n-numru ta' persuni li ġew boarded-out taħt l-Att dwar is-Sigurta' Soċjali (Kap 318) bejn l-1 ta' Jannar, 1996 sal-31 ta' Ottubru, 1996 hu kif ġej:-

|Xahar |Irgie|Nisa |Total| | |l | | | |Jannar |76 |22 |98 | |Frar |65 |11 |76 | |Marzu |57 |10 |67 | |April |66 |13 |79 | |Mejju |69 |13 |82 | |Gunju |63 |25 |88 | |Lulju |53 |17 |70 | |Awissu |61 |13 |74 | |Settembr|50 |12 |62 | |u | | | | |Ottubru |79 |26 |105 | |Total | |801 | | |ta' Kazi| | | |

L-Att imsemmi ma jagħmilx distinzjoni la dwar eta' u lanqas dwar minn liema raħal/belt tkun ġejja l-applikazzjoni.

Għaldaqstant ma tinħassx il- ħtieġa li tinżamm l-istatistika l-oħra kif mitluba.

RABAT - TRIQ G. BORG OLIVIER - ONE WAY

L-ONOR.

BERTU PACE staqsa lill-Ministru għat-Trasport u Portijiet: Jista' l-Ministru jgħid jekk hemmx xi talba quddiem il-Bord għall- Kontroll tat-Traffiku biex Triq G. Borg Olivier, Rabat issir one way, peress li jekk isir hekk dan jkun ta' inkonvenjenza kbira għar-residenti ta' Ħad-Dingli u l-Buskett?

ONOR.

JOE DEBONO GRECH: Jien informat li l-Bord għandu quddiemu talba biex Triq G. Borg Olivier issir one way.

L-Bord iżda qiegħed jistenna qbil dwar rotta ġdida għall-karozzi tal-linja li jgħaddu minn din it-triq qabel ma jieħu deċiżjoni finali.

SIGĠIEWI - TRIQ PATRI G. DELIA

L-ONOR.

BERTU PACE staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jieħu l-passi neċessarji biex Triq Patri G. Delia fis-Siġġiewi tkun tista' tinfetaħ u tiġi mnifda ma' Triq Lapsi fis-Siġġiewi peress li residenti ta' din it-triq qed jiġu ostakolati biex jidħlu fir-residenza tagħhom?

Kopja ta' parti tat-triq in kwestjoni qed tintbagħat separatament?

ONOR.

CHARLES BUHAGIAR: Parti f'nofs Triq Patri G. Delia, madwar ħamsin pied mhix żviluppata.

Meta id-dipartiment ħa passi biex issir esproprazzjoni f'isem terzi, kif mitlub, dawn ta' l-aħħar tilfu l-interess f'din il-ħaġa.

Bħalissa d-dipartiment qiegħed f'konsultazzjoni mal-Kummissarju ta' l- Artijiet sabiex issir esproprazzjoni peress li ma tantx jista' jsir żvilupp mill-privat biex tinfetaħ din it-triq.

DAZJI - PRODOTTI MPORTATI

L-ONOR.

JESMOND MUGLIETT staqsa lill-Ministru tal-Finanzi u Kummerċ: Fid-dawl tal-politika ddikjarata tal-Gvern li ma jaqbilx mad- dħul ta' Malta fl-Unjoni Ewropea u fid-dawl tal-politika tal-Gvern li jżid id-dazji, jista' l-Ministru jgħid x'se tkun il-pożizzjoni tal-Gvern f'dak li għandu x'jaqsam mal-liberalizzazzjoni tal-kummerċ, partikolarment il- levies fuq ċerti prodotti mportati?

ONOR.

LEO BRINCAT: Nitlob lill-Onor.

Interpellant jagħmel il-mistoqsija tiegħu lill-Ministru kkoncernat.

P.A. - PA 4866/96

L-ONOR.

JOE PSAILA SAVONA staqsa lill-Vici Prim Ministru, Ministru għall-Affarijiet Barranin u ta' l-Ambjent.: B'riferenza għall-permess Nru. 4866/96 lill-Awtorita' ta' l-Ippjanar, billi t-talba għall-bini li qed issir f'din l-applikazzjoni hi biss għal residenza at ground floor level, u dan fuq plot li qegħda livell ma' żewġ plots oħra ġodda fuq naħa waħda u ieħor qadim fuq in-naħa l-oħra - jiġifieri se ssir biss bini bejn żewġ appoġġi, kemm jagħlaq - jista' l-Viċi Prim Ministru jgħid x'oġġezzjoni qed isib l-Awtorita' ta' l-Ippjanar biex toħroġ dan il-permess?

ONOR.

GEORGE VELLA: B'riferenza għall-interpellanza ta' l-Onor.

Joe Psaila Savona, nixtieq ninforma lill-Onor.

Interpellant numru PA 4866/96 ġiet rifjutata fis-17 ta' Marzu, 1997 minħabba dan li ġej:-

1) Il-lok in kwestjoni jinsab barra mill-limiti kif definiti fil- provvediment temporanju taż l-iskema għal Ħaż-Żabbar.

Għaldaqstant, din l- area proposta għandha tibqa miftuħa ma tiġix żviluppata.

L-applikazzjoni proposta tmur kontra din l-iskema u tippreżenta żvilupp urban fil-kampanja li mhux aċċettabbli.

2) L-iżvilupp kif propost imur kontra l-policy SET 11, tal-Pjan ta' Struttura li ma tippermettix żvilupp urban 'il barra mill-konfini tal-bini (li huma kommessi jew diġa' eżistenti).

L-applikazzjoni kif proposta ma taqax fil-kategorija ta' żvilupp mhux urban li jista' jiġi approvat sakemm dan ikun 'il barra mill-konfini tal-bini (li huma kommessi jew diġa' eżistenti) skond paragrafu 7.6 tal-Pjan ta' Struttura.

L-Iżvilupp propost imur kontra il-Policy BEN 5.

3) M'hemm ebda ġustifikazzjoni għall-iżvilupp fuq dan il-lok kif mitlub mill-Pjan ta' Struttura (policy SET 12).

Ma jidhirx li hemm raġuni mil-lat ta' ppjanar għalxiex l-iżvilupp propost ma jistax jiġi allokat f'żona oħra, maħsuba għal dan jew f'żona diġa' mibnija.

4) L-applikazzjoni proposti ma taqax f'xi waħda mill-kategoriji ta' żvilupp, ngħidu aħna, strutturi jew faċilitajiet essenzjali għall-biedja, ekoloġija jew interess panoramiku, li jista' jiġi approvat f'żoni għal Konservazzjoni Rurali li jaqblu mal-prinċipji w esiġenzi li jidhru fil-Pjan ta' Struttura (Policy RCO 4).

L-applikazzjoni proposta la hija essenzjali u lanqas ma tgħin interessi tal-biedja, ekoloġi jew panoramiċi.

PEMBROKE - BUSINESS PARK

L-ONOR.

JOE BORG staqsa lill-Ministru ta' l-Affarijiet Ekonomiċi u ta' l-Industrija: Jista' l-Ministru jgħid x'inhi l-pożizzjoni attwali ta' l-MDC dwar il-Business Park li hemm maħsub għal Pembroke; xi preparamenti ħejjiet l-MDC dwar il-Business Park; kienx hemm talbiet minn entitajiet lokali u barranin għal allokazzjoni f'dan il-Business Park; u kienx hemm il-ħsieb li l-MDC stess tibni l-kwartieri tagħha f'dan il- Business Park?

ONOR.

JOHN ATTARD MONTALTO: L-MDC kienet għamlet l-osservazzjonijiet ġenerali fuq il-proposta oriġinali ta` l-Awtorita` ta` l-Ippjanar li jiġi żviluppat Business Park bħala parti mill-pjan ġenerali għall-area ta` Pembroke.

Eventwalment ġie deċiż mill-Kabinett li din l-area tiġi żviluppata għal kopijiet ta` social housing.

AMBAXXATURI POLITIĊI - NOTICE MONEY

L-ONOR.

JOE BORG staqsa lill-Vici Prim Ministru, Ministru għall- Affarijiet Barranin u ta' l-Ambjent.: B'riferenza għar-risposta tal-Viċi Prim Ministru għall-mistoqsija parlamentari tiegħi numru 2663, fejn huwa qal li għadu qed jiġbor l-informazzjoni, jista' issa jekk jogħġbu l-Viċi Prim Ministru jagħtina nformazzjoni aktar limitata u jgħidilna, fir-rigward tal-political appointees li spiċċaw minn ambaxxaturi mal-ħatra ta' dan il- gvern, u ċioe' is-Sur Alex Agius Cesarea (ex-Riyhad); Dr. Noel Buttigieg Scicluna (ex-Strasbourg); Dr. Joseph Cassar (ex-New York); Dr. Joseph Licari (ex-Parigi); Dr. John Vassallo (ex-Brussels); is-Sur Evarist Saliba (ex-Madrid) u s-Sur William Spiteri (ex-Bonn), min minnhom sal-31 ta' Marzu, 1997 kien irċieva somma ta' flus bħala notice money, compensation money jew f'xi forma oħra, u f'kull każ speċikament u separatament kemm kienet tlaħħaq din is-somma fil-munita li fiha tħallset; u f'liri Maltin?

ONOR.

GEORGE VELLA: Risposta tingħata f'seduta oħra.

PARIGI - LAQGĦA MA' M. MICHEL BARNIER

L-ONOR.

JOE BORG staqsa lill-Vici Prim Ministru, Ministru għall- Affarijiet Barranin u ta' l-Ambjent.: Jista' l-Viċi Prim Ministru jqiegħed fuq il-Mejda tal-Kamra kopja tal-programm sħiħ tal-viżita tiegħu f'Parigi, organizzata mill-Ambaxxatur Franċiż f'Malta, li matulha fid-9 ta' Marzu, 1997 iltaqa' ma' M. Michel Barnier, Ministru delegat għall- Affarijiet Ewropej fil-gvern Franċiż, u jgħidilna ma' liema personalitajiet oħra ltaqa'?

ONOR.

GEORGE VELLA: Ninforma lill-Onor.

Membru li l-laqgħa li seħħet f'Pariġi ma' M. Michel Barnier, Ministru delegat għall-Affarijiet Ewropej fil-Gvern Franċiż seħħet fid-9 ta' April, 1997 fil-Quay D'Orsay.

U.E.- PAJJIŻI LI JIFFORMAW PARTI MIX-SCHENGEN

L-ONOR.

JOE BORG staqsa lill-Vici Prim Ministru, Ministru għall- Affarijiet Barranin u ta' l-Ambjent.: B'riferenza għar-risposta tiegħu għall-mistoqsija parlamentari tiegħi numru 890, fejn qal li l-Gvern ma jeskludix il-possibilita' li naslu għal xi ftehim ma' l-Unjoni Ewropea sabiex jiġu eliminati l-obbligi li jistgħu jirriżultaw mill-moviment ħieles tal-persuni, kif sar fil-każ ta' l-Islanda u n-Norveġja, jista' l-Viċi Prim Ministru jgħid x'għamel s'issa l-Gvern biex jilħaq ftehim bħal dan?

ONOR.

U.E.- MEDA PROGRAMME

L-ONOR.

JOE BORG staqsa lill-Vici Prim Ministru, Ministru għall- Affarijiet Barranin u ta' l-Ambjent.: B'riferenza għar-risposta tiegħu għall-mistoqsija parlamentari tiegħi numru 2823, jista' l-Viċi Prim Ministru issa jirrispondi din il-mistoqsija?

ONOR.

AMBAXXATUR TA' MALTA F'PARIGI

L-ONOR.

JOE BORG staqsa lill-Vici Prim Ministru, Ministru għall- Affarijiet Barranin u ta' l-Ambjent.: B'riferenza għar-risposta tiegħu għall-mistoqsija parlamentari tiegħi numru 3645, jista' l-Viċi Prim Ministru issa jirrispondi din il-mistoqsija?

ONOR.

GEORGE VELLA: M'għandix xi nżid ma' l-informazzjoni li ngħatat għall-mistoqsijiet simili li diġa saru mill-istess Onor. Membru fuq l- istess suġġett.

PITKALIJA - PRODOTTI AGRIKOLI

L-ONOR.

NINU ZAMMIT staqsa lill-Ministru tal-Biedja u Sajd: Jista' l-Ministru jgħid kemm kien l-ammont ta' prodotti agrikoli (kgs) li ġie mdaħħal fil-Pitkalija u kemm kien il-valur imħallas lill-bdiewa fil- perijodu 01.01.97 sa 31.3.97 kif ukoll kemm kienu l-istess figuri fl-istess perijodu fis-snin 1991 - 1996 sena b'sena?

ONOR.

NOEL FARRUGIA: Bejn l-1 ta' Jannar u l-aħħar ta' Marzu 1997, il- prodott agrikolu li daħal fil-Pitkalija kien ta' 7,388,500 kgs b' valur ta' Lm 861,364.

Għas-snin 1991 sa 1996, il-figuri huma kif ġej: |Sena |Kgs |Lm | |1991 |4,807,912|847,029 | |1992 |4,721,288|666,103 | |1993 |4,769,576|834,516 | |1994 |5,882,549|980,145 | |1995 |6,042,345|1,141,58| | | |2 | |1996 |5,951,540|1,196,20| | | |1 |

VAT - SISTEMA TA' TASSAZZJONI

L-ONOR.

NINU ZAMMIT staqsa lill-Ministru tal-Finanzi u Kummerċ: Billi bis-sistema ta' tassazzjoni tal-VAT, bidwi jew sajjied fulltime jingħata lura l-ammont ta' VAT li jkun ħallas (eż. fuq importazzjoni ta' makkinarju/apparat tal-valur ta' Lm100 CIF Malta, il-bidwi/sajjied jerġa' jingħata lura l-Lm15 VAT li jkun ħallas), jista' l-Ministru jgħid bis- sistema ġdida proposta minflok il-VAT, kemm se jħallas taxxa l- bidwi/sajjied fuq importazzjoni ta' prodotti ta' valur ta' Lm100 CIF kif ukoll jekk din it-taxxa tingħatax lura lill-bidwi/sajjied?

ONOR.

LEO BRINCAT: Ma nħossx li huwa opportun li nwieġeb mistoqsija dwar abbozz ta` liġi li għadu la ġie ppubblikat u lanqas diskuss fil-Kamra tar- Rappreżentanti.

PATATA - IMPORTAZZJONI

L-ONOR.

NINU ZAMMIT staqsa lill-Ministru tal-Biedja u Sajd: Jista' l-Ministru jgħid jekk ġietx importat patata taż-żriegħ fil-perijodu 1.11.96 sa 31.3.97 u jekk fl-affermattiv, jista' jgħid (1) kemm kien l- ammont importat; (2) kemm kien il-valur ta' l-istess importazzjoni?

ONOR.

NOEL FARRUGIA: Billi l-ħaddiema u uffiċjali responsabbli minn din is-sezzjoni huma bħalissa mħabbta bl-esportazzjoni tal-patata, l- informazzjoni mitluba tingħata f' seduta oħra.

MARSAXLOKK - XATT IS-SAJJIEDA

L-ONOR.

NINU ZAMMIT staqsa lill-Ministru tal-Biedja u Sajd: Jista' l-Ministru jgħid xi progress sar fuq it-talbiet tas-sajjieda biex jinbnew/jiġu kostruwiti winchroom f'Xatt is-Sajjieda, Marsaxlokk u slipway fil-Ponta tal-Qrajten, Marsaxlokk?

Jista' l-Ministru jindika meta hu maħsub li jkunu lesti l-imsemmija proġetti?

ONOR.

NOEL FARRUGIA: It-talbiet tas-sajjieda biex isir ix-xogħol imsemmi ilhom isiru għal numru kbir ta' snin f' dawn l-aħħar disa' snin ta' Gvern Nazzjonalista.

Mhux possibbli li dak li ma sarx f'disa' snin jsir fi ftit xhur speċjalment meta wieħed jiftakar li mill-fondi li ġew allokati din is-sena kellu jsir tajjeb għall ħlasijiet ta' kontijiet tas-snin ta' qabel.

MAJJALI

L-ONOR.

NINU ZAMMIT staqsa lill-Ministru tal-Biedja u Sajd: Jista' l-Ministru jgħid xahar b'xahar fix-xhur Frar u Marzu (1997), kemm ġew reġistrati majjali żgħar (friegħ) permezz tat-tatoo?

Kemm kienu l- istess ammonti fl-istess perijodi fil-ħames snin preċedenti?

X'kien l- ammont (Kg) ta' majjal tas-simna li ġie maqtul fl-imsemmi perijodu fis-snin 1991 sa 1997?

ONOR.

NOEL FARRUGIA: L-informazzjoni mitluba għall-mistoqsija parlamentari numru 4638 tqegħded fuq il-Mejda tal-Kamra aktar kmieni f'din is-seduta.

PATATA - IMPORTAZZJONI

L-ONOR.

NINU ZAMMIT staqsa lill-Ministru tal-Biedja u Sajd: Jista' l-Ministru jgħid kemm kien id-dazju applikabbli fuq importazzjoni ta' patata mportata minn Malta fil-pajjiż ta' l-Unjoni Ewropea, sena b'sena, fil-perijodu 1987 sa 1997?

ONOR.

NOEL FARRUGIA: Skond it-Tieni Protokol addizzjonali bejn Malta u l- Unjoni Ewropea li ġie ffirmat fil-1988 għall-ftehim ta' Assocjazzjoni tal- 1971 id-dazju applikabbli għall-patata ta' Malta impurtata fil-pajjizi tal- Unjoni Ewropea kellu jkun kif ġej.

Sena Perjodu

1 Jan-15 Mejju 16 Mejju-31 Mejju 1 Gunju-31 Dic

1989 9.0 13.356 21 1990 8.175 11.445 21 1991 6.81 9.534 21 1992 5.445 7.623 21 1993 4.08 5.712 21 1994 2.715 3.801 21 1995 1.35 1.89 21 1996 Xejn Xejn 21 1997 Xejn Xejn 21

Iżda billi t-tnaqqis tar-rati tad-dazju għal patata ta' Spanja u l- Portugal ġie aċċellerat fl-1992, il-patata ta' Malta li tasal fl-Unjoni Ewropeja qabel l-aħħar ta' Mejju ma baqgħetx tħallas dazju mill-1994 'l hawn.

MISTOQSIJIET GĦAL TWEĠIBIET BIL-MIKTUB

SERVIZZ ĊIVILI - TRASFERIMENT TA' MPJEGATI

L-ONOR.

ADRIAN VASSALLO staqsa lill-Prim Ministru: Jista' l-Prim Ministru jgħid kemm kien in-numru ta' mpjegati tal-Gvern illi ġew trasferiti minn Malta għal Għawdex u viċe versa mill-1987 'il hawn?

ONOR.

ALFRED SANT: Ninsab informat li t-tagħrif mitlub huwa kif jidher fit-tabella li tpoġġiet fuq il-Mejda tal-Kamra aktar kmieni f'din is- seduta.

PULIZIJA - MEMBRI FIL-KORP

L-ONOR.

ANĠLU FARRUGIA staqsa lill-Prim Ministru: Jista' l-Prim Ministru jgħid kemm daħlu membri fil-Korp tal-Pulizija taħt l- Amministrazzjoni Nazzjonalista (1987 - 1996) li għandhom it-tatooes u kemm minn dawn jinsabu stazzjonati fid-Depot tal-Pulizija fis-CID, fid-Drugs Squad u fl-SAG?

Jista' jgħid ukoll minn hemm pulizija fixed point li huma stazzjonati fl-SAG u jgħid dawn fejn qegħdin ikunu fixed point?

ONOR.

ALFRED SANT: Hemm 33 membru tal-Korp tal-Pulizija li daħlu bejn 1987 u 1996 li għandhom tattoos.

Minn dawn hemm tlieta stazzjonati is-CID u sitta l-SAG.

Ninsab informat illi fl-SAG m'hemmx pulizija fuq xogħol ta' fixed points biss, għajr għal sitta li jagħmlu security duty mas-Sur Richard Cachia Caruana.

PULIZIJA - ĦLAS TA' XOGĦOL

L-ONOR.

SANDRO SCHEMBRI ADAMI staqsa lill-Prim Ministru: Jista' l- Prim Ministru jgħid meta se jitħallsu l-Pulizija tax-xogħol li għamlu għassa mal-bini tal-Counting Hall?

ONOR.

ALFRED SANT: Ninsab informat illi l-kontijiet qed jinħadmu u l-ħlas se jsir fil-futur qarib.

ARMI TAN-NAR - AMNESTIJA

L-ONOR.

ANĠLU FARRUGIA staqsa lill-Prim Ministru: Jikkonsidra l- Prim Ministru li tingħata amnestija dwar l-armi (l-aħħar waħda saret fl- 1979) u dan biex jiġu iktar kontrollati u lliċenzjati kollha?

ONOR.

ALFRED SANT: Is-suġġeriment ta' l-Onor.

Interpellant se jiġi kkonsidrat.

PULIZIJA - GĦAJNUNA FINANZJARJA LIL EX-MEMBRU

L-ONOR.

ANĠLU FARRUGIA staqsa lill-Prim Ministru: Jikkonsidra l-Prim Ministru li ex-membru tal-pulizija, li ismu qiegħed jintbagħat under separate cover, li żmien ilu minħabba mard serju tal-mara tiegħu li kellha tingħata kura speċjalizzata barra minn Malta ħareġ mijiet ta' liri kbar minn butu, jingħata sussidju mill-fond tal-pulizija bħalma sar f'każijiet oħra għaliex l-uniku sussidju li kien ingħata dan l-ex-membru hu ta' madwar Lm60?

ONOR.

ALFRED SANT: Ninsab informat li għajnuna finanzjarja mill-fond tal- Pulizija, tingħata lill-membri tal-Korp, fuq rakkomandazzjoni tal-Welfare Committee wara li ssir talba mill-membru tal-Korp konċernat.

P.A. - PROPRJETA'

L-ONOR.

ĊENSU GALEA staqsa lill-Viċi Prim Ministru, Ministru ta' l- Affarijiet Barranin u Ambjent: Jista' l-Viċi Prim Ministru jagħti tagħrif dwar x'inhu mistenni li jiġri mill-proprjeta' li ġiet dikjarata bħala skedata mill-Planning Authority kif dehret fil-Gazzetta tal-Gvern tas- 7 ta' Jannar, 1997?

Fejn il-proprjeta' tirriżulta li hi waħda privata, x'passi hu mistenni li jittieħdu mill-Planning Authority biex jiġi assigurat li proprjeta' hekk skedata ma tibdiex iservi ta' dannu għal sidha?

ONOR.

GEORGE VELLA: L-Awtorita' ta' l-Ippjanar ilha tiskeda proprjetajiet sa mill-1994.

L-iskedar isir fuq proprjetajiet li huma tal-Gvern, kif ukoll oħrajn li s-sid jista' jkun privat jew il-Kurja.

L-iskop ta' l-iskedar hu li jiġu ddentifikati proprjetajiet jew siti li jkollhom valur arkeoloġiku, jew storiku, jew arkitettoniku, jew kuntestwali (eż. il-qalba tar-raħal, jew bini rustiku f'oqsma rurali.)

Dawn il- proprjetajiet jiġu mogħtija gradi differenti jippermettu jsiru tibdiliet jew żvilupp fi, jew madwar, il-proprjetajiet skedati skond il-grad rispettiv u kif aċċettat mill-Awtorita' ta' l-Ippjanar.

L-iskedar ma jfissirx li l-proprjeta' ser taqa' f'idejn il-gvern u għalhekk tibqa' fil-pussess ta' sidha.

Kwalunkwe' sid ma' jista' jagħmel l- ebda xogħol bla permess mill-Awtorita' ta' l-Ippjanar, wisq aktar ma jista' jagħmel ħsara jew jidemolixxi proprjeta' skedata.

Id-dannu għal sidien li jkollhom proprjeta' skedata hu minimu għaliex illum proprjetajiet skedati jgawdu aktar prestiġju fis-suq tal-proprjeta'.

L-Awtorita' ta' l-Ippjanar bis-saħħa mogħtija lilha bil-liġi skond l-Att ta' l-1992 dwar l-Ippjanar ta' l-Iżvilupp, u fuq pariri minn għadd ta' esperti f'divresi oqsma, tagħżel li tipproteġi proprjetajiet qabel ma dawn jintilfu.

Peress li ċertu eżempji huma diġa rari, jew illum il-ġurnata qed jiġu aktar apprezzati, qed jiġu nklużi proprjetajiet li nbnew fil-bidu ta' dan is-seklu u bini vernakulari li għalkemm m'għandhomx arkitettura ornamentali jifformaw parti mill-wirt kulturali u tradizzjonali Malti.

L- Awtorita' ta' l-Ippjanar qed tieħu dawn il-miżuri qabel ma' jkun tard wisq, speċjalment fid-dawl ta' l-għadd ta' applikazzjonijiet li tiproċessa għal twaqqieh ta' bini b'valur kulturali.

Il-proċess ta' l-iskedar hu pjuttost ġdid għal Malta u għalhekk seta' nissel ċertu sens ta' dubju u biża' bla bżonn fost sidien privati.

Madanakollu illum l-iskedar hu aċċettat mill- pubbliku nġenerali u dan hu rifless minn numru żgħir t'oġġezzjonijiet fuq skedar li jkollha quddiemha l-Awtorita' ta' l-Ippjanar.

SKEJJEL - CANTEENS

L-ONOR.

SANDRO SCHEMBRI ADAMI staqsa lill-Ministeru ta' l-Edukazzjoni u Kultura Nazzjonali:Jista' l-Ministru jgħid kemm hu n-numru ta' canteens fl-iskejjel Primarji u Sekondarji f'Malta u f'GĦawdex?

Kif jitmexxew?

Jinħarġu tenders għal kull każ?

Meta kien l-aħħar li nħarġet tender għalihom?

GĦal kull każ min kienu l-applikanti u min kien dak li ħa t- tender, skola, skola, sena b'sena, mill-1987 sa' lllum?

ONOR.

EVARIST BARTOLO: In-numru ta' tuck shops fl-iskejjel Post Sekondarji, Sekondarji, Snajja u Junior Lyceums f'Malta huwa ta' tmienja w għoxrin u f'GĦawdex huwa ta' ħamsa.

Dawn jinħarġu fuq bażi ta' tenders kull sena skolastika.

Jinħarġu tenders mid-Diviżjoni jew mill-Iskola inkella it-tuck shop jiġi mmexxi mill- Kunsill ta' l-Iskola.

It-tuck shops jitmexxew skond il-kondizzjonijiet tal- kuntratt.

L-aħħar li ħarġu tenders kienet fis-sena skolastika preżenti.

GĦal kull każ l-applikanti li ħadu t-tender, skola, skola, sena b'sena mill-1987 sal-lum tpoġġew fuq il-Mejda tal-Kamra għall-qari aktar kmieni f'din is-seduta.

MINISTERU TA' L-EDUKAZZJONI U KULTURA NAZZJONALI - KONSULENTI

L-ONOR.

AUSTIN GATT staqsa lill-Ministeru ta' l-Edukazzjoni u Kultura Nazzjonali: Jista' l-Ministru jgħid kemm fil-31 ta' Ottubru, 1996 kien hemm konsulenti (inkluż periti, tobba, avukati, eċċ) ma' kull dipartiment, kummissjoni, enti statutorja, korporazzjoni jew kumpannija li l-Gvern, direttament jew indirettament, għandu sehem fiha u li taqa' fid-dikasteru tiegħu u jindika għal kull wieħed il-ħlas u benefiċċji oħra li kien jirċievi u jekk dawn għadhomx jagħtu s-servizz tagħhom?

Jista' l-Ministru jagħti l-istess dettalji għal konsulenti maħtura mill-1 ta' Novembru, 1996 sa' l-aħħar ta' Frar, 1997?

ONOR.

EVARIST BARTOLO: Id-Diviżjoni ta' l-Edukazzjoni fil-31 ta' Ottubru, 1996 kellha fi ħdan id-Dipartiment tal-Kurrikulu lil dawn il-konsulenti:

Catherine Phillips u Barbara Brown - konsulenti Edukattivi fl- Informatika fil-livell Primarju.

Kellhom ħlas ta' 70,519 u 66,148 dollaru Kanadiż għal matul il-kuntratt rispettivament u kienu ntitolati għal 20 ġurnata optional leave għall-festi pubbliċi u għax-xahar ta' Awissu bħala vaganzi.

Benefiċċji oħra fil-kuntratt kienu jinkludu:

(a) Użu ta' karozza minn kull konsulent. (b) Sussidju ta' Lm300 fix-xahar għall-akkomodazzjoni. (c) Ħlas tal-passaġġ bl-ajru (economy class) lejn Malta għall-konsulent u r-raġel tagħha kif ukoll ħlas ta' mhux aktar minn Lm500 għall-valiġġi addizzjonali. (d) Ħlas tal-passaġġ lura minn Malta fi tmiem il-kuntratt bl-istess kondizzjonijiet spjegati f'paragrafu "c". (e) Ħlas ta' passaġġ bl-ajru (economy class) lejn pajjiżhom għall- konsulent u r-raġel tagħha darba matul iż-żmien tal-kuntratt.

Il-kuntratt ta' dawn iż-żewġ konsulenti beda fit-8 ta' Jannar, 1996 u ntemm fit-30 ta' Novembru, 1996.

Emanuel Cachia - konsulent tekniku fl-Informatika fil-livell Primarju.

Kellu ħlas ta' Lm8400 fis-sena u kien intitolat għall-użu ta' karozza u "mobile telephone".

Iż-żmien tal-kuntratt tas-Sur Cachia kien bejn il-5 ta' Jannar, 1996 sat- 18 ta' Diċembru, 1996.

Fi ħdan id-Dipartiment tas-Servizzi Korporattivi

a) Is-Sur Carmine Lauri kellu kuntratt għal servizz li kien jagħti bħala konsulent fil-mużika.

Il-ħlas kien ta' Lm5000 fis-sena.

Kellu wkoll il- bonus tal-Milied u ta' nofs is-sena.

Il-kuntratt skada fit-8 ta' Novembru, 1996.

b) Is-Sur Lawrence Mizzi kellu kuntratt bħala konsulent dwar programmi edukattivi ppreparati mid-Diviżjoni ta' l-Edukazzjoni, li ġew trasmessi lokalment fuq ir-radju u t-televiżjoni.

Il-ħlas kien ta' Lm3000 fis-sena.

Il-kuntratt skada fil-5 ta' Jannar, 1997.

S'issa l-ebda wieħed minn dawn iż-żewġ kuntratti ma ġie estiż.

Kien hemm ukoll is-Sur Peter Darmanin li kellu kuntratt għall-ħlas ta' Lm3000 fis-sena.

Dan il-kuntratt skada fil-31 ta' Diċembru, 1996.

Id-Dipartiment tal-Bibljoteki u Arkivji, wara sejħa għall-offerti fil-15 ta' Marzu, 1996 iffirma ftehim ta' konsulenza mal-Mediterranean Technical Services Ltd biex dawn iħejju l-ispecifications biex tinħareġ sejħa għall- offerti għal sistema ta' ħarsien tal-Bibljoteka Nazzjonali kontra n-nar, u biex jieħdu ħsieb l-istallazzjoni tas-sistema, jittestjawha u jikkommissjonawha.

Il-ħlas miftiehem għax-xogħol kollu hu ta' Lm16,370 li jitħallsu fi tliet ammonti wara li jipprovdu s-servizzi.

L-MTS għadhom jagħtu s-servizzi tagħhom.

GĦal dak li għandu x'jaqsam mad-Dipartiment tal-Mużewijiet, fil-31 t'Ottubru 1996, dan kellu żewġ konsulenti - Mr. James Richerson u Ms Larissa Strickland.

Illum it-tnejn m'għadhomx jagħtu s-servizz tagħhom lid- dipartiment.

James Richerson temm is-servizz tiegħu fl'aħħar ta' Diċembru 1996.

Dan kien ġie maħtur (għal sentejn) bħala Exhibition Design Advisor in konnessjoni mal-proġett għall-modernizzazzjoni tal-Mużew ta' l-Arkeoloġija u kien jitħallas Lm8,000 p.a.

Kien jitħallas ukoll il-benefiċċji elenkati hawn taħt:

a. Is-somma ta' Lm4,900 p.a. għall-akkomodazzjoni, spejjeż ta' skola għat-tfal u insurance fuq is-saħħa.

b. Expatriate Allowance ta' Lm1,000 p.a.

c. Ħlas għall-biljetti ta' l-ajru (Tourist Class) għalih u għall-familja tiegħu minn pajjiżu (USA) għal Malta u lura.

d. Kura medika b'xejn, għalih u għall-familja tiegħu, fi sptarijiet tal- Gvern jekk dan ikun meħtieġ.

Miss Larissa Strickland kienet ġiet maħtura konsulent mad-dipartiment, b'salarju ta' Lm3,654 p.a (fuq bażi ta' minn sena għal sena) in konnessjoni mal-proġett tal-'Maiolica Vaults' fis-sotterran tal-Berġa ta' Kastilja.

Hija temmet is-servizz tagħha fid-19 ta' Frar 1997 meta ġie deċiż li dan il- proġett ma kellux jitkompla.

Mill-1 ta' Novembru 1996, sa l-aħħar ta' Frar 1997, ma ġie maħtur ebda konsulent mad-Dipartiment tal-Mużewijiet.

Il-Fondazzjoni għall-Istudji Internazzjonali kellha fil-31 ta' Ottubru, 1996 lil Dr Hugh Peralta, LL.D. bħala Konsulent Legali.

Hu jitħallas Lm345 fis-sena.

Dr Peralta għadu jagħti s-servizz tiegħu sal-lum.

Ma ġew maħtura ebda konsulenti oħra mill-1 ta' Novembru, 1996 sal-lum.

Fi ħdan is-Segretarjat Parlamentari għaż-Żgħażagħ, Sport, Kultura u Arti fil-perjodu ndikat mill-Onorevoli Nterpellant ma kien hemm l-ebda konsulenti mad-Dipartiment taż-Żgħażagħ u Sport u l-anqas mad-Dipartiment tal-Kultura.

In kwantu għal entitajiet oħrajn li jaqgħu taħt ir- responsabilta' tas-Segretarjat Parlamentari għaż-Żgħażagħ, Sport, Kultura u Arti, l-unika entiti li kellha s-servizz ta' konsulenti kien il-Kumitat tat- Tmexxija tat-Teatru Manoel li kien u għadu jagħmel użu mis-servizzi ta' Dr Giovanni Bonello LL.D., is-Sur Konrad Buhagiar B.E.A., Dip.

Arch. (Rome) A.&C.E., u s-Sur Simon Flynn A.C.A., C.P.A.A., B.A. (Hons.)

ACCTCY, MIA.

Is-servizzi ta' dawn il-konsulenti huma kollha fuq bażi volontarja.

DIPARTIMENT TA' L-EDUKAZZJONI - TRASFERIMENTI

L-ONOR.

SANDRO SCHEMBRI ADAMI staqsa lill-Ministeru ta' l-Edukazzjoni u Kultura Nazzjonali: Jista' l-Ministru jgħid kemm hu n-numru ta' talbiet preżenti għal transfers fid-dipartimenti li jaqgħu taħt il-Ministeru tiegħek, dipartiment dipartiment, u kemm ingħataw minn dawn it-transfers?

Kemm għadhom qed jistennew?

ONOR.

EVARIST BARTOLO: Fid-Diviżjoni ta' l-Edukazzjoni hemm dawn it- talbiet għal transfer:

Fit-taqsima tal-Finanzi u Amministrazzjoni hemm sitt talbiet.

Dawn it- talbiet jintlaqgħu hekk kif jinstabu sostituti tagħhom.

Fis-settur Post-Sekondarju hemm talba waħda għal transfer.

Dan it- transfer ma ngħatax.

Fid-Dipartiment tas-Servizz ta' l-iStudent u Relazzjonijiet Internazzjonali ma hemm l-ebda talba pendenti għal transfer.

Fid-Dipartiment ta' l-Operations, normalment ma jintlaqgħux talbiet għal transfers matul is-sena.

Issir sejħa għal talbiet għal transfers minn fost l-għalliema, Kindergarten Assistants, Instructors, Assistenti Kapijiet u Kapijiet fi Skejjel f'April/Mejju u dawn jiġu pproċessati fis-Sajf.

Fid-Dipartiment ta' l-Ippjanar u Żvilupp m'hemm l-ebda talba għal transfer fil-preżent.

Fid-Dipartiment tal-Kurrikulu ma hemm l-ebda talba għal transfer.

Fid-Dipartiment tas-Servizzi Korporattivi hemm żewġ talbiet għal transfer.

Dawn it-transfers għadhom ma ngħatawx u t-tnejn għadhom qed jistennew.

Fid-dipartimenti li jaqgħu taħt is-Segretarjat Parlamentari għaż- Żgħażagħ, Sport, Kultura u Arti hemm talba waħda għal transfer.

Fid-Dipartiment tal-Mużewijiet, fil-preżent m'hemm ebda talba għal transfer.

Mis-26 ta' Settembru '96 sat-12 ta' Marzu '97 seħħew tmien transfers b'konnessjoni ma' dan id-dipartiment.

Fid-Dipartiment tal-Bibljoteki u Arkivji ma saret ebda talba għal transfer għal xi dipartiment ieħor.

MINISTRU MINGĦAJR PORTAFOLL - KONSULENTI

L-ONOR.

AUSTIN GATT staqsa lill-Ministru Mingħajr Portafoll fl- Uffiċċju tal-Prim Ministru: Jista' l-Ministru jgħid kemm fil-31 ta' Ottubru, 1996 kien hemm konsulenti (inkluż periti, tobba, avukati, eċċ) ma' kull dipartiment, kummissjoni, enti statutorja, korporazzjoni jew kumpannija li l-Gvern, direttament jew indirettament, għandu sehem fiha u li taqa' fid-dikasteru tiegħu u jindika għal kull wieħed il-ħlas u benefiċċji oħra li kien jirċievi u jekk dawn għadhomx jagħtu s-servizz tagħhom?

Jista' l-Ministru jagħti l-istess dettalji għal konsulenti maħtura mill-1 ta' Novembru, 1996 sa l-aħħar ta' Frar, 1997?

ONOR.

JOE MIZZI: Sal-31 ta' Ottubru 1996, kien hemm ħames (5) konsulenti li kienu qegħdin jagħtu s-servizzi tagħhom lill-Korporazzjoni Telemalta.

Dawn kienu:-

Perit (konsulent) b'remunerazzjoni (retainer fee)ta' Lm3,000 fis-sena.

Inġinier (konsulent) b'remunerazzjoni (retainer fee)ta' Lm1,200 fis-sena.

Żewġ konulenti legali li m'għandhomx salarju fiss iżda jitħallas skond il- każ tas-servizzi li jkun mitlub jagħti.

L-imsemmi perit m'għadux joffri s-servizz professjonali tiegħu lill- Korporazzjoni wara li hu kien irriżenja minn din il-kariga.

Fl-ewwel xhur ta' din is-sena, Il-Korporazzjoni Telemalta bdiet tagħmel użu mis-servizz professjonali ta' konsulent legali ieħor b'remunerazzjoni (retainer fee) ta' Lm3,000 fis-sena.

MINISTERU TAX-XOGĦLIJIET PUBBLIĊI U KOSTRUZZJONI - KONSULENTI

L-ONOR.

AUSTIN GATT staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid kemm fil-31 ta' Ottubru, 1996 kien hemm konsulenti (inkluż periti, tobba, avukati, eċċ) ma' kull dipartiment, kummissjoni, enti statutorja, korporazzjoni jew kumpannija li l-Gvern, direttament jew indirettament, għandu sehem fiha u li taqa' fid-dikasteru tiegħu u jindika għal kull wieħed il-ħlas u benefiċċji oħra li kien jirċievi u jekk dawn għadhomx jagħtu s-servizz tagħhom?

ONOR.

CHARLES BUHAGIAR: Fid-Dikasteru tiegħi fil-31 ta' Ottubru 1996 kien hemm żewġ konsulenti mal-Korporazzjoni għas-Servizzi ta' l-Ilma.

Dr G Pace Spadaro kien ngaġġat bħala konsulent legali fuq salarju ta' Lm6,507 fis-sena u Dr. G Peplow ingaġġat bħala Consulent Chemist fuq salarju ta' Lm300 (inkluż il-VAT) fix-xahar.

Rigward it-tieni parti tal-mistoqsija nitlob l-Onor.

Interpellant jirriferi għall-mistoqsijiet parlamentari numri 2955 u 2957 (Seduta Nru. 27).

MINISTERU TAT-TURIŻMU - KONSULENTI

L-ONOR.

AUSTIN GATT staqsa lill-Ministru tat-Turiżmu: Jista' l- Ministru jgħid kemm fil-31 ta' Ottubru, 1996 kien hemm konsulenti (inkluż periti, tobba, avukati, eċċ) ma' kull dipartiment, kummissjoni, enti statutorja, korporazzjoni jew kumpannija li l-Gvern, direttament jew indirettament, għandu sehem fiha u li taqa' fid-dikasteru tiegħu u jindika għal kull wieħed il-ħlas u benefiċċji oħra li kien jirċievi u jekk dawn għadhomx jagħtu s-servizz tagħhom?

ONOR.

KARMENU VELLA:

KONSULENTI FIL- 31.10.96

|MR.

JOHN |NTOM |LM | |POLLACCO | |172.50 | | | |FIX-XAH| | | |AR | |MR.ANTHONY |SEGRETARJA|LM2190 | |CATANIA |T PARL |FIS-SEN| | | |A | |MR.

EMANUEL |" |LM2164 | |DELIA | |FIS-SEN| | | |A | |MS ROSETTE |" |LM1200 | |FENECH | |FIS-SEN| | | |A | |DR. A. BORG |AIR MALTA |LM3,000| |CARDONA | |FIS-SEN| | | |A | |EDWARD GATT |" |LM1,000| |DR. PHILIP |" |LM4,000| |SCIBERRAS | | | |DR. ALFRED |" |LM3,000| |BONNICI | | | |DR. PAUL |" |LM2,000| |SCIRIHA | | | |DR. TONIO |" |LM | |FENECH | |4,000 | |MR EDMOND W. |" |LM3,480| |MICALLEF | | | |DR. TONIO |" |LM | | |AZZOPARDI | |2,500 | | |MR.

ALPHONSE |" |LM | |CARUANA | |2,000 | |PROF.

FREDERICK|" |LM | |FENECH | |2,000 | |PROF.

DAVID |" |LM | |ATTARD | |4,000 | |DR. EDGAR MIZZI|AIR MALTA |LM | | | |4,000 | |DR. J. MICALLEF|" |LM 250 | |STAFRACE | | | |MR.

ANTOINE |" |LM | |TAGLIAFERRO | |1,200 | |MR.

EGIDIO |" |US$18,0| |PEDRINI | |00 |

Bejn l-1 ta' Novembru, 1996, u l-aħħar ta' Frar 1997 kienu mahtura dawn il-konsulenti:-

|ISEM |DIPARTI-M|HLAS |Ghadho| | |ENT/ | |m | | |ORGANIZZ-| |jaghtu| | |AZZJONI | | | | | | |serviz| | | | |z | |Mr.JAME|Ministeru|Lm4820 |IVA | |S RIZZO| |pa | | | |tat-Turiz| | | | |mu | | | |MR.LOUI|Ministeru|Lm5601 |IVA | |S GRECH| |pa | | | |tat-Turiz| | | | |mu | | | |PROF. |N.T.O.M. |Lm5196 |IVA | |J. | |pa | | |FALZON | | | |

MINISTERU TAL-FINANZI U KUMMERĊ - KONSULENTI

L-ONOR.

AUSTIN GATT staqsa lill-Ministru tal-Finanzi u Kummerċ: Jista' l-Ministru jgħid kemm fil-31 ta' Ottubru, 1996 kien hemm konsulenti (inkluż periti, tobba, avukati, eċċ) ma' kull dipartiment, kummissjoni, enti statutorja, korporazzjoni jew kumpannija li l-Gvern, direttament jew indirettament, għandu sehem fiha u li taqa' fid-dikasteru tiegħu u jindika għal kull wieħed il-ħlas u benefiċċji oħra li kien jirċievi u jekk dawn għadhomx jagħtu s-servizz tagħhom?

Jista' l-Ministru jagħti l-istess dettalji għal konsulenti maħtura mill-1 ta' Novembru, 1996 sa l-aħħar ta' Frar, 1997?

ONOR.

LEO BRINCAT: It-tweġiba tpoġġiet fuq il-Mejda tal-Kamra aktar kmieni f'din is-seduta.

MINISTERU TA' L-AFFARIJIET BARRANIN - KONSULENTI

L-ONOR.

AUSTIN GATT staqsa lill-Viċi Prim Ministru, Ministru ta' l- Affarijiet Barranin u l-Ambjent: Jista' l-Viċi Prim Ministru jgħid kemm fil-31 ta' Ottubru, 1996 kien hemm konsulenti (inkluż periti, tobba, avukati, eċċ) ma' kull dipartiment, kummissjoni, enti statutorja, korporazzjoni jew kumpannija li l-Gvern, direttament jew indirettament, għandu sehem fiha u li taqa' fid-dikasteru tiegħu u jindika għal kull wieħed il-ħlas u benefiċċji oħra li kien jirċievi u jekk dawn għadhomx jagħtu s-servizz tagħhom?

ONOR.

GEORGE VELLA: Ninsab informat illi l-konsulenti li kienu jidhru fuq il-kotba tal-Ministeru ta' l-Affarijiet Barranin u l-Ambjent fil-31 ta' Ottubru 1996 kienu:

Konsulent (mal-Ministeru) fuq kuntratt (full time) ta' 3 snin, paga ta' Lm7,922 fis-sena, kif ukoll l-użu ta' karozza, servizz ta' telefon id- dar b'xejn, u ħlas ta' disturbance allowance ta' 10% tal-paga.

Konsulent (ma' l-Awtorita' ta' l-Ippjanar) bi ħlas ta' Lm28,800 fis- sena, kif ukoll l-użu ta' karozza, servizz ta' mobile phone u health insurance policy.

Konsulent (ma' l-Awtorita' ta' l-Ippjanar) bi ħlas ta' Lm19,002 fis- sena, kif ukoll health insurance policy.

Konsulent (ma' l-Awtorita' ta' l-Ippjanar) bi ħlas ta' Lm16,524 fis- sena, kif ukoll żewġ biljetti ta' l-ajru bir-ritorn kull sena.

Konsulent (ma' l-Awtorita' ta' l-Ippjanar) bi ħlas ta' Lm2,760 fis- sena, kif ukoll ħlas ieħor ta' Lm50 għal kull seduta fil-Qorti.

Minn dawn il-konsulenti, tlieta huma barranin u tnejn huma Maltin.

Kollha emm huma għadhom jagħtu s-servizzi tagħhom fil-ministeru.

Bejn l-1 ta' Novembru, 1996 u l-aħħar ta' Frar 1997, fil-Ministeru tiegħi nħatru żewġ konsulenti oħrajn part-time, it-tnejn fil-qasam ta' l-ambjent.

Kull konsulent minn dawn għandu ħlas ta' Lm3,250 fis-sena u huwa kondizzjonat illi jagħti s-servizzi tiegħu għal mill-anqas 20 siegħa fil- ġimgħa.

It-tnejn għadhom jagħtu s-servizzi tagħhom fil-ministeru.

IMPJIEGI

L-ONOR.

AUSTIN GATT staqsa lill-Ministru Mingħajr Portafoll fl- Uffiċċju tal-Prim Ministru: Jista' l-Ministru jgħid kemm ġew impjegati persuni (a) b'kuntratt indefinit, (b) b'kuntratt definit; u (ċ) konsulenti kif ukoll kemm ingħataw transfers mill-1 ta' Novembru sa l-aħħar ta' Frar 1997 fid-dikasteru li għalih hu responsabbli, inkluż segretarjati parlamentari, jekk hemm, entitajiet statutorji indipendenti, entitatjiet u kumpanniji li jaqgħu taħt il-kontroll effettiv tal-Gvern jew li fihom il- Gvern għandu mill-anqas nofs l-ishma direttament jew indirettament u mal- kunsilli lokali?

Jista' l-Ministru jagħti l-informazzjoni skond il- Ministeru, dipartiment jew enti konċernata u jindika l-grad li fiha ġew impjegati l-persuni indikati minnu u fil-każ tal-persuni indikati taħt (b) u (ċ) jpoġġi fuq il-Mejda tal-Kamra kopja tal-kuntratt relattiv?

ONOR.

JOE MIZZI: Mill-1 ta' Novembru, 1996 sa l-aħħar ta' Frar 1997:

(a) ġew impjegati tmien (8) persuni b'kuntratt indefinit

(b) ebda impjieg b'kuntratt definit ma ġie effettwat

(c) matul ix-xahar ta' Jannar, il-Korporazzjoni bdiet tagħmel użu mis- servizzi professjonali ta' konsulent legali ġdid.

Dan għandu retainer fee ta' Lm3,000 fis-sena

Mill-1 ta' Novembru, 1996 sa l-aħħar ta' Frar saru 217 moviment ta' ħaddiema .

IMPJIEGI

L-ONOR.

AUSTIN GATT staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid kemm ġew impjegati persuni (a) b'kuntratt indefinit, (b) b'kuntratt definit; u (ċ) konsulenti kif ukoll kemm ingħataw transfers mill-1 ta' Novembru sa l-aħħar ta' Frar 1997 fid- dikasteru li għalih hu responsabbli, inkluż segretarjati parlamentari, jekk hemm, entitajiet statutorji indipendenti, entitatjiet u kumpanniji li jaqgħu taħt il-kontroll effettiv tal-Gvern jew li fihom il-Gvern għandu mill-anqas nofs l-ishma direttament jew indirettament u mal-kunsilli lokali?

Jista' l-Ministru jagħti l-informazzjoni skond il-Ministeru, dipartiment jew enti konċernata u jindika l-grad li fiha ġew impjegati l- persuni indikati minnu u fil-każ tal-persuni indikati taħt (b) u (ċ) jpoġġi fuq il-Mejda tal-Kamra kopja tal-kuntratt relattiv?

ONOR.

CHARLES BUHAGIAR: L-informazzjoni mitluba mill-Onor.

Interpellant tpoġġiet fuq il-Mejda tal-Kamra skond il-mistoqsijiet parlamentari numri 2955 u 2957 (Seduta Nru. 27).

Ir-redeployments li saru ġewwa id-dikasteru li għalih jien responsabbli huma hekk:

Taqsima tax-Xogħlijiet 21 Dipartiment ta' L-Art 3 Korporazzjoni ta' L-Ilma 3 IMPJIEGI

L-ONOR.

AUSTIN GATT staqsa lill-Ministru tat-Turiżmu: Jista' l- Ministru jgħid kemm ġew impjegati persuni (a) b'kuntratt indefinit, (b) b'kuntratt definit; u (ċ) konsulenti kif ukoll kemm ingħataw transfers mill- 1 ta' Novembru sa l-aħħar ta' Frar 1997 fid-dikasteru li għalih hu responsabbli, inkluż segretarjati parlamentari, jekk hemm, entitajiet statutorji indipendenti, entitatjiet u kumpanniji li jaqgħu taħt il- kontroll effettiv tal-Gvern jew li fihom il-Gvern għandu mill-anqas nofs l- ishma direttament jew indirettament u mal-kunsilli lokali?

Jista' l- Ministru jagħti l-informazzjoni skond il-Ministeru, dipartiment jew enti konċernata u jindika l-grad li fiha ġew impjegati l-persuni indikati minnu u fil-każ tal-persuni indikati taħt (b) u (ċ) jpoġġi fuq il-Mejda tal-Kamra kopja tal-kuntratt relattiv?

ONOR.

KARMENU VELLA:

MINISTERU TAT-TURIZMU

|KUNTRATT |KUNTRATT |KONSULENTI | |INDEFINIT |DEFINIT | | |XEJN |XEJN |2 |

AIR MALTA |KUNTRATT |KUNTRATT |KONSULENTI | |INDEFINIT|DEFINIT | | |16 |1 |XEJN |

N.T.O.M. |KUNTRATT |KUNTRATT |KONSULENTI | |INDEFINIT |DEFINIT | | |XEJN |XEJN |1 |

TRANSFERS | | |DIPARTIMENT | |NTOM |AIR MALTA |TAT-TURIZMU | |XEJN |7 |2 |

IMPJIEGI

L-ONOR.

AUSTIN GATT staqsa lill-Ministru tal-Finanzi u Kummerċ: Jista' l-Ministru jgħid kemm ġew impjegati persuni (a) b'kuntratt indefinit, (b) b'kuntratt definit; u (ċ) konsulenti kif ukoll kemm ingħataw transfers mill-1 ta' Novembru sa l-aħħar ta' Frar 1997 fid-dikasteru li għalih hu responsabbli, inkluż segretarjati parlamentari, jekk hemm, entitajiet statutorji indipendenti, entitatjiet u kumpanniji li jaqgħu taħt il-kontroll effettiv tal-Gvern jew li fihom il-Gvern għandu mill-anqas nofs l-ishma direttament jew indirettament u mal-kunsilli lokali?

ONOR.

LEO BRINCAT: It-tweġiba tpoġġiet fuq il-Mejda tal-Kamra aktar kmieni f'din is-seduta.

IMPJIEGI

L-ONOR.

AUSTIN GATT staqsa lill-Viċi Prim Ministru, Ministru ta' l- Affarijiet Barranin u l-Ambjent: Jista' l-Viċi Prim Ministru jgħid kemm ġew impjegati persuni (a) b'kuntratt indefinit, (b) b'kuntratt definit; u (ċ) konsulenti kif ukoll kemm ingħataw transfers mill-1 ta' Novembru sa l- aħħar ta' Frar 1997 fid-dikasteru li għalih hu responsabbli, inkluż segretarjati parlamentari, jekk hemm, entitajiet statutorji indipendenti, entitatjiet u kumpanniji li jaqgħu taħt il-kontroll effettiv tal-Gvern jew li fihom il-Gvern għandu mill-anqas nofs l-ishma direttament jew indirettament u mal-kunsilli lokali?

Jista' l-Ministru jagħti l- informazzjoni skond il-Ministeru, dipartiment jew enti konċernata u jindika l-grad li fiha ġew impjegati l-persuni indikati minnu u fil-każ tal-persuni indikati taħt (b) u (ċ) jpoġġi fuq il-Mejda tal-Kamra kopja tal-kuntratt relattiv?

ONOR.

GEORGE VELLA: Bejn l-1 ta' Novembru, 1996 u l-aħħar ta' Frar 1997, fil-Ministeru tiegħi ġew

(a) IMPJEGATI B'KUNTRATT INDEFINIT

Persuna waħda bħala Manager għar-Riżorsi Umani fl-Awtorita' ta' l-Ippjanar.

(b) IMPJEGATI B'KUNTRATT DEFINIT

Tliet Ambaxxaturi residenti barra minn Malta, tnejn oħra residenti

Malta u sewwieq/ uffiċċjal tas-sigurta' fil-Ministeru ta' l- Affarijiet Barranin.

Fl-Awtorita' ta' l-Ippjanar, ġew impjegati Land Surveyor u Planning Officer b'kuntratt definit.

(c) IMPJEGATI BĦALA KONSULENTI FUQ BAŻI PART TIME B'KUNTRATT DEFINIT

Żewġ konsulenti fil-qasam ta' l-Ambjent.

Fl-istess perijodu imsemmi mill-Onor.

Interpellant, mill-Ministeru tiegħi ġew trasferiti

Uffiċjal Tekniku Anzjan (fuq talba tiegħu stess),

Uffiċjal fil-grad ta' Plumber (wara li spiċċat il-ħtieġa għas- servizzi tiegħu fid-dipartiment),

Uffiċjal fil-grad ta' Health Attendant B (fuq talba tiegħu stess), u

Uffiċjal fil-grad ta' General Hand (fuq talba tiegħu stess).

Ma nħossx li hija etika professjonali għaqlija li nxandar kemm l-ismijiet kif ukoll dettalji tal-kundizzjonijiet tax-xogħol ta' kull wieħed mill- impjegati fil-ministeru li qegħdin taħt kuntratt definit.

KORPORAZZJONIJIET GOVERNATTIVI

L-ONOR.

AUSTIN GATT staqsa lill-Ministru Mingħajr Portafoll fl- Uffiċċju tal-Prim Ministru: Jista' l-Ministru jpoġġi fuq il-Mejda tal- Kamra lista sħiħa tal-korporazzjonijiet, kummissjonijiet, kumitati, boards u enti pubbliċi oħra (msejħa kif ikun) u li huma mwaqqfa mill-Gvern jew li b'xi mod il-Gvern għandu sehem fin-nomina tagħhom - inkluż ukoll enti sussidjarji - u għal kull enti jindika: 1) liema Ministeru hu responsabbli għaliha; 2) il-liġi/regolament li jirregola t-twaqqif tagħha, jekk hemm; 3) min huma l-membri tagħha; 4) meta kull membru ġie appuntat u meta jiskadi t-terminu tiegħu; 5) il-ħlas li jirċievi kull membru; 6) allowances u/jew faċilitajiet oħra (bħal karozza, telephone, telecell, driver, etc) li jirċievi kull membru; 7) minn min jiġi nominat kull membru?

ONOR.

JOE MIZZI: B'riferenza għall-mistoqsija parlamentari numru W319, qed ngħaddilek l-informazzjoni mitluba.

Il-Ministru mingħajr Portafoll fl-Uffiċċju tal-Prim Ministru jassumi responsabbilta' politika tal- Korporazzjoni Telemalta.

Il-liġi li tirregola t-twaqqif ta' din il-korporazzjoni hija t- TELEMALTA ACT 1975.

Il-Bord tad-Diretturi, fil-preżent huwa kompost minn dawn il-membri:-

Is-Sur Tony Meilaq Chairman Is-Sur Joe Bartolo Deputy Chairman Is-Sur Saviour Zammit Direttur Is-Sur George Camenzuli Direttur M'Louise Coleiro Direttur Is-Sur Maurice Mizzi Direttur Is-Sur John Camilleri Direttur Is-Sur Joe Baldacchino Direttur Ħaddiem

Il-Bord tad-Diretturi kollu, bl-eċċezzjoni taċ-Chairman u tad- Direttur Ħaddiem, ġie appuntat fis-6 ta' Jannar, 1997 u għandu terminu ta' sena (jiġifieri sas-6 ta' Jannar '98).

Ic-Chairman ingħata l-kariga fid-19 ta' Frar, 1997 u din ukoll għandha terminu ta' sena.

Id-Direttur Ħaddiem ikun imtella' b'elezzjoni minn fost il-ħaddiema.

Is- Sur Joe Baldacchino ħa l-ħatra tiegħu fil-21 ta' Jannar 1996 u għandu terminu ta' sentejn (jiġifieri sal-21 ta' Jannar '98).

Il-ħlasijiet li jirċievi kull membru tal-Bord huma kif ġej:

Chairman Lm5,000 Deputy Chairman Lm1,500 Diretturi Lm1,000 (kull wieħed)

Kull membru tal-bord jingħatawlu telecell, pager u servizz b'xejn tat- telefon lokali u wkoll għal dawk ta' barra minn Malta.

Kull membru tal-bord (bl-eċċezzjoni tad-Direttur Ħaddiem u tas-Sur John Camilleri) ikun nominat mill-Prim Ministru.

Is-Sur John Camilleri huwa l-membru nominat mill-Oppożizzjoni.

KORPORAZZJONIJIET GOVERNATTIVI

L-ONOR.

AUSTIN GATT staqsa lill-Ministru tal-Finanzi u Kummerċ: Jista' l-Ministru jpoġġi fuq il-Mejda tal-Kamra lista sħiħa tal- korporazzjonijiet, kummissjonijiet, kumitati, boards u enti pubbliċi oħra (msejħa kif ikun) u li huma mwaqqfa mill-Gvern jew li b'xi mod il-Gvern għandu sehem fin-nomina tagħhom - inkluż ukoll enti sussidjarji - u għal kull enti jindika: 1) liema Ministeru hu responsabbli għaliha; 2) il- liġi/regolament li jirregola t-twaqqif tagħha, jekk hemm; 3) min huma l- membri tagħha; 4) meta kull membru ġie appuntat u meta jiskadi t-terminu tiegħu; 5) il-ħlas li jirċievi kull membru; 6) allowances u/jew faċilitajiet oħra (bħal karozza, telephone, telecell, driver, etc) li jirċievi kull membru; 7) minn min jiġi nominat kull membru?

ONOR.

LEO BRINCAT: It-tweġiba tpoġġiet fuq il-Mejda tal-Kamra aktar kmieni f'din is-seduta.

KORPORAZZJONIJIET GOVERNATTIVI

L-ONOR.

AUSTIN GATT staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jpoġġi fuq il-Mejda tal-Kamra lista sħiħa tal-korporazzjonijiet, kummissjonijiet, kumitati, boards u enti pubbliċi oħra (msejħa kif ikun) u li huma mwaqqfa mill-Gvern jew li b'xi mod il- Gvern għandu sehem fin-nomina tagħhom - inkluż ukoll enti sussidjarji - u għal kull enti jindika: 1) liema Ministeru hu responsabbli għaliha; 2) il- liġi/regolament li jirregola t-twaqqif tagħha, jekk hemm; 3) min huma l- membri tagħha; 4) meta kull membru ġie appuntat u meta jiskadi t-terminu tiegħu; 5) il-ħlas li jirċievi kull membru; 6) allowances u/jew faċilitajiet oħra (bħal karozza, telephone, telecell, driver, etc) li jirċievi kull membru; 7) minn min jiġi nominat kull membru?

ONOR.

CHARLES BUHAGIAR: It-tagħrif kif mitlub mill-Onor.

Interpellant tpoġġa fuq il-Mejda tal-Kamra aktar kmieni f'din is-seduta.

DJAR

L-ONOR.

AUSTIN GATT staqsa lill-Ministru tad-Djar: Jista' l- Ministru jgħid riferibbilment għax-xahar ta' Frar 1997: (1) Kemm daħlu applikazzjonijiet ġodda għall-akkomodazzjoni alternattiva maqsuma skond kull lokalita'; (2) kemm ġew allokati djar mid-dipartiment; (3) kemm saru rikonoxximent ta' kera; (4) kemm postijiet ġew lura f'idejn id-dipartiment matul ix-xahar; (5) x'kien in-numru ta' postijiet li kellu f'idejh id- dipartiment fl-aħħar ġurnata tax-xahar; (6) x'kien in-numru ta' applikazzjonijiet pendenti fl-aħħar ġurnata tax-xahar?

ONOR.

ALFRED PORTELLI: Jien informat illi matul Frar 1997 ingħataw 4 recognitions u daħlu 5 postijiet lura għand id-dipartiment.

Fl-aħħar tax- xahar id-dipartiment kellu 35 proprjeta' li tista' tiġi allokata.

Għall- informazzjoni l-oħra mitluba nitlob lill-Onor.

Interpellant jara r-risposta li jiena tajt għall-mistoqsija parlamentari numru 3622.

POSTA LTD - REĠISTRU ELETTORALI TAL-LOKAL

L-ONOR.

SANDRO SCHEMBRI ADAMI staqsa lill-Ministru tat-Trasport u Portijiet: Jista' l-Ministru jgħid għal-liema raġuni l-uffiċċji (branch offices) tal-Posta Limited li hemm fil-lokalitajiet kollha ta' Malta u Għawdex ma jiġux provduti b'kopja tar-Reġistru Elettorali tal-lokal rispettiv tagħhom biex b'hekk u meta jkun hemm ħtieġa ta' xi verifika relatata dwar indirizzi dubbjużi, flok ma' l-posta titwassal f'indirizz ma tkunx intenzjonata għalih bħalma qed jiġri f'ċerti każi, din tkun tista' tiġi kkontrollata u jekk l-indirizz ma jkunx jaqbel ma tinxteħitx f'residenza ta' xi ħaddieħor?

ONOR.

JOE DEBONO GRECH: Is-suġġeriment tal-Onor.

Interpellant biex fil- fergħat tal-Posta f'Malta u GĦawdex jiġu provduti b'kopja tar-Reġistru Elettorali tal-lokal rispettiv tagħhom, qed tiġi studjata mill-kumpannija Posta Limited.

SPTAR SAN LUQA - PAZJENTA

L-ONOR.

SANDRO SCHEMBRI ADAMI staqsa lill-Ministru tas-Saħħa, Kura ta' l-Anzjani u Affarijiet tal-Familja: Jista' l-Ministru jara li jiġi kkonfermat jekk kienx riżultat ta' sabutaġġ jew mismanagment illi nhar il- Ħamis 20 ta' Marzu, anzjana ta' 67 sena li qed issofri minn acute arthritis u hip joint problem, kellha tattendi għal appuntament għall-X-Ray fil-11.00 a.m. fl-Isptar San Luqa, wara qalulha li kellha tmur Boffa Hospital, u dan wara sagħtejn tistenna u meta reġgħet marret Boffa Hospital persuna li ismiha qed jintbagħat separatament qalilha li dan ma kienx minnu?

Min se jgħasses kontra dan li hu forma ta' sabutaġġ?

ONOR.

MICHAEL FARRUGIA: Jiddispjaċini li mill-informazzjoni li għaddieli l-Onor Interpellant, ma stajtx nikkonferma jew niċħad dak li qed jallega l- Onor Interpellant.

Tajt struzzjonijiet biex il-persuni nkarigati mis- servizz iżidu l-viġilanza u s-superviżżjoni tax-xogħol li jkun qed jitwettaq.

DJAR - AKKOMODAZZJONI ALTERNATTIVA

L-ONOR.

SANDRO SCHEMBRI ADAMI staqsa lill-Ministru tad-Djar: Jista' l-Ministru jgħid x'inhi l-pożizzjoni attwali tal-persuna li isimha qed jintbagħat separatament li qed jgħix f'post bla faċilitajiet sanitarji, bla toilet, bla kċina u bla ventilazzjoni, b'umdita' għall-aħħar, u f'post ikkundannat kif iċċertifikah tant tajjeb il-Perit Buontempo?

X'possibbilta' hemm li jintbagħat inspector?

X'possibbilta' hemm li tingħata 221/1, Republic Street, Valletta?

Meta se tingħata appuntament mal-Perit Buontempo kif tant tixtieq għax hu l-perit tal-fiduċja tagħha llum konsulent fil-Ministeru?

ONOR.

ALFRED PORTELLI: Jien informat illi l-każ qed jieħu l-kors tiegħu.

Il-persuna indikata mhux l-ewwel darba li kellmet lill-istess konsulent bit- telefon, anke f'daru stess.

DJAR - AKKOMODAZZJONI ALTERNATTIVA

L-ONOR.

SANDRO SCHEMBRI ADAMI staqsa lill-Ministru tad-Djar: Jista' l-Ministru jgħid x'passi jista' jieħu l-Gvern biex kap ta' familja ta' żewġt itfal li ismu qed jintbagħat separatament b'martu kostretta li tkun tgħix f'post ieħor f'Raħal Ġdid (Sharing accomodation) jingħata akkomodazzjoni alternattiva ġaladarba l-post hu ċertifikat fi stat ħażin u li jitfa' responsabbilta' fuq l-awtoritajiet?

X'ċans hemm li jingħata post minn dawk li diġa' ddentifika mal-Ministeru?

Meta ntbagħat l-inspector?

ONOR.

ALFRED PORTELLI: Jien informat illi l-applikant qed japplika għax- sharing għalhekk mhux il-każ ta' xi post ħażin, hi ta' min hi r- responsabbilta'.

Bħalu hemm 'il fuq minn elf applikazzjoni oħra u l- applikazzjoni tiġi kkonsidrata magħhom.

Il-post ġie spezzjonat fi Frar 1996.

JUM NAZZJONALI TAŻ-ŻGĦAŻAGĦ

L-ONOR.

RICHARD MUSCAT staqsa lill-Ministeru ta' l-Edukazzjoni u Kultura Nazzjonali: Jista' l-Ministru jikkonferma jekk dak li ntqal fuq Radio 101 li s-Segretarju Parlamentari l-Onor.

Joe Cilia responsabbli miż- żgħażagħ, qassam bħala premjijiet fil-Jum Nazzjonali taż-Żgħażagħ pirate CD's mhux oriġinali?

Jista' l-Ministru jara li jirtira dawn l-istess CD's mingħand iż-żgħażagħ li rċevewhom mill-aktar fis?

ONOR.

EVARIST BARTOLO: Jien informat li ma jirriżultax li s-CD's li tqassmu bħala premjijiet fil-Jum Nazzjonali taż-Żgħażagħ huma CD's illegali kif allega r-Radio 101.

Is-CD's nxtraw minn għand persuna awtorizzata li tbiegħ materjal mużikali simili, bil-liċenzja regolari.

Jien informat ukoll li s-CD's ġew importati f'Malta regolarment u fuqhom tħallas id-dazju kif titlob il-liġi.

GĦaldaqstant persuna li tixtri CD's jew materjal mużikali ieħor minn ħanut jew stand awtorizzzat b'dan il-mod huwa in bona fede u għandu kull dritt jagħmel l-għażla tiegħu.

Jekk l-Onor.

Interpellant għandu informazzjoni dwar pirate CD's nistiednu jgħaddi din l-istess informazzjoni lill-awtoritajiet konċernati.

AWTORITA' TAX-XANDIR

L-ONOR.

RICHARD MUSCAT staqsa lill-Prim Ministru: Jista' l-Prim Ministru jgħid x'inhi l-pożizzjoni ta' l-Awtorita' tax-Xandir bir-risposta għall-insistenza tas-Segretarju Ġenerali tal-MLP biex tosserva l- obbligazzjonijiet/dmirijiet tagħha billi ma tħallix kandidati fl-Elezzjoni Ġenerali jtellgħu/jmexxu programm tal-PBS?

ONOR.

ALFRED SANT: Ninsab informat mill-Awtorita' tax-Xandir li s'issa l- policy ta' l-awtorita' hi li, ħlief għall-programmi li jkunu ser jiġu trasmessi tul il-perijodu ta' qabel l-Elezzjonijiet Ġenerali, ma tagħmilx ġudizzju dwar il-programmi jew min ikun ser jippreżentahom.

Ninsab informat ukoll madankollu li l-awtorita' qegħda tistudja din il- policy biex tara jekk għandhiex titkompla jew jekk hemmx bżonn li tinbidel.

DJAR

L-ONOR.

SANDRO SCHEMBRI ADAMI staqsa lill-Ministru tad-Djar: Jista' l-Ministru ġentilment jikkonsidra illi jsiru l-emendi neċessarji fil- liġijiet viġenti biex għar-rigward ta' postijiet tal-Gvern, taħt il-kelma tenant fid-definition clause ta' liġijiet tal-kera li tikkorpora preżentement ukoll dik il-persuna membru tal-familja li tkun qed tgħix mad- tenant/inkwilin, u li tkun tiġi minnha b'affinita' u/jew l-konsangwinita' tidħol l-konsiderazzjoni ta' common law wife?

Japprezza l-Ministru illi dan in-nuqqas fil-liġijiet viġenti jista' jfisser eviction from premises għal dawn it-talin u problem akbar għall-Housing Authority?

ONOR.

ALFRED PORTELLI: Rikonoxximenti ta' inkwilini f'postijiet tal- Gvern isiru skond iċ-ċirkostanzi ta' kull każ individwalment.

Jien informat illi d-dipartiment ma kellu l-ebda każ ta' żgumbrament ta' xi common law wife li rriżulta li verament kienet toqgħod fil-post ma' żewġha meta dan miet.

DJAR - AKKOMODAZZJONI ALTERNATTIVA

L-ONOR.

SANDRO SCHEMBRI ADAMI staqsa lill-Ministru tad-Djar: Abbażi tal-fatt li l-individwu li d-dettalji tiegħu qed jintbagħtu separatament li għandu tifel li ma jistax jitla' t-taraġ, jista' l-Ministru jindika meta se jingħata akkomodazzjoni alternattiva?

Jaf il-Gvern illi l-Gvern tal-PN illum fl-Oppożizzjoni kien tah post substandard tant li biex jiġi rranġat irid spejjeż kbar ħafna?

ONOR.

ALFRED PORTELLI: Jien informat illi l-applikant jaf li d- dipartiment qed jistenna li jitbattal xi appartament Raħal Ġdid fejn jixtieq imur joqgħod.

ĊITTADINANZA

L-ONOR.

SANDRO SCHEMBRI ADAMI staqsa lill-Prim Ministru: Jista' l- Prim Ministru jgħid x'inhuma l-possibbiltajiet li l-persuna minn Raħal Ġdid li d-dettalji qed jintbagħtu separatament u b'applikazzjoni għal ċittadinanza 15/1997 jakkwista din iċ-ċittadinanza wara tmien snin residenti f'Malta?

ONOR.

ALFRED SANT: Filwaqt li ninforma lill-Onor.

Interpellant li t-tul ta' żmien ta' residenza f'Malta mhux fattur determinanti fl-għoti taċ- ċittadinanza Maltija, ngħarrfu wkoll li ma jidhirx li hemm possibilitajiet tajbin biex il-persuna ndikata minnu tingħata ċ-ċittadinanza Maltija.

GREĊJA - AMBAXXATA MALTIJA

L-ONOR.

SANDRO SCHEMBRI ADAMI staqsa lill-Ministru tat-Turiżmu: Jista' l-Ministru jgħid x'passi ttieħdu biex l-persuna li isimha qed jintbagħat separatament li taħdem fl-Ambaxxata Maltija fil-Greċja jiġi mgħejun minn imqar żewġ persuni oħra b'konoxxenza ta' l-airlines ħalli jħaffulu ftit mix-xogħol?

ONOR.

KARMENU VELLA: Il-persuna msemmija mhijiex taħdem fl-Ambaxxata Maltija fil-Grecja.

MARSA - TRIQ ASCOT - TISWIJA

L-ONOR.

SANDRO SCHEMBRI ADAMI staqsa lill-Ministru tal-Ġustizzja u Kunsilli Lokali: Jista' l-Ministru jinvestiga għaliex il-kunsill jew ossia l-awtoritajiet responsabbli mhux jaraw li Ascot Street, Marsa tkun emiljorata kif imiss?

ONOR.

CHARLES MANGION: Ninforma lill-Onor.

Interpellant li Triq Ascot, Marsa hija responsabbilta' tal-kunsilli lokali.

Hija fid-diskrezzjoni tal-kunsill li mill-fondi allokati jaghmel il- prijoritajiet tiegħu fir-rigward tat-tiswija tat-toroq fil-Marsa.

DJAR - KAŻ TA' HOUSING

L-ONOR.

SANDRO SCHEMBRI ADAMI staqsa lill-Ministru tad-Djar: Jista' l-Ministru jgħid x'inhi r-raġuni għaliex l-persuna li isimha qed jintbagħat separatament li applika daqs tliet ġimgħat ilu f'formola miksuba mill- Baviera, debitament mimlija kollha u ritornata fl-uffiċċju konċernat u s'issa għadu ma ngħatax il-file number tiegħu tal-każ tal-Housing?

ONOR.

ALFRED PORTELLI: Jien informat li l-acknowledgement bin-numru ta' l-applikant, dwar l-applikazzjoni li daħlet fid-dipartiment fil-5 ta' Marzu, intbagħtet fil-21 ta' Marzu, 1997.